
الجزء 1
ميناس وليندا خلصوا محاضر وطلعوا وهم ماشين
ليندا : ميناس رايك شنو تمشي معاي بيتنا نريح شوية ونطلع
ميناس : م بقدر والله ي ليندا إنتي عارفه ناس بيتنا لو إتأخرت ثانية هيعملوها لي سيم وجيم
ليندا : غايتو أهلك ببالغوا عديل كدة عاصرنك عرص
ميناس : قدري كدة بس إنتي تعالي معاي ومنو تتعرفي علي ناس بيتنا
ليندا : ههههه قولي تتعرفي ناس سجنا لأنو ده م بيت يختي ده سجن عديييييل علي العموم أرح
بعد ضحكات ليندا وميناس وصلوا بيت ميناس ميناس دخلت ليندا غرفتهاا وهي مشت لأمها في المطبخ بينما ليندا قعدت مسافة وهي قاعدة لفت نظرهاا تلفون ميناس رفعت التلفون وبقت تهبش فيهو وهي بتفتش في التلفون فتحت الإستيديو ولفتت نظرها صورة شاب دمااااار حنطي اللون وعندو لحيه خفيفة وعضلاته بارزه يعني شاب ف منتهي الوسامة وهي بتعاين عيونها قربت تطلع علي الصورة .....
وفي المطبخ ميناس وأمهاا
خالدة : دي شنو البنت المعاكي دي كمان
ميناس : دي صحبتي من الجامعة ليندا بنت طيوبة شديد أهله بره السودان
خالدة : سجمي أهله بره وهي قاعدة مع منوو هنا
ميناس : ساكنة مع خالتها ماليك إتهجمتي كدة
خالدة : م أتهجم كيف عاد في بنت تسكن براه بدون أهله
ميناس : قلت ليك ساكنة مع خالتهاا
وعن إزنك ي أمي الشاي هيبرد
خالدة ردت ليهااا طيب أمشي مشت ميناس دخلت الغرفة وليندا من شافتها جدعت التلفوون
‏) أمنية عوض ‏(
ميناس ‏) : بإستغراب ‏( ماليك ي بت شفتيني إتخلعتي كدة
ليندا : منو أنا لالا بس كنت بشوف تلفونك وبالمناسبة ده منو الشاب ده كساااااار لكن
ميناس ‏) : بخجل ‏( هههههه ده نبيل حب حياتي وإن شاءالله خطيبي
ليندا ‏) : بحدة ‏( شنوووو
ميناس : ماليك ي بت خلعتيني
ليندا : يعني قصدي ما كلمتيني عنوو قبل كدة
ميناس : ههههههه لأنو الموضوع لسة م بقي رسمي
ليندا ‏) : بإبتسامة كلهااا خبث ‏( يعني لسة م بديتوو خطوة
ميناس : لا يعني لسة م قال لي بحبك هو صديق أحمد أخوي وكان بجينا طبيعي بس ليهوو فترة م جاء وأنا شلت صورته من تلفون أحمد بالدس
ليندا : ههههههه مجرمة
ميناس : لأني بحبه فوق م تتصوري وخايفة يكون عنده علاقة ده الحاجة المخلياني مقلقه
ليندا : ههههههه ولد بالحلاوة دي معقول يكون م عنده علاقة قولي علاقات خلي علاقة واحده
ميناس : يعني م اتأمل
ليندا : اااااي
ميناس : بس كدة هأتعذب
ليندا : أحسن تتعذبي هسه وبعدين هتنسي أفضل من تكوني معلقة ف حبو وهو بحب واحدة غيرك وبعدين عذابك هيكون كبييييير
ميناس : تفتكري كدة
ليندا : أكيد
ميناس : معإني م هأقدر أنسي بس بحاول
ليندا كانت مبسوطة كونو أقنعت ميناس بأنو تنسي حب نبيل لأنو أكيد هيكون حابي بنت تانيه بس في الحقيقة نبيل عجبها وفكرت فيهوو قدرت تتخلص من ميناس يكون تاني مافي عائق بقيف ف طريقه وقررت تشيل رقم نبيل بشتي الطرق ... قعدت مع ناس ميناس لمن الساعة عملت 7 مساء قالت ماشة
ميناس : ليندا بيتي معانا اليوم علي الأقل تخففي عني شوية من الوحدة دي
ليندا : م بقدر إنتي عارفة خالتي من قبيل تتصل علي
بس فجاءة ليندا فكرت ف كلام ميناس علي الأقل كدة تقدر تشيل رقم نبيل من تلفون أحمد ...... ورجعت قالت لي ميناس خلاث هأبيت معاك بس لازم أكلم خالتي ....
ميناس فرحت ومشت كلمت خالده بأنو ليندا هتبيت معاهم خالده نهائي م إرتاحت لليندا بس علشان ميناس م تزعل رحبت بالفكرة
ميناس فرشت لليندا وطلعت ليهاا غير من الدولاب والساعة دي كان الوقت عمل 8 بالليل وليندا مخصوص قالت عايزة رصيد علشان تتصل بيهوو علي خالتها ولأنو عارفة أهل ميناس صعبين ما بسمحوا لبنت تطلع بالليل
ميناس : رصيد من وين الوقت ده أبوي م بخلينا نطلع الوقت ده والعجب أحمد قاعد ده كمان أخطر من أبوي
ليندا : طيب أعمل شنو أكيد خالتي بتكون مقلقه علي لازم أتصل بيهااا
ميناس : طيب دقيقة أشوف ليك تلفون أحمد ممكن تتصلي علي خالتك منوو
وده الكلام الكانت ليندا مستنيا ميناس تقولوا .... إمبستط وقالت ليهاا خلاث طيب سريع جيبي مشت مينااس عند أحمد وبعد تحااانيس جابت منوو التلفوون .... وليندا شالتوو بفرح ‏) كأنو عملت إنجاز عظيم ‏( وبقت تقلب وتقلب عاينت لمينااس لقتهاا وقفة بتعاين ليهاااا
ليندا : ميناس ماليك واقفة كدة أقعدي ولا أقول ليك هاتي لي كباية موية
ميناااس قالت ليهااا حاضر ومشت تجيب ليهاا الموية بينما ليندا فتشت الرقم لمن لقتووو وسجلتوا ف تلفونه وإبتسمت إبتسامة إنتصار جات ميناس قامت رجعت ليهاا التلفون وقالت ليهااا إتصلت علي خالتي وكلمتهااا ميناس شالت التلفوون ورجعتوا لأحمد
اول حلقتين لانو الروايه 32 حلقه وعاوز اشترها فى النهاية😅
الجزء 2
ليندا سجلت الرقم عندهااا وكانت مبسووطة بشدة وقالت لميناس
ليندا : ميناس يلا نعست تصبحي علي خيرر
ميناس : بس لسة بدري وبعدين نحن ما حكيناا مع بعض لسة
ليندا : غصب عني والله يلاا تصبحي علي خيررر
ليندا : طيب وإنتي من أهلوو
ليندا عملت روحها نايمة وفي الحقيقه هي كانت صاحية وإنتظرت ميناس لمن نامت وبعديها شالت تلفونها وعملت مكالمة لنبيل بس نبيل كان نايم الساعة ديك رنت مرتين لمن حست ماف رد جدعت التلفون ونامت
قاموا الصباح إتجهزوا علشان الجامعة خالدة جهزت ليهم الشاي شربوا ومشوا وهم في الطريق كانت ميناس بتحكي لليندا عن نبيل وقدر شنو هي بتحبه وبموت فيه وليندا الحكاية دي غايظة بس عاملة نايمة دخلوا بعد خلصوا محاضرات كل واحدة رجعت بيتهم ليندا مشت شقتها دخلت أخدت شاور ولبست بجامتها وفتحت التلفزيون وقبل تقعد مشت المطبخ عملت ليها ساندوتش وجات .... بينما هي بتشاهد التلفزيوون تلفونها رن شافت المتصل كدة حيلها كلوووو برد ... سريع فتحت الخط وكان المتصل نبيل
نبيل : الوووو السلام عليكم
ليندا : ععع عليكم السلاااام
نبيل : بعتذر بس الرقم لقيت منو مكالمات !
ليندا : ااي اااي أنا إتصلت عليك فعلاً لأنو لقيت الرقم مسجل عندي بدون إسم وكنت عايزة أعرف مين صاحب الرقم
نبيل : رقمي ده؟
ليندا : أيوه معليش بس ممكن أعرف مين حضرتك
نبيل : محسوبك نبيل بس كونوا رقمي مسجل ف تلفونك دي غريبة شوية
ليندا : م عارفة والله وأنا بعتذر لو أزعجتك
نبيل : لالا ي ستي مفيش إزعاج العفو
ليندا : طيب علي العموم بعتذر مع السلامة
نبيل : الله يسلمك
ليندا قفلت من نبيل بس كانت متضايقة جداَ لأنو ما إستفادت حاجة من ورا إتصالها علي نبيل كانت مفتكرة هتقدر تجرجروا بالكلام وإنو هيكون زي باقي الشباب ديل يعني يقول يتعرف عليها وكدة بس ده كلووو ما حصل
‏( وفي الناحية التانية ‏)
ميناس وصلت ودخلت غرفتها رقدت شوية بعد ساعتين جات صحتها أمها للغداء ...... إتغدت ودخلت تذاكر ..... بعد دقائق إتصلت عليها ليندا
ليندا : ميناس كيفك
ميناس : تمام وصلتي كيف
ليندا : الحمدلله عايزة أقول إني جاياك بكرة
ميناس : خلاث تمام أصلاَ ناس أمي طالعين عند خالتي تعاالي نقعد سوا
ليندا : يعني ناس بيتكم كلهم ماشين؟
ميناس : لالا أمي بس ماشة وأبوي طبعاً شغال بجي بالمساء يعني قاعدين أنا وأحمد أخوي
أمنية عوض ‏( منه ‏)
ليندا : أحمد قاعد
ميناس : ما تخافي هو زاتو ما بطلع من غرفته يعني هناخذ راحتنا
ليندا : طيب تمام مسافة السكة وبكون عندك بس جهزي لينا حاجة نأكلها لأني جوووعانة
ميناس : بس كدة إنتي تأمري
ليندا : يلا أقفلي جاية عليك
وفعلاً دخلت ميناس بعد قفلت من ليندا مشت المطبخ وعملت بيض وسلطة وجهزت العصير وبقت منتظره ليندا تجي وخلال ربع ساعة باب الشارع ضرب مشت ميناس فتحت الباب ونست تلبس التوب لأنو كانت مفتكره دي ليندا ما ختت فيهاا حاجة ..
مشت فتحت الباب وأول ما فتحت كانت الصدمة تشوف منوو واقف ف الباب تشوف حبيب القلب والروح إتجمدت ف مكأنهاا ومن غير مقدمات جرت دخلت غرفتهاا وقلبها شغال مكنة بس حتي هو إتفاجاء وبقي واقف في الباب لا قادر يدخل لا قادر يرجع
فضل واقف بينما ميناس لسة مصدومة من الموقف .... في أثناء وقفة نبيل جاء أحمد ماري بالصدفة شافوا واقف برا طوالي مشي عليهوو
أحمد : نبيل مالك واقف برا؟ أدخل أنا منتظرك من قبيل
نبيل : اااي ااااي داخل
أحمد ساقوا مشي بيهو الديوان وهو كان بتلفت علي حس يشوف ميناس .. أحمد طلع ينادي علي ميناس علشان تجيب موية لنبيل لما ما ردت عليهو إضطر يمشي بنفسه .... وفي الساعة دي كانت ليندا جاية إتصلت علي ميناس قالت ليها أنا جمب الباب تعالي أفتحي ....
ميناس لبست ليها توب ومشت فتحت ليها الباب سلمت عليها وهم داخلين يصادفهم أحمد طالع من المطبخ وفي إيدو صينية فيها . .. كاسة . .. وعصير وهو من يشوف ليندا بتغير ونظراتوا بتتغير سلمت عليهو رد ليها رد بارد ومشي وهم دخلوا الغرفة و ليندا كان ف سؤال شاغلها جداً وعايزة تسأل ميناس ... بس ميناس تسبقها بالحديث وتجي تقعد جنبها وجسمها يرجف وإيدينها تلج ..
ليندا : ماليك ي بت بترجفي كدة
ميناس : حأموت ي ليندا وااااي لو شفتي الحصل معاي الليلة
ليندا : بسم الله حصل شنو كدي أحكي لي
ميناس : قاعد قاعد مع أحمد ف البيت ي ليندا
ليندا : ميناس أحكي دقري هو منو القاعد مع أحمد وثم تاني بترجفي كدة مالك
ميناس : ‏( بصوت واطي ‏) نبيل ي ليندا نبيل جاء قبل شوية وحالياً قاعد مع أحمد ووووووب علي وووووب
ليندا : ‏( بصوت عالي ‏) شنوووووو
ميناس : وطي صوتك أحمد بسمعنا
ميناس : طيب طيب وطيت صوتي بس تعالي وريني جاء متين وقاعدين وين حالياً يعني قصدي قاعدين ووين بالضبط علشان أعمل حسابي أكتر لأنو إنتي عارفاني مرات بطلع من غير طرحة
ميناس : لا م تخافي قاعدين ف الديوان علي ما أعتقد
ليندا : ‏( بإبتسامة خبيثة ‏) اهاااا تماااااام
ميناس : دقيقة أجيب الأكل وبجي
ليندا : خدي راحتك حبيبتي
خلال دقيقتين كانت ميناس جابت الأكل وختتو وبقوا يأكلن ليند
ا كل مرة تعاين برا علي أمل تشوف نبيل .... ميناس تتونس معاه بس هي م مركزه معاه نهائي
‏( وفي الناحية التانية ‏)
‏( أمنية عوض ‏)
نبيل كان ناوي يحكي لأحمد بمشاعر تجاه ميناس وبأنو عايز يرتبط بيها بس كل ما يحاول يفتح الموضوع تحصل حاجة تخلي يقيف ويسكت ونفس الحكاية حصلت معاه وهم قاعدين كان عايز يفتح معاه الموضوع بس أحمد يجيه إتصال وينشغل بالمكالمة .... لحدي ما جاء موعد طلوع نبيل بعد أحمد خلص مكالمة نبيل إستأذن منو وقال ليهو حأمشي وبجيك يوم تاني
وهو ماشين علي الباب بس ليندا تشوفهم هو وأحمد طالعين طوالي لبست جزمتها ولبست طرحتها سريع سريع وطلعت المرايه وصلحت مكياجها وعملت لون أحمر وقالت لميناس لازم أمشي خالتي إتصلت علي وقالت ناس أمي جايين حتي من غير تسمع رد ميناس سريع فتحت باب الشارع ومرقت .... وهنا ميناس مستغربة فيها فجاء كدة قالت ماشة وبدون مقدمات المهم صدقت كلامها وما إشتغلت بالموضوع كتير .. ...
وليندا . .. كانت بتفتش علي نبيل فات بياتو شارع .... وهي ماشة كدة تشوفوا هداك ماشي علي شارع المواصلات سريع لحقتو وأول م جات ماشة بجمبه طلعت تلفونها وبدت تقول خلاث ي ميناس نتلاقي بكرة في الجامعة وبحكي ليك الحاصل باي حبيبتي ... وهنا نبيل من سمع إسم ميناس إتلفت عليها .....
نبيل : سلام
ليندا : عليكم السلام
نبيل : سمعتك قلتي إسم ميناس . .. لأني بعرف واحده بنفس الإسم
ليندا : ااااي ميناس صحبتي وساكنة قريب من هنا حتي كنت معاهم قبل شوية
نبيل : آيووه تمام بس ممكن سؤال
ميناس : إتفضل أكيد
نبيل : شكلوا ميناس البتحكي عنها دي نفس ميناس البعرفها أنا أخوها إسموا أحمد لو بتعرفي
ليندا : اااااي ااااااي وأمها خالدة
نبيل : ‏( بفرح ‏) بالضبط
ليندا : اااي ميناس دي صحبتي روح بالروح وأنا صديقتها الوحيدة
نبيل فرح لما عرف بأنو ميناس عندها صحبة وقال في نفسه عن طريقة صحبة ميناس دي حيقدر يتواصل مع ميناس أكتر ويعترف ليها بحبه لأنو من الصعب يشوفها بس عن طريق ليندا اللي هي صحبة ميناس حيقدر يوصل كل اللي عايزه لميناس
........
المهم إتعرف علي ليندا وشال رقمها وليندا أدتوا رقم غير الرقم الكان إتصلت عليهوو بيهو زمان ... وطبعاـ هي مبسوطة وفي قمة السعادة
الجزء 3
ليندا رجعت البيت وكانت جداً مبسوطة ... بعد شوية تلفونها رن رفعت لقتها ميناس إتونست معاه شوية وقبل تقفل نبيل دخل ليها ب مكالمة .. طوالي عقلت ميناس حتي من غير تقول ليها جاتني مكالمة وبقت تتكلم وميناس هناك جاتها رنة تعليق إفتكرت يكون من الشبكة فضلت منتظره دقيقة لما الوضع بقي زي ما هو قفلت الخط ومسكت كتابها وفضلت تدرس وفجاء تشيل تلفونها وتفتح صورة نبيل وبقت تتأمل في الصورة ... لحدي ما سمعت أمها بتناديها سريع
دست التلفون تحت المخدة وطلعت عند أمها
ميناس : نعم ي أمي بتنادي علي
خالدة : أيوه بنادي عليك هاك العمود ده ودي عند ناس خالتك فيهو شوية أكل
ميناس : حاضر ي أمي ألبس عبايتي وأجي
.... مشت ميناس ولبست عبايتها وشالت العمود وطلعت عند ناس خالتها
دقت الباب جات فتحت سارة سلمت عليها ودخلت عند خالتها سلمت عليها ...
ميناس : أخباركم شنو ي خالتي
كوثر : كويسين ي بتي من أخر يوم جيتونا فيهو تاني م شفناكم
ميناس : تقولي شنو ي خالتي مع الجامعة وكدة سلمي وين من جيت م شفتها
كوثر : مشت عند صحبتها تقيل معاه
ميناس : اهااا تمام
.... أخبارك شنو إنتي ي سارة وكيف مع المدرسة
سارة : ‏( ببرود ‏) الحمدلله
ميناس : شدي حيلك أدرسي تمام علشان تجيبي نسبة كويسة
سارة : أممممم إن شاءالله
ميناس : طيب ي خالتي أنا حأمشي بعد ده
كوثر : بدري ماليك مستعجلة كدة ولا أمك قالت ليك تجي طوالي
ميناس : لالا والله بس كنت بزاكر وحتي م رفعت الكتب من السرير
كوثر : أممم كويس سلمي علي أمك
ميناس : يوصل إن شاءالله يلا سلام سلموا علي سلمي بعد تجي
ميناس من طلعت كدة سارة بدت تعلق
سارة : إنتي بتك أختك دي ي أمي قصدها شنو معاي كل مرة تجيب لي سيرة الدراسة ولا علشان دخل الجامعة بقت تعمل لينا فيها فيلسوفه أنا بديت أكرهاا فوق ما أنا كارها
كوثر : ما إنتي لو كنتي بنت نجيضة زيها كنتي نجحتي أسي البشوفك إنتي وهي بقول قريتوا سوا من الأساس .. ياها أسي هي دخلت الجامعة وإنتي لسة الشهادة م شلتيها
سارة : اهااا إنتي كمان عايزة تبقي لي زيها غلطانة أنا الفتحت خشمي
كوثر : الغلط راكبك من راسك لساسك وبدل تفتحي خشمي طيري أفتحي ليك كتاب يفتح راسك الفاضي ده قومي من وشي سريع
سارة : اهاا قمتا
‏( أمنية عوض ‏)
‏( وفي الناحية التانية ‏)
ميناس ماشة في الشارع علي بيتهم وكانت شايلة ف يدها خمسة جنية جات ماشة بجمب الدكان قالت كدي تخش تشتري ليها شكولاتة وفعلاً دخلت أخدت بالخمسة شكولا وهي طالعة تشوف سلمي بنت خالتها طلعت في ركشة معاه شاب في التلاتينات إستغربت شديد لأنو خالتها قالت ليها سلمي مشت عند صحبتها المهم قالت تمشي إحتمال دي م سلمي بكون شبهتها وهي ماشة تاني قلبها أكلها وقالت لازم تتأكد عدلت طرحتها ومشي تجاه الركشة وقبل تحصلها الركشة دورت ومشت بالشارع التاني بس ميناس م إستسلمت جرت ورا الركشة لما مشت بالشارع الدخلت بيهو الركشة لقت الركشة واقفة والستائر نازل وفي صوت همس من داخل الركشة عاينت جاي وجاي لقت الشارع فااااااضي فبقت ماشة بالبضئ علي تجاه الركشة لحدي ما وصلت ورفعت الستائر وشافت .
ميناس رفعت الستائر وشافت سلمي ومعاه واحد ماسكين إيدين بعض وعينهم ف عين بعض ....
ميناس : سلمي
سلمي : ميناس
ميناس : ده شنو ده وده منو الزول ده
سلمي طوالي هاجت فيها
سلمي : وإنتي خصك شنو وثم تاني الجابك هنا شنو؟
ميناس : كنت جاية من بيتكم وشفتك بالصدفة طلعتي ف الركشة
سلمي : يعني جاية تجسسي علي
ميناس : لا أبداً العفو
سلمي : طيب يلا غوري من وشي وعايزاك تنسي إنك شفتيني هنا فاهمة
ميناس : طيب الزول ده منو
سلمي : قلت ليك م بخصك وتاني بقول ليك م بخصك
ميناس : طيب بعتذر ع الإزعاج
مشت ميناس وحست بالحراج شديد إتمنت لو إنهاا ما مشت وما إتختت في الموقف ده ... ‏( نرجع لناس سلمي ‏)
الشاب المع سلمي ده بكون حبيبها أكبر منها ب 9 سنة هو عمره 33 سنة وهي 24 سنة المهم عامل فيها بحبها وعايز يتزوجها وهي بتحبه جداً إسمه عادل وعنده الركشة دي بس وهو المسؤول من عيلته اللي هي بتتكون من أبو و أمه وأختوا أبو راجل كبير ف العمر يعني هو الشايل حمل البيت كلووو ....
سلمي : اهاا ي عادل شفت أسي شافتنا بنت خالتي وما معروف المرة الجاية يشوفنا منو لو سمحت حاول أجهز سريع وتعال إتقدم لي م ممكن لكن
عادل : أنا قاعد أحاول بكل طاقتي ي سلمي وإنتي عارفة العرس براك لازم شبكة وبيت ومهر إنتي أصبري علي شوية كمان
سلمي : يااااخ أنا صابرة لي 3 سنة الوقت ده كلو ما فاتحة خشمي بكلمة تقول لي عايز أشوفك بتحجج لأمي بقول ليها ماشة بيت ناس صحبتي وده كلوو علشان أجي أشوفك بس تاني خلاث لو م جديت وجيت إتقدمت لي علي الأقل نعمل خطوبة وبعدين نجهز للعرس علي مهلنا ..... تاني م حاشوف وشي نهائي فاهم يلا سلام
عادل : سلمي سلمي أنتظري .... بس كانت سلمي مشت
‏( وفي الناحية التانية ‏)
نبيل قاعد ف مكتبه تلفونه يرن يرفع يلقي دي ليندا متصله عليهو
نبيل : ليندا كيفك
ليندا : تمام الحمدلله وينك مختفي
نبيل : تقولي شنو ضغط ف الشغل بس و
الله
ليندا : مشتاقة ليك أنا .
نبيل : شنوو
ليندا : ‏( بإرتباك ‏) يعني قصدي مشتاقين وكدة
نبيل : اهاا بالأكتر والله ..... اهه ليندا
ليندا : نعم
نبيل : عندي شغل ف إيدي بس أخلص برجع ليك تمام
ليندا : تمام ف إنتظارك
قفلت من نبيل وبهنا إتصلت علي ميناس
ليندا : ي زفته وينك إنتي
ميناس : قاعدة
ليندا : طيب ماليك م بتتصلي ولا بتسألي
ميناس : بتصل عليك بتعلقيني ف المكالمة كتير عملتيها لي
ليندا : معليش بكون م قاصدة المهم بكرة بعد الجامعة طالعين رحلة تمام جهزي حالك
ميناس : رحلة شنو بري إنتي عارفاني م بحب الحاجات دي وأكيد فيها شباب صح؟
ليندا : يعني تبع الشلة م تخافي
ميناس : لالا يختي أعفيني
‏( أمنية عوض ‏)
ليندا : طول عمرك فقرية يلا أقفلي
ليندا قفلت وقبل تخت التلفون جرس الشقة رن قالت ده منو الجايني ف الوقت ده مشت فتحت وأول كلمة قالتها إنت الجابك هنا شنو
الجزء 4
ليندا : إنت ... إنت الجابك هنا شنو ي أشرف
أشرف حبيب ليندا القديم وعلاقتهم كانت علاقة تافهه جداَ متزوجين عرفي من غير م حد يعرف وكان بجي بقعد معاه ف الشقة كل فترة علشان الناس م تحس عليهم
أشرف : كيف يعني الجابني شنو جيت أشوف مرتي حبيبتي
ليندا : أشرف بطل حركاتك دي ولو سمحت ألزم حدك
أشرف : ‏( بضحك كلها سخرية ‏) ألزم حدي ونحن من متين بينا حدود ي مزة
ليندا : أنجز عايز شنوو ولو سمحت تاني م تجيني هنا
أشرف : هههههه م أجيك لقيتي فريسة جديدة ‏( حبيب ‏) ولا شنو ههههه
ليندا : ده شئ م بخصك المهم قول إنت عايز شنو وخلصني
أشرف : يعني ي حلوة م مشتاقة لي يااااخ لي أسبوع بهاتي بيك كدي قولي لي إتفضل إشتقت للحظاتنا الزمان
ليندا : نعععععم إنت موهوم شكلك .. البتفكر فيهو مستحيل يحصل فاهم
أشرف : مستحيل ونحن ياتو يوم كان بينا مستحيل
ليندا : من اليوم لو عايز قروش حأديك بس مستحيل يحصل البتفكر فيهو سامع
أشرف : عايزة تعملي لي فيها شريفة
ليندا :
أشرف : خليك عارفة أنا م حأتحرك من هنا واهاا دخلت براي من غير م تقولي لي إتفضل
مشي أشرف قعد ف الكنبة وبقي يعاين ليهااا ليندا إتنرفزت وبقت تتزهج فيهو بس هو حلف م يمشي ‏( زول لصقة ‏)
المهم ليندا دخلت المطبخ وطبخت ليهو وهي بتقول ف نفسها تاكل السم الهاري بركة الله جابت الأكل وختتو بزهج ..... وأشرف عارفها م طابقه بس عامل رايح وأثناء قعدتهم
أشرف شال تلفون ليندا وبقي يقلب فيهو وليندا كانت ف الحمام الساعة دي
قلب ف التلفون م خله حتي م قلبهاا في النهاية جاء علي الصور ومن بين الصور صورة ليندا وميناس كانو متصورين سوا من شافهاا قام فوق وفتح عيونه وبقي يعاين وهو مستغرب من البنت الحسناء المع ليندا دي شكلها بنت ناس ومحترمة البلمها مع ليندا شنوو؟ .... بعد شوية جات ليندا وسريع ختطفت منوو التلفوون
ليندا : أوعك تلمس تلفوني تاني مفهوم
أشرف : ماليك هايجة كدة كان م تلفوونة
ليندا : المهم حذرتك
أشرف : بالمناسبة دي منوو الصاروخ المتصورة المعاك دي ياااااخ دي عثثثثثثثثثل عددددديل
ليندا : وإنت مالك بيهاا وثم تاني مش أخدت العايزه يلا أتفضل من هنا وتاني م أشوفك هنا
أشرف : حأمشي بس بالأول دي منوو البنت دي
ليندا : أوووووف دي صحبتي مينااااس تاني في شئ يلا غوور يااااخ
أشرف : طيب طيب خلاث ماشي يلا سلااااام ....
طلع خلاهاا وهو ماشي كان تفكيره كلوو ف ميناس مفتكره حتكون زي ليندا وقال عايزهاا بأي طريقة
‏( تاني يوم الصباح ليندا وميناس إتقابلوا ف الجامعة ‏)
ميناس : ليندا وينك إنتي بتصل عليك م بتردي ماليك
ليندا : مافي شئ بس بكون التلفون صامت م سمعته يلا عن إذنك
ميناس : ماشة وين كدة
ليندا : كلمتك أمس قلت ليك عندنا رحلة وإنتي قلتي م ماشة علشان كدة أنا ماشة ألحق باقي الشلة
مينلس : طيب مع السلامة
مشت ليندا وميناس كملت طريقهاا علشان تمشي البيت وهي ماشة كدة عربية وراه ضربت ليهاا بوري شديد إتلفتت سريع ... وتشووف الزول الماخد قلبهاا اااااااي نبيل زاااااتو نزل من العربية قف وراه
ميناس : هلااا
نبيل : إزيك
ميناس : كويسة
نبيل : مافي مبروووك يعني ههههه
ميناس : العربية ملشاءالله مبااالغة لكن ألف مبروك تتهني بيهاا ياااارب
نبيل : عجبتك؟
ميناس : حلوة شديد
نبيل : طيب رايك شنو تركبي ناخد فيها جولة صغيرة ومنو أوصلك البيت عايزك تكوني إنتي أول واحدة تركبهاا
ميناس : أنا أنا بس حأتأخر من البيت وإنت عارف ناس بيتنااا برااك
نبيل : ههههه أيوه عارف بس أنا أخدت إزن أحمد م تخافي قلت ليهو حأجيب ميناس معاي لأني قريب من جامعتهاا ....
ميناس : ‏( بخجل ‏) طيب خلاث
نبيل : يلا هههه
نبيل دار بيهاا شوارع الخرطوم وميناس كانت ف قمة السعادة كانت م مصدقة نفسهااا معقول هي ونبيل سوا ياربي ده حلم ولا علم .... ‏( ‏) لحدي ما خلصوا فسح في النهاية رجع بيها البيت وصلهااا لحدي باب البيت ودخل سلم علي ناس أمهاااا وقعد مع أحمد وقال اليوم لازم يحسم الأمر ويكلم أحمد بأنو عايز ميناس ....
بينما ميناس دخلت بدلت ملابسهاا ومشت تساعد أمها في المطبخ وهنا نبيل وأحمد قاعدين مع بعض ....
نبيل : أحمد عايز أفتح معاك مرضوع ضروري كل مرة أكون عايز أحكي تحصل حاجة تخليني أسكت بس اليوم لازم تسمعني
أحمد : ‏( بإستغراب ‏) خير ف شنو ي نبيل أحكي سامعك
نبيل : أخد نفس عمييييييييق وقال ...... أحمد أنا طالب إيد أختك ميناس علي سنة الله ورسوله
‏( أمنية عوض ‏)
أحمد : سكت مسااااافة وقال ليهووو أنا م حألقي أحسن منك وأنسب منك لأختي وغير كدة نحن أصحاب من الطفولة وإنت متربي معانا .... خير ي زووول نشوف رأي الحاج والحاجة وأنا واثق بإنو م حيكون عندهم مانع
نبيل : ‏( بفرح ‏) تمام وأنا ف إنتظار ردك
الجزء 5
وقبل نبيل يطلع جات الخالة خاالدة
خالدة : علي وين كدة ولدي أقعد إتغدي معانا
نبيل : تسلمي كتير ي خالتي بس عندي شوية شغل كدة والله
خالدة : كيفن الكلام ده ي ولدي لالا لازم تقعد تتغدي معانا وما عايزة جدل في الموضوع ده
نبيل : هههههه بس ي خالتي ... وقبل يكمل كلامه جاء أحمد
أحمد : مدام الحجة قالت تقعد معناه تقعد صدقني م عندك حل غير تقعد
نبيل : ههههه طيب زي ما تحبي ي خالتي
خالدة : اااي خليك كدة .. أدخلوا الديوان دقائق الغداء بكوون جاهز
أحمد ساق نبيل دخل بيهو الديوان .. وهنا الخالة خالدة مشت عند ميناس وقالت ليها تعالي نحضر الغداء لأنو نبيل حيتغدي معانا .... ميناس قامت سريع وجرت دخلت المطبخ وبقت تحضر في صينية الغداء لما الخالة خالدة إستغربت منهاا .... حضروا ليهم الغدااء جاء أحمد شاله وهنا ميناس طوالي خت كفتيرت الشاي بعد ناس أحمد إتغدوا جهزت ليهم الشاي ..... جاء وقت مشيت نبيل طلع منهم بي هنا طوالي أحمد جاء لأمه
أحمد : أمي عايز أحكي معاك ف موضوع
خالدة : أحكي ي ولدي خير
وبالصدفة تجي ميناس داخلة علي غرفتهااا والفضول خلاها تتصنت عليهم ....
أحمد : نبيل طلب ميناس للزواج وأنا قلت ليهو أشوف رايكم إنتي وأبوي اهاا قلتي شنو إنتي
خالدة : هو أنا بلقي زي نبيل ده ووين ي ولدي شاب خلقة وأخلاق والله لو عايزهاا بكرة نعقد ليهم بس خلي أبوك بعد يجي من السفر
...... ميناس من سمعت الكلام قربت تجن من الفرحةة حست قلبهااا حيطلع منهاا عدييييييل كدة جرت دخلت غرفتهاا وقفلت عليهااا الباب وبقت تنطط زي المجنونة
‏( نرجع لي ناس أحمد ‏)
أحمد : تمام ي أمي المهم أنا م عايز أفوت نبيل بكل صراااحة
خالدة : حتي أنا ي ولدي وأنا متأكدة أبوك م حيكون عنده مانع هو زاتو بجي بعد بكرة
أحمد : تمام يلا أستأذن أنا
مشي أحمد دخل غرفته وشال تلفونه وعمل مكالمة لنبيل ..... الكان جاء البيت وكلم أهله بأنو طلب ميناس من أهلهااا ..... نبيل سمع صوت التلفوون مشي رفعوو وفتح الخط
نبيل : أبو حميد الأخبااار
أحمد : تمام ي مان ...... المهم كلمت الحاجة وهي م عندهاا مانع بس فضل أبوي وميناس
نبيل : حلووو بس ياتري ميناس موافقة؟
أحمد : أمي حتحكي معاه .
نبيل : حلووو يلا أشوفك بكرة
نبيل بعد قفل مشي عند أمه الكانت بتنادي عليهووو .... أمه مرة كبيرة وعايشين هم الإتنين بس أبوهو متوفي من زمااان أمه إسمها هناء
هناء : كنت بتحكي مع منوو ي ولدي بس م تقول لي العروس
نبيل : هههههه العروس م عندي رقمهااا بس كنت بحكي مع أخوهاا أحمد
هناء : تمام ربنا يتم عليك علي خيررر طول عمري نفسي تناسب ناس خالتك خالدة والله حقق لي النفسي فيهوو ربنا يبعد عنك العوارض إن شاءالله
نبيل : إن شاءالله ي أمي
هناء : يوم جيبهااا لي النسلم عليهااا نفسي أشوفهاا طولت م شفتهاا لي ميناس حبيبتي
نبيل : حاضر ي أمي حأجيبهااا ليك
وفي أثناء ما نبيل بحكي مع أمه تلفونه يرن وكانت ليندا متصله عليهو
نبيل : الوووو ليندا
ليندا : عيونه ... كيف أخبارك
نبيل : سعيد جداَ جداَ
ليندا : إن شاءالله دائما ممكن أعرف سبب السعادة دي شنوو
نبيل : أكيد بس بعد أشوفك حأحكي ليك لازم تعرفي
ليندا : تشوفني أنا
نبيل : أيوه عندك مانع؟
ليندا : إطلاقاَ نتقابل ووين
نبيل : في كافي ف ....... بتعرفي
ليندا : أكيد بعرفه
نبيل : طيب حأكون ف إنتظارك يلا م تتأخري
ليندا : مسافة السكة وبكون هناك
نبيل : أوووووك
......
قفل منهااا ومشي كلم أمه بأنو طالع مشوار وجاي
وهنا ليندا لبست أحلي م عندهاا وعملت مكياااج تقيل ومشت الكافي بقت منتظره نبيل ..... وأشرف كل مرة يتصل عليهااا وهي بترفض المكااالمة لحدي م جاء نبيل وأنيق كالعادة ويعمل كدة
نبيل : مساء الخيرر
ليندا : مساء النور ي نور
نبيل : تشربي شنو
ليندا : نسكافيه
نبيل : تمام ... نبيل طلب ليهااا العايزة وكان ناوي يحكي ليهااا لأنو إعتبرهااا صديقة ليهوو
وبداء يحكي ليهاااا
نبيل : إنتي عارفة ي ليندا أنا اليوم مبسوووط جداً
ليندا : والله نفسي أعرف سر السعادة دي
نبيل : البنت البحبهااا وأخيراً طلبتهاا من أهلهااا يااااخ م تتصوري قدر شنو مبسوووط احححح
ليندا مصدومة ‏) شنوو
نبيل : ههههه طلبت ميناس وأحمد أداني الموافقة بس فضل أبوها الحاج ممدوح لما يجي اهااا ماف مبروك هههه
ليندا : ‏( وهي مصدومة بس ماسكة دموعها بالعافية ‏) مبروك ربنا يتم ليك يلا أنا لازم أمشي خالتي براه في البيت
نبيل : طيب أشربي النسكافيه حيبرد
‏( أمنية عوض ‏)
ليندا : لا خلاث بشربه ف البيت يلا سلام
طلعت سريع من الكافي وأركبت أول عربية ومشت البيت .... نبيل قعد شوية وهو زاتو طلع
الجزء 6
ليندا رجعت البيت وكانت منهاره جداً دخلت غرفتهااا وقفلت عليهااا الباب وهاك ي بكاء بكت كدة لما عيونهاا إتورمت وحمرت مشت دخلت الحمام غسلت وشهاا وقعدت في سريرهااا ودموعهاا سايلة وكانت سرحاانة بعيييييييد فجأء تسمع جرس الباب مشت فتحت وكان أشرف من شافتوو بقت تتأفأف
أشرف : ماف أتفضل؟
ليندا : خيرر الجابك هنا شنو مش أنا منبهه عليك م تجي هنا تاني
أشرف : جيت أطمأن عليك بتصل عليك م بتردي ماليك وأخير حاجة رجعت ليك لقيت تلفونك مغلق
ليندا : أسي أطمنت علي صح؟ يلا من غير مطرود
أشرف : طيب راحتك يلا سلااااام
ليندا عايزة تقفل الباب تاني رجعت فتحتووا وحست بإنهاا محتاجة ليهااا حد يحتويهاا ويخفف عليهااا صدمتهاا سريع طلعت الشارع ولحسن حظهاا أشرف كان لسة م ركب مشت نادتوا ورجعتوا معاه الشقة
أشرف : ليندا إنتي كويسة؟
ليندا : لا أنا م كويسة ي أشرف أنا مخنوقة وحاسة بقلبي بوجعني بشدة ..... ‏( وبدت تبكي ‏)
أشرف : بس بس بس كفاية بكاء أحكي لي الحاصل عليك شنووو
ليندا : حاصل علي كتييييير أرجوك بيت معاي اليوم ممكن
أشرف : أكيد وأنا بقدر أرفض ليك طلب ي عثل
ليندا : طيب قوم جيب لينا حاجة نأكلها من البقالة التحت
أشرف : مسافة السكة بس ومسافة أرجع عايز أشوفك قمر تمام
وطبع ليهاا قبلة ف خدهاا
ومشي وخلال دقائق جاب الأكل الجاهز أشرف حضر الأكل
‏( وفي الناحية التانية ‏)
ممدوح أبو ميناس رجع من السفر وأول م جاء خالدة فاتحتوا ف الموضوع وهو كان موافق وقال لي خالدة رأي ميناس شنووو؟ خالدة قالت ليهوو لسة م سألتهااا قلنا النشوف رايك إنت بالأول ممدوح قال ليهاا أسأليهاا قبل تدي الجماعة كلمة وفعلاً مشت خالدة وسألت ميناس ... وكان جواب ميناس بأنو موافقة مدام هم موافقين ...... وتاني يوم من الصباح أحمد إتصل علي نبيل وكلمه وحدد معاه يوم علشان يجوا ويحددو موعد للخطوبة
ميناس كل مرة تتصل علي ليندا بس تلقي تلفونهااا مغلق الحكاية تمت 5 أيام وليندا قافلة تلفونهااا ..... وجاء يوم الخطوبة ..... الكانت حلوة وصغيرة علي قدر وضع العيلتين ...... وميناس طلعت مبااااالغة وكل العيون كانت عليهااا ..... وكوثر وبناتهااا جو بس بدون نفس م كأنو مبسوطين لميناس نهائي الحقد ماليهم ..... بعد لبسوا الدبل وعملوا الحفلة كانت حلوة وصغيرة . ....
نبيل لقي فرصة قدر يحمكي مع ميناس
نبيل : مبرووك
ميناس : ‏( بخجل ‏) الله يبارك فيك
وجات الناس تبارك ليهم ... وتمت الخطوبة علي خيرر ميناس كانت مبسوطة وفي نفس اللحظة حزينة لأنو صديقتهاا الوحيدة م كانت موجودة معاه وقت فرحتهاا ...... بعد الخطوبة بيومين ميناس مشت الجامعة وكانت متخيلة حتلقي ليندا هناك بس للأسف ليندا م جات وتلفونهاا مغلق بقت ميناس تمشي كل يوم علي أمل تلقي ليندا الوضع بقي علي حاله لمدة أسبوع ....
وفي جانب ليندا عايشة حياتهاا مع أشرف حياة كلهااا قرف في قرف
وفي يوم هم قاعدين أشرف شال تلفون ليندا وسألهااا من صورة ميناس
أشرف : إنتي ي ليندا البنت المعاك دي منو
ليندا : أعتقد كلمتك قبل كدة وقلت ليك دي صحبتي ميناس
أشرف : بس خطييييييرة ياااااخ تصدقني عجبتني جداً بس م شايفهاااا معاك
ليندا : ‏( بإبتسامة شيطانية ‏) قلت لي عجبتك
أشرف : ججججججداً
ليندا : رايك شنوو أجيبهااا ليك
أشرف : إنتي جادة يااخ أنا بدفع عمري علشانهاا
ليندا سكتت مسااااافة والفي بالهااا كان أخبث من الخبث حبهاا لنبيل خلاهاا تفكر في حاجات فظيييعة وخلاهاا تحقد علي ميناس لدرجة قررت تعمل أي حاجة علشان تاخد مكانهاا .... أشرف بتكلم معاه وهي سرحاانة م جايبة خبره لدرجة تطقطق ليهاا ف وشهااا بأصابعه
أشرف : سرحاانة وين
ليندا : ولا شئ يلا إنت أمشي لأني طالعة مشوار
أشرف : ماشة وين الساعة 6 ماشة ل 7 مساء
ليندا : م شغلتك إنت يلا أمشي لما أحتاجك بتصل عليك
أشرف : وموضوع ميناس
ليندا : أففففف يااااخ الموضوع ده م وقته حالياً خليني أفضي عقلي ده شوية
مشت دخلت اخدت شاور وهو وطلع بعد خلصت مشت لبست وركبت عربيتهااا ومشت .... بيت ناس ميناس مسافة حصلت بيت ناس ميناس الساعة كانت عاملة 9 باليل نزلت من عربيتهاا ودقت الباب ....
وميناس كانت في غرفتهااا بتحكي مع نبيل
ميناس : نبيل لحظة سامعة الباب بدق
نبيل : باب بيتكم
ميناس : أيوه باب الشارع
‏( أمنية عوض ‏)
نبيل : طيب م تتأخري
ميناس : حاضر
ختت التلفوون ومشت علشان تشوف مين ف الباب ... وهي ماشة تصادف أحمد قال ليهاا إنتي أرجعي أنا حأفتح الباب
الجزء 7
أحمد فتح الباب وإتفاجاء بليندا في الباب وميناس من شافتهاااا جرت عليهاا وحضنتهااا بفرح
ميناس : ليندا وينك إنتي مختفية كدة فقدتك كتير
ليندا :
ميناس : ليندا ماليك بتبكي الحاصل شنو الأمور كلهاا تمام
ليندا : خالتي ي ميناس خالتي ماتت وسابتني براي ماتت
ميناس : إن لله وإن إليه الراجعون متين حصل الكلام ده ....
أحمد واقف وبعاين ليهم وم قادر يقول حاجة بعد شويتين جات خالدة شافتهم واقفين ف الباب وليندا بتبكي ‏( دموع تماسيح ‏) وميناس كمان بكت معاه
خالدة : بسم الله الحاصل شنو ي بنات ودي منو
ميناس : دي ليندا ي أمي خالتهاا إتوفت
خالدة : البركة فيكم ي بتي كدي أدخلي جوه لا حول ولا قوة إلا بالله
ليندا : البركة ف أمة محمد ي خالتي
ميناس : خشي معاي جوه تعالي حبيبتي ربنا يجعل مثواهاا الجنة
ليندا : أمييين
ميناس ساقتهاا غرفتهااا بينما الخالة خالدة مشت جابت ليهااا كاسة موية وبعد الموية عملت ليهاا شاي وليندا تبكي كأنو بالجد عندهاا خالة ماتت ....
ليندا : وااااااي ي خالتي مشيتي خليتيني لمنوو أعيش لمنوو تاني أنا بعدك
ميناس : ليندا م تعملي ف روحك كدة إنتي أدعي ليهاا بس حبيبتي أرجوك م تعملي ف روحك كدة
ليندا : قلبي وجعني عليهاا . أمشي وين تاني ولا أقبل ووين هي كانت كل دنيتي وكنت عايشة بفضلها تاني مين بقيف معاي
جات ميناس حضنتهاا عليها وبقت تطبطب عليها ... لحدي ما نامت ... أو بالأحراء عملت نفسها نايمة ..... ميناس غطتها ومشت رقدت ف سريرها
بعد شوية تلفونهاا يرن رفعتوا لقت نبيل متصل عليها 5 مكالمات
ميناس : ‏( بحزن ‏) الوو
نبيل : ميناس وين إنتي خوفتيني عليك ياااخ مشيتي وتاني م جيتي إتصلت عليك م رديتي الحاصل شنوو
ميناس : نبيل عندي صحبتي خالتها إتوفت وهي حالتهاا صعبة لأنو كانت متعلقة بخالتهاا شديد
نبيل : يا سلاااام ربنا يرحمها ياااخ بس صحبتك دي منو
ميناس : صحبتي إسمها ليندا
نبيل : ‏( بإستغراب ‏) ليندا؟
ميناس : أيوه ليندا
نبيل : متين إتوفت ليندا بعرفهاا ياااخ علشان كدة بقول ليه مختفية وتلفونهااا مغلق ليهو كم يوم يا سلاااام يااااخ
ميناس : ‏( بإستغراب وتعجب وزهول ‏) بتعرفهاا طيب من وين
نبيل : إتعرفت عليهاا قبل فترة معليش حبيبتي م كلمتك
ميناس : لا بس مستغربة لأنو ليندا م قالت لي بتعرفوا بعض من قبل
نبيل : أسف سامحيني
ميناس : لا ولا يهمك حبيبي أسي هي نايمة بعد تعب حتي قدرت نامت
نبيل : طيب وإنتي كمان يلا نومي وليندا بتصل عليهاا بكرة بعزيهاا تمام حبيبي
ميناس : طيب حبيبي تصبح علي خير
نبيل : وإنتي من أهلي
ميناس : ‏( بخجل ‏) يلا باي
.....
رقدت وختت تلفونهااا تحت مخدتهاا ونامت .....
بعد شوية قامت ليندا وبقت تعاين ليها ..... عاينت ليهاا مسافة ورجعت نامت وكانت سمعت كل المكالمة . .. والفي راسهاا يعلم بيهو الله
تاني يوم الصباح قامت ميناس الصباح وحضرت الشاي .. ودت الصبارة لناس أبوها وأمها وأحمد وجابت كبايتين واحدة لليندا و واحدة ليهاا ومعاه شوية بسكويت .....
ميناس : ليندا نبيل قال لي بتعرفوا بعض
ليندا : ‏( بإرتباك ‏) اااااي والله بتعرفنا بالصدفة أخر مرة جيتك فيها ديك بس يلا عرفنا بعض وكنت حابة أقول ليك بس خالتي تعبت وكنت راقدة معاه ف المستشفي حتي الجامعة م قاعدة أمشي
ميناس : أيوه صح كل مرة بقول الليلة أكيد حتجي بس م جيتي وقلت بكون حاصل عليك شئ لأنو غيبتك طولت وتلفونك مغلق ...
ليندا بدت تدمع دموع التماسيح تاني
ميناس : ليندا علشان خاطري خلاث أنا لو كنت عارفة الموضوع بخليك تتزكري موت خالتك م كنت فتحتوا بعتذر
ليندا : لا ولا يهمك لازم أتعود علي فراقهاا
ميناس : طيب قومي أدخلي الحمام وأنا حأطلع ليك لبسة علشان تمشي بيها الجامعة
‏( أمنية عوض ‏)
ليندا : أنا م حأمشي اليوم
ميناس : طيب ليه
ليندا : م عندي نفس والله ممكن أقعد ف بيتكم لحدي م إنتي تجي وبعدين برجع بيتنا
ميناس : أكيد حبيبتي بيتنا بقي زي بيتك تقعدي زي م إنتي عايزة .... يلا علشان حأمشي خلي بالك من نفسك ماشي
ليندا : تسلمي عزبتك معاي
ميناس : ولو عزابك راحة يلا باي ....
ميناس : أمي ليندا حتقعد معانا كم يوم علشان م حلوة تقعد براه في بيتهم وهي م معاه حد
خالدة : عادي ي بتي مافي مشكلة
ميناس : تسلمي ي أمي أنا حأمشي خليتهاا جوه شكلها نامت لأنو أمس م نامت خلي بالك منها ي أمي
خالدة : حاضر ي بتي إنتي أمشي جامعتك وليندا خليهاا علي
ميناس : طيب يلا سلاااام
ومشت ميناس وكان بالهاا مع ليندا ... وهي ماشة وسرحانة تسمع صوت بوري عربية بضرب من وراه إتلفتت تشوف الوش الما بغباه ... اااااي وش حبيب القلب وبكل لهفة قالت
ميناس : نبيل
نبيل : حياتي أنا
ميناس : ‏( بخجل ‏) جاي من وين إنت كدة
ن
بيل : جاي من البيت وماشي ع الشركة بس قلت لازم أوصل حبيبتي ع جامعتها
ميناس : تسلم كتير
نبيل : تسلمي لي إنتي يلا إتفضلي ي ملكة
الجزء 8
وهم في العربية ونبيل مشغل ام بي ثري علي أغنية ظريفة ....
نبيل : إنتي عارفة أمي نفسهاا تشوفك
ميناس : وأنا كمان والله
نبيل : طيب رايك شنوو بعد محاضراتك تخلص أجي أسوقك تشوفيهاا
ميناس : أكيد موافقة
نبيل : تمام معناه إتفقنا
يلا وصلنا وخلي بالك من نفسك لحدي م أجي بعدين وأخادك تمام
ميناس : تمام وإنت كمان خلي بالك من نفسك وسوق علي مهل تمام
نبيل : حااااااااضر ي قلبوا ♡
ميناس : باي باي
نزلت وكمل مرة تتلفت وراه تلقي نبيل لسة واقف وكل م يشوفها يبتسم لحدي ما دخلت الحرم ... وبعد إتأكد بإنو دخلت القاعة حقتهاا إتحرك ع الشركة وهو ف الطريقة إتصل علي أمه هناء وقال ليها حأجيب ليك ميناس اليوم وهي فررحت لأنو كان نفسهاا تشوفهاا ...
المرض سيطر عليهاا حتي الخطوبة م مشت إلا جو خيلان نبيل خطبوا ليهوو ...
‏( وفي الناحية التانية ‏)
ليندا صحت من النوم الساعة 12 لقت الخالة خالدة جهزت الفطور ... وكل حاجة والغداء قاعدة تعمل فيهو جات ليها ف المطبخ
ليندا : صباحوا خالتوا
خالدة : هلا ي بتي يسعد صباحك
ليندا : معليش اتأخرت في النوم أصلي متعودة أنوم كدة في بيتناا وكانت خالتي بتصحيني
خالدة : ولا يهمك ي بتي نومي زي م عايزة ... يلا أمشي غسلي وشك الصبح زاتوا فاتك بس صلي الضحي إن شاءالله ربنا يتقبل وتجي تلقيني حضرت ليك الشاي والفطور
ليندا : حاضر
ومشت دخلت الحمام وبعد طلعت لقت الخالة خالدة محضرة ليها الشاي والفطور ...
قعدت تأكل وهي بتأكل تلفونها رن ردت لقت ده أشرف
أشرف : الووو ليندا إنتي وين ياخ من أمس بحاول اتصل عليك وتلفونك مغلق !
ليندا : خير ف حاجة وثم تاني شنو كل مرة متصل علي
أشرف : إنتي ف البيت أنا جاي عليك
ليندا : أنا براه البيت وم بقدر أحكي معاك
أشرف : وين إنتي
ليندا : لما أرجع البيت بتصل عليك باي
وقفلت الخط ف وشه جدعت التلفون وبقت تأكل
‏( وفي الناحية التانية ‏)
ميناس كملت كل محاضراتهاا وإتصلت علي نبيل وخلال ساعة جاء وإتصل عليهاا
نبيل : ميناس وين إنتي أنا جيت
ميناس : أنا واقفة جمب .....
نبيل : خلاث جاي عليك .
ميناس : طيب
وصل نبيل عندهاا محل وصفت ليهو جاء عليهاا وقال ليهاا يلا أركبي ركبت العربية وإتحركوا
نبيل : مشتاقين
ميناس : ‏( بتتهرب ‏) اها كلمت خالتوا هناء بأنو جايين
نبيل : هههه أيوه كلمتها وكانت ف قمة السعادة
ميناس : وأنا سعيدة لأني حأشوفهاا
نبيل : كلمتي خالتي خالدة
ميناس : الليلة نسيت والله دقيقة أتصل عليها وأكلمهاا
نبيل : طيب كلميهاا أسي
ميناس : حاضر حأتصل عليها
ميناس طلعت تلفونها وإتصلت علي أمها
ميناس : الوووو أمي كيفك
خالدة : تمام ي بتي اهااا جاية ف الشارع
ميناس : لالا نبيل طلب مني نمشي نشوف خالتوا هناء نسلم عليها معليش م كلمتك من بدري
خالدة : طيب ي بتي بس م تتأخري وخلي بالك من نفسك
ميناس : حااااضر ي أمي يلا سلام
.....
ميناس : اهااا كدة مبسووط
نبيل : جداً
وفي العربية م بطلوا الونسة والضحك .... لحدي ما وصلوا البيت نبيل فتح الباب بالمفتاح
ميناس : مالك بتفتح بالمفتاح خالتوا هناء م موجودة ولا شنو؟
نبيل : موجودة إتفضلي أدخلي
دخلت ميناس وعلامة التعجب باينه علي وشهاا
نبيل : أمي نحن جيناا
ميناس : نبيل وين خالتوا هناء
نبيل : أمي قاعدة جوه تعالي
ومسك يدهااا عايز يدخل بيهاا الغرفة وهي كانت مترددة لدرجة نبيل حس بيهااا وهي ماشة علي الغرفة وبترجف .... لحدي م نبيل لز باب الغرفة وفتحووا وميناس لما شافت المنظر قربت تقع من طولهاا ... شافت أم نبيل راقدة ف السرير وجمبهاا أجهزة طبية والغرفة كلهاا عبارة عن غرفة عمليات وفي ممرضة قاعدة جمبهاا
نبيل : أمي بقيتي كيف ... اهه جبت ليك ميناس زي م واعدتك
ولسة ميناس واقفة م قادرة تستوعب المنظر
هناء : ماشاءالله تبارك الله يا أرض أحفظي ما عليك بسم الله تباارك الرحمن تعالي جمبي ي بتي ماشاءالله ماشاءالله تعالي ي بتي
وجات ميناس بخطوات بطئيه وقفت جمبهاا هناء مسكتهاا من يدهااا وقعدتها جمبهاا ونبيل مبسوط وبعاين ليهم بس ميناس متعجبة م كانت مفتكرة أم نبيل مريضة بالشكل ده كانت مفتكرة حاجة بسيطة
ونبيل عارف ميناس مستغربة لشنو ونفسها تفهم الحاصل .... بعد دقائق جات الممرضة ومعاه الدواء
الممرضة : ي باش مهندس ‏( لي نبيل ‏) موعد الدواء جاء ممكن تطلعوا برا
نبيل : أكيد يلا ي ميناس ... أمي بعد تاخدي الدواء بعدين نحكي تمام
‏( أمنية عوض ‏)
هناء : ‏( بإبتسامة ‏) تمام ي ولدي
نبيل وميناس طلعوا من الغرفة ومشوا قعدوا في الهول وميناس عايزة تسأل نبيل كمية من الأسئلة بس كانت محرجة تسألوا لحدي ما نبيل فتح الموضوع وقال ليهاا

نبيل : شفتي حالة أمي ي ميناس
ميناس : ربنا يرفعها بالسلامة بس إنت م جبت لي سيرة بإنو خالتي مريضة بالشكل ده
نبيل : كنت عايزك تشوفيها بنفسك أمي عندها شلل نتيجة صدمة وكانت م بتتكلم لمدة سنة بس ربنا برحمته عليها وعلينا مع العلاجات بقت تتكلم بس لسة الحركة متوقفة وقالوا الدكاترة إحتمال تتحرك بس الحكاية عايزة شوية صبر
ميناس : ربنا يرفعها بالسلامة بس الحصل معاه ده متين وكيف يعني قصدي الصدمة من شنو لمن وصلتها للحالة دي
نبيل : دي حكاية طويييييلة ي ميناس وعايزة ليها وقت علشان أقدر أحكي ليك .... بس العايزه منك تهتمي بيها إنتي الوحيدة الممكن أثق فيها من بعد الله
ميناس : يسعدني جداَ وما تخاف مدام هي قدرت تحكي أكيد حتتحرك بس خليك واثق من ربنا
نبيل : إن شاءالله ... بس عايز منك طلب ممكن
ميناس : أكيد ممكن وأنا بقدر أرفض ليك طلب
نبيل : ربنا ما يحرمني منك ي مناي ...
ميناس : ولا يحرمني منك
نبيل : عايزك تطبخي لينا ياااخ زهجت من الأكل الجاهز ممكن
ميناس : بس كدة حااااااضر يلا وريني مكان المطبخ وخلال ربع ساعة حأكون محضرة ليك أحلي صينية أكل
نبيل : يخليك لي .... تعالي معاي
وساقها مشي بيهاا المطبخ مطبخ كبير وعريض
ميناس : يلا إنت بعد كدة مهمتك خلصت يلا أطلع لي برا علشان م تلهيني
نبيل : طيب خليني أقعد معاك إحتمال تحتاجي حاجة
ميناس : لا إنت أمشي أقعد مع خالتوا هناء ... اها وحاجة تانية عايزة أعرف نوع الأكل البتأكلوا خالتوا هنا
نبيل : كدة طييييييب عارفك حتحاجي لي بس م مشكلة وبالنسبة للأكل البتأكلوا خالتك هنا ..... هو عبارة عن شوية شوربة وعلي سلطة خضار ومرات جبنة وبيض مسلوق يعني أكل خفيف كدة
ميناس : تمااااااام ... يلا إتفضل أطلع علشان أبداء أطبخ
نبيل : اهااا خلاث طالع ..
طلع ينقنق وميناس بتضحك فيهوو إتلفت لقاه بتضحكي حتي هو كمان ضحك
ومشي علي غرفته أمه دخل وقعد جمبهاا الممرضة طلعت خلتهم . .....
نبيل خت راسوا في حجر هناء وقال ليها أمي ما بتتخيلي أنا سعيد قدر شنو
هناء : ربنا يسعدك كمان وكمان ي ولدي بس بتي وين م تكون مشت
نبيل وهو لسة خاتي راسوو ف حجرهاا
نبيل : بتك ف المطبخ بتطبخ لينا أحلي غداء
هناء : دخلتها المطبخ من أسي بتبالغ لكن ي ولدي
نبيل : هههههه خليها تطبخ علشان أعرف إذا بتعرف تطبخ ولا لا ....
أمه ضحكت فيهوو ..... وقالت ليهوو ربنا يسعدكم ....
وهنا ميناس لسة بتطبخ عملت شوربة دجاج وشوية سلطة لهناء ..... وختتهم علي جنب وطبخت لنبيل شوية لحمة وسلطة ودمعة دجاج والريحة كانت تجنن .... وهي بتطبخ تلفونها رن رفعتوا لقت ليندا المتصلة
ميناس بفرح ‏) الووو
ليندا : ي ذفتة وينك إنتي ياااااخ من طلعت الصباح لا حس لا خبر
ميناس : أنا ف بيت خالتي هناء وحالياً قاعدة أطبخ
ليندا : هناء دي منو كمان
ميناس : أم نبيل ي بت ما بتتخيلي سعادتي وأنا ف المطبخ بطبخ للراجل الحيكون زوجي ولأمه يااااااااه ي ليندا شعور حلووووو أول مرة أشعر بيهووو
ليندا سكتت م حكت حاجة فضلت تسمع وميناس بتحكي عن البيت وجماله وعن جمال الخالة هناء لحدي ما ميناس خلصت حكي وليندا بس ساكتة
ميناس : الووو ليندا إنتي سامعاني لينداااااا الوووو
ليندا : اهاا اهااا سامعة بس لازم أفصل تلفوني حيقطع شحن
ميناس : طيب أنا زاتي خلصت طبخ .... لازم أودي قبل يبرد يلا نتقابل ف البيت
وقفلت الخط وبقت تجهز الأكل ف الصينية
بعد جهزتوا شالت حق الخالة هناء وهي جمب الباب الخالة هناء شافتهاا وقالت لي نبيل قوم شيل منها الصينية وفعلا نبيل شال الصينية وختاه في الطربيزة وهو بعاين كدة قال ليها
نبيل : دي صينية أمي بس حقتي وين إنتي م طبختي لي ولا شنو ي ميناس
هناء : ي ولد قول بسم الله أكيد بتكون طبخت ليك بس الصينية التانية بتكون ف المطبخ
نبيل : بس أنا جوعان ياااخ كنتي تقولي تعال شيل معاي
هناء : ي ولد مالك التقول ف حياتك م مأكل
ميناس ميتة بالضحك قالت ليها
ميناس : عندك حق ي خالتي الصينية التانية ف المطبخ دقيقة وبجيبهاا
‏( أمنية عوض ‏)
نبيل : سرييييع يااااخ
ميناس عاينت ليهو وطلعت ليهو لسانهاا يعني أبيييت
هناء قالت ليهو عزبت البنت معاك ... قال ليها بهظر معاه ي أمي ..... وجات ميناس جابت الصينية ختتها ف الطربيزة وجابت الإبريق وغسلت للخالة هناء إدينها ... ونبيل مشي غسل بعد جاء قعد جمب أمه وبقي يأكلهاا بإيدوا وميناس قاعدة جمبهم ... تعاين ليهم وتبتسم قالت لي نبيل ممكن أكلها أنا .... نبيل قال ليها أكيد تعالي وجات قعدت جمب الخالة هناء وبقت تأكل فيها .... وقالت لي نبيل إنت أكل علشان الأكل م يبرد ..... بس نبيل قال ليها لا حنأكل سوا ... وميناس أصرت عليهو يأكل ..... بعد إلحاح حتي قبل يأكل ...... وكل م يأكل لقمة بستشعرهاا وكان نفسة يعلق علي الأكل بس خجلان يحكي ف وجود أمه
بعد ميناس خلصت مشت جابت موية وشربتهاا وعملت ليها شاي .... بس الخالة هناء قالت ليها عايزة قهوة ... تاني رجعت المطبخ وعملتها جابت لنبيل وجابت للخالة الهناء .....
وقضوا لحظات كلها سعادة ومرح والخالة هناء قالت
لنبيل يطلع ألبوم الصور ... وفعلا مشي جاب ألبوم الصور وبقوا يتفرجوا فيهم الخالة هناء ورتها صور نبيل وهو صغير وشكلوا كان يموت من الضحك .... وهي كل م تشوف صورة تضحك فيهاا وكل صور العيلة موجودة بس إلا صورة أبو نبيل الماااف وميناس م حبت تسأل .... وبدون نبيل والخالة هناء يحسوا شالت ليها صورة من حقات نبيل ودستها في الشنطة

بعد يوم حافل بالونسة والمرح جاء موعد مشي ميناس علي البيت ودعت هناء وعايزة تمشي هناء نادتهاا بعد جاتها قالت ليها أرفعي المخدة ميناس رفعتها لقت علبة صغيرة هناء قالت ليها شيليها ميناس إتردد بس ف النهاية شالتهاا وهناء قالت ليها أفتحيها ف البيت .... ميناس إبتسمت وقالت ليها حاضر ..... ونبيل جاء علي أمه وقبل يدها وقال ليها حأوصلها وأجي .... هناء قالت ليهو خد راحتك .... ودعوها بإبتسامة عريضة وطلعوا عايزين يركبوا العربية جات جارتهم بالصدفة سلمت عليهم سألت نبيل قالت ليهو دي خطيبتك ماشاءالله قمر بس سلمت عليهم ومشت وهم ركبوا العربية
وهم في العربية نبيل قال لميناس
نبيل : دي أول مرة أكل فيها أكل بالطعامة دي بتزكريني أيام أمي كانت بتطبخ لينا تصدقي طبيخك زيها واحد
ميناس : هههه بالجد إفتكرت الأكل م عجبك
نبيل : يااخ معقول ي بت أنا أكلت بشراهه كأني أول مرة أكل
ميناس : ههههه شايفاك
نبيل : هههههه اااي عارفك بتلاحظي لي
ميناس : خلاث حتزهج من طبيخي بعد فترة وحتمشي تفتش للأكل الجاهز أكل المطاعم والكفتيريات
نبيل : هههههههه لا ياااخ هو أنا متمني يجي اليوم الحأكل فيهو من يدك ليل ونهار ومستحيل أكل برا و إنتي تكوني موجودة وتطبخي لي من أيدك
ميناس :
نبيل : سكتي ماليك؟
ميناس : ساي بس
نبيل : هههه تمام .... يلا قربنا نصل
ميناس : عليك الله بعد ترجع سلم لي علي خالتوا هناء
نبيل : من اليوم ورايح حتقولي أمي وليس خالتوا هناء تمام
ميناس : تمام
نبيل : دقيقة أفتح ليك الباب لأنو بتفتح من برا
ميناس : طيب
نزل نبيل فتح الباب بعذ نزلت ميناس رنو جرس الباب جات فتحت ليندا إتفاجأت بنبيل وحتي نبيل إتفاجأء بيها م كانت مفتكر إنو هي لسة قاعدة مع ناس ميناس سلم عليها وميناس سلمت عليها بالحضن ومشت سلمت علي أمها وجاء نبيل كمان سلم علي الخالة خالدة ومشي علي الديوان لقي أحمد والعم ممدوح سلم عليهم وقعد إتونس معاهم
قعد معاهم شوية وطلع بعد ودعهم ..... وليندا الغيظ مأكلها ونفسها تعرف الحاصل شنو .....
مشت ميناس لقت أمها قاعدة في الحوش مشت قعدت جمبها وقالت ليها
ميناس : أمي إنتي عارفة إنو الخالة هناء مريضة بالشلل
خالدة : أيوه ي بتي عارفة وهي من مرضت ليها سنين ربنا يعافيها
ميناس : بس ليه م قاعدة تمشي ليها ي أمي مسكينة م معاها حد يساعدها و يونسها ونبيل كمان طول اليوم برا البيت
خالدة : منو القال ليك م قاعدة أمشي أنا طوالي معاه وقبل كم يوم كنت معاه
ميناس : بالجد ي أمي
خالدة : ااااي ي بتي ده الواجب
ميناس : ريحتيني ي أمي .. يلا قبل أمشي أنوم عايزاك تلفي لي شعري ضفيرتين
خالدة : ههههه كويس قومي جيبي الزيت من الغرفة جوه
ميناس : حاضر ي أمي
وجرت ميناس علي الغرفة جابت الزيت وقابلتها ليندا ف باب الغرفة
ليندا : ميناس تعالي عايزة أحكي معاك
ميناس : حاضر ي ليندا بس أمي تعمل لي شعري وبجيك ماشي
ليندا : ي بت تعالي دقائق وأرجعي
‏( أمنية عوض ‏)
ميناس : طيـ .... وقبل ميناس تتم كلامها نادتها أمها ميناس قالت لليندا أنتي أمشي وأنا مجرد م أنتهي بحصلك

بعد ميناس أمها سرحت ليها شعرهاا جات الغرفة لقت ليندا قاعدة وماسكه تلفونهاا وبتحكي عدت دقيقتين ولسة ليندا بتحكي بالتلفون ... شوية كدة ميناس تلفونها ضرب جرت سريع ردت وكان نبيل المتصل
ميناس : الوو
نبيل : عمتي مساءاَ ي حلوة
ميناس : يسعد مساءك
نبيل : مشتاقين وكدة
ميناس : بالأكتر وكدة
نبيل : هههههه ..... المهم عندي ليك خبر حلوو
ميناس : بحب الأخبار الحلوة أنا ..... يلا خبرني بيهووو
نبيل : علشان إنتي حلوة لازم تسمعي كل شئ حلوووو
ميناس : ييووووخ أحكي ياااخ
ليندا نزلت تلفونهاا وبقت تراقب ميناس والعجب الدبلة كل م تعاين ليها ف إصبع ميناس تنقهر وتجن
نبيل : طيب حأحكي ليك مدام مصرة ...... شوفي ي ستي مشيت بعد طلعت منكم مشيت البيت ولقيت خالي جاء
ميناس : أممممم
نبيل : فشنوو كلم أمي بإنو لازم نستعجل ونعمل العرس زي م عارفة مرض أمي ده والعلاج لازم تسافر برا خلال فترة وجيزة يعني بعد شهر أو شهرين لازم تسافر وزي م إنتي عارفة ضروري تحضر العرس
ميناس : بس نحن مخطوبين م تمينا شهرين والعرس ده عايز تجهيزات من بدري شيلة وحبس وحاجات كتيرة
نبيل : عارف والله وأنا لو م مضطر م كنت حأفاتحك بالموضوع ده حاولي قدري ظرفي ...
ميناس : طيب حبيبي أنا موافقة بس المشكلةة ناس أبوي وأمي تعتقد حيوافقه؟
نبيل : إنتي م تشيلي هم خالي حيتصرف ف الموضوع ده بس أنا كنت عايز أخد رايك بالأول
ميناس : أنا موافقة
نبيل : كدة تمام حأنوم مرتاااح .... يلا حبيبي حأقول ليك تصبحي علي خيررر
ميناس بحزن ‏) حتنوم
نبيل : أيوه والله بكرة عندي شغل كتير ف المكتب
ميناس : طيب ماشي تصبح علي خيرر
نبيل : خلي بالك من نفسك تمام وبكرة من الصباح بتصل عليك تمام حبيبي
ميناس : تمام يلا سلاااام
قفلت ميناس الخط وهي ف قمة السعادة والفرح وهي سرحااانة تتذكر العلبة الأدتها ليهااا هناء جرت فتحت الدولاب وطلعتهاا
فتحتها لقت فيهو سلسل رهييييييب رفعتوا وقلبتوا يمين وشمال وهي بتتأمل ف السلسل الرهيب قامت ليندا من السرير وجات قعدت جمبها وشالت منها السلسل
ليندا : واو سلسل خورافي
ميناس : ليندا إنتي صاحية
ليندا : قمت كنت ماشة الحمام وشفتك صاحية قلت أجي أحكي معاك لأني كنت منتظراك لما م جيتي نمت
ميناس : معليش حبيبتي اهاا كنت عايزة تقولي لي شنو أحكي
ليندا : قلت السلسل خورافي إشتريتي متين
ميناس : ده هدية من أم حبيبي وسيد ريدي
ليندا بغيظ ‏) أمممم تمام ... بالمناسبة خاتم الدبلة حلو ع يدك ممكن أجربه
ميناس : أكيييد إتفضلي
ليندا : اجي مالوا شكلوا صغير ع إيدي
ميناس : هههههه إصبعك كبير
ليندا : ‏( بضحكة مصتنعة ‏) هههه أيوه الظاهر كدة .. المهم ماف جديد ف حياتكم إنتي وسيد الريد
ميناس : زكرتيني نسيت أكلمك بالأخبار الجديدة ... نبيل طلب نعمل العرس بسرعة لأنو ماما هناء مسافرة قريب لزوم العلاج وكدة
ليندا : ‏( بخلعة ‏) شنووو هو إنتو متين إتخطبتوو
ميناس : ماما هناء مريضة ومسفرنهاا بعد فترة يعني ضروري تحضر عرس ولدهاا
ليندا : طيب خلوا بعد ترجع من السفر أعملوا العرس والمسافة زاتهاا تتعرفي علي نبيل وتفهمي أكتر
ميناس : هههه نبيل أنا بعرفوا من زماااااان بتذكر أنا كنت صغيرة كان بجي مع أحمد طوالي وكان علي التفاهم أنا فاهمة نبيل أكتر من روحي
ليندا : اهاا تمام يلا تصبحي علي خيرر
ميناس : وإنتي بخيرر
مشت ليندا رقدت ف سريرهاا وقلبها ملان بالحقد ...... أصبح الصباح وقبل ميناس تقوم من السرير نبيل إتصل عليها وصبح عليها بأحلي كلام غزل قامت من سريرهااا وهي ف قمة السعادة عاينت لسرير ليندا لقتهاا ماف إفتكرتهاا مشت الحمام علشان كدة م فكرت ف الموضوع كتير .... قامت مشت الحمام وإتوضت وجات صلت الصبح ومشت عند أمها لقتها بتعمل الشاي قعدت تساعدها وعملوا الشاي ميناس شالت صبارة ودتهاا لأبوها .... وجات قعدت تشرب ف كبايتهاا .... الخالة خالدة قالت ليهاا
خالدة : صحبتك دي طلعت من الصباح خيررر ماشة وين
ميناس : ليندا؟
خالدة : ااااي طلعت من الصباح حتي م قالت لي أنا طالعة بس أشوفها ليك فتحت الباب وطلعت
‏( أمنية عوض ‏)
ميناس : ‏( بإستغراب ‏) م عارفة والله ي أمي بكون مشت تفقد بيتهم دقيقة أتصل عليهاا
الجزء 12
ميناس شالت تلفونهاا وإتصلت علي ليندا بس كانت ليندا م بترد علي تلفونهااا ..... ميناس سرحت شويةة وقامت دخلت غيرت ملابسهاا وطلعت علي جامعتهاا ... ..
‏( وفي الناحية التانية ‏)
ليندا جات بينهاا دخلت غرفتهاا وغيرت ملابسهاا وإتصلت علي أشررف
ليندا : هووي وين إنت
أشرف : ف البيت
ليندا : تعال لي ف الشقة عايزاك
أشرف : أفهم إنك مشتاقة لي يعني
ليندا : أشرف عايز تجي ولا لا
أشررف : أكيد حأجي وأنا بقدر أرفض ليك طلب
ليندا : طيب منتظرااك
أشرف : تمام مسافة السكة وبكوون عندك
دخل أشررف وغير ملابسه وطلع هو إنسان شخصية برضوا يعني وجية وإنيق بس م بحصل نبيل .. المهم طلع وركب المواصلات وهو ف الطريق إشتري معاه شوية حلويات وبسبوسة لأنو عارف ليندا بتحبهاا .... بعد وصل إتصل عليها وقال ليها أنا جمب الباب أفتحي
... جات فتحت وكالعادة مكشرة وصاره وشهاا بادلها بإبتسامة وطلع كيس الحلويات وقال ليها إتفضلي حلي خشمك
.... شالت منو الكيس بزهج وجدعتوو منووو وقالت ليهو ده م وقتو أنا عايزاك ضروري تعال وجرتوو قعدتوو ف الكنبة
ليندا : شوف ي أشرف عايزاك تقول لي بكل صراحة إنـ وقبل تكمل كلامهاا قاطعهاا أشرف
أشرف : ‏( بإستغراب ‏) أقول ليك شنو
ليندا : بالله خليني أكمل يااااخ م تقاطعني ياااخ
أشرف : أسف طيب كملي كلامك
ليندا : إنت بتحبني؟
أشرف بإبتسامة سخيفة ‏) أيوه بحبك لو م كنت بحبك البخليني أجري وراك كدة شنوو؟
ليندا : جاري وراي علشان بصرف عليك يعني جاري وراي علي حنان
أشرف : اهاا جينا للإستفزاز والكلام ده
ليندا : أنا م قصدي إستفزك بس إنت كمان م تكبرهاا أنا عارفة إنت م بتحبني ولو حلفت لبكرة م حأصدقك
أشرف : اهاا طيب أنجزي عايزة شنو؟
ليندا : عايزة منك خدمة وبوعدك أي حاجة تطلبها بنفزهاا ليك
أشرف : طيب والخدمة شنو؟
ليندا : شوف ...... وطلعت تلفونها وفتحت الصور ورتو صورة ميناس ..... وقالت ليهو بتتذكر البنت دي؟
أشرف : اوبااا دي صحبتك الكلمتيني عنهاا
ليندا : ميناس
أشرف : بالضبط
ليندا : قلت لي عجبتك مش كدة
أشرف : عجبتني وبس ياااخ دي جهجهتني عديل
ليندا : طيب رايك شنو فيها بقدر أجيبها ليك وتعمل فيها اللي إنت عايزه
أشرف : إنتي جاااادة لا أكيد بتهظري .... مش قلتي لي صحبتك حتجيبي لي صحبتك بإيدك
ليندا : رد علي حسب كلامي أجيبها ليك ولا لا؟
أشرف : ااااي عايزهاا بس إنتي مصلحتك شنو يعني حتجيبيها لي بس المقابل شنو
ليندا : م عندي مصلحة بس حابة أنتقم منها سرقت مني حبيبي وإتخيل زوجهم بعد فترة يعني كسرت قلبي وأنا مستحيل أخليها تتهني لازم أرجع حبيبي
أشرف : أممممم يعني عايزة تنتقمي منها بأغلي حاجة عندها لكن لقيتك خبيثة
ليندا : حتساعدني ولا لا لأنك إذا رفضت حأشوف غيرك
أشرف : لا موافق م عندي مشكلة ..... بس كيف حتجيبيها يعني مستحيل تجي برجليها
ليندا : أكيد م حتجي برجليها ي ذكي أنا عندي فكرة مجنونة بقدر أجيبها بيهاا وحأخلي خطيبها يشوفها بالمنظر اللي أنا عايزه
أشرف : طيب إفترضي خطيبها شافهاا وبعدين أنا موقفي حيكون شنو
ليندا : عارفاك طول عمرك جبان يعني م حتقدر تتصدي وثم تاني هو م حيكون عنده عقل يستوعب البحصل حيكون مصدوم وإنت ف الوقت ده أهرب أمشي أي حتة وكان علي القروش أنا بديك العايزه
أشرف : طيب موافق المهم أخد العايزه منهاا ..... طيب حتجيبيها متين
ليندا : ههه دي خليها مفتوحة ..... المهم إنك تكون جاهز ممكن أضرب ليك ف أي وقت ..... اهاا حاجة مهما عايزة منك تجيب معاك حبوب منوم من الصيدلية دي أهم حاجة
أشرف : تمام تمام
ليندا : يلا بعد كدة إتفضل من غير مطرود يلا يلا
أشرف : طيب ي عثل
مد يدو عليهاا
ليندا : ‏( بغضب ‏) لم يدك قبل أكسرهاا ليك
أشررف : اوووك اووووك براحة أحسن امشي قبل تنفجري فيني يلا سلام
طلع أشرف سريع وليندا قعدت في الكنبة بزهج عاينت للمكالمات الفائتة لقت كمية من المكالمات من رقم ميناس م إهتمت بيهو كتير جدعت التلفون وبقت تقلب في التلفزيوون .....
‏( وفي ناحية ناس ميناس ‏)
رجعت ميناس من الجامعة ولقت ضيوف ف الديوان وكانت متأكدة بأنو ده خال نبيل ... وفعلا كان خال نبيل وجاء بخصوص موضوع العرس وكلمهم بوضع الخالة هناء وأبو ميناس حاج ممدوح نهائي م إعترض و وافق وفي الحقيقة كلهم وافقوا علي فكرة الإستعجال ف العرس وقرروا يعملوا قريب وخال نبيل إتفق علي إنو يجيبوا الشيلة الأسبوع الجاي ....
بعد خال نبيل طلع جات الخالة خالدة وكلمت ميناس ... بإنو الأسبوع الجاي جايبين شيلتهااا ......
وميناس ظهرت عليه علامة الخجل ... وقالت لي أمها خيرر .... وجرت غرفتهاا وهي ف قمة السعادة وأول حاجة إتصلت علي نبيل
ميناس : الوو
نبيل : حياتي ... كيف أمسيتي
ميناس : تمام بعد سماع صوتك ط
بعاً وإنت
نبيل : تمام بعد إتصالك طبعاَ
ميناس : إنت وين يعني جيت البيت
نبيل : جيت قبيل اهاا الأخبار الجديدة شنو؟
ميناس : يعني م عارف
نبيل : لا م عندي علم ممكن تخبريني
ميناس : مستهبل هههه المهم خالك جاء وقال الأسبوع الجاي جايبين الشيلة
نبيل : شيلة شنوو؟
ميناس : كيف شيلة ش
نو
نبيل : يعني حتزوجي
ميناس : نبيل مالك إنت الليلة
نبيل : هههههت بهزر معاك أيوه عارف وأنا القلت ليهو يكلم عمي ممدوح بأنو نجيب الشيلة الأسبوع الجاي ......
ميناس : وطيب مالك بتعمل كدة من قبيل
‏( أمنية عوض ‏)
نبيل : يعني الواحد م يمزح مع حبيبو
ميناس : ‏( بخجل ‏) نبيل بطل حركاتك دي .... يلا تلفوني حيقطع شحن
نبيل : طيب حأتصل عليك بعدين تمام
ميناس : تمام
# يتبع

الأيام بتعدي بسرعة وليندا لسة مختفية وما بترد ع إتصالات ميناس نهائي موعد الشيلة بكرة وناس ميناس مع تجهيزات البيت وكدة . .. وبعد يوم متعب مشت ميناس المطبخ وعملت القهوة وختتها هي وأمهاا وبقو يشربوا ...... بعد شوية جات كوثر وبتها سارة
كوثر : شنو يعني يختي العرس ده مالكم مستعجلين فيهو كدة
خالدة : هي ي كوثر يختي
إنتي براك عارفة وضع هناء لو م كدة م كنا إستعجلنا
كوثر : المهم ربنا يتم ليها علي خيرر
خالدة : اللهم أمييين يارب
جات ميناس وسألت خالتهاا كوثر
ميناس : خالتوا سلمي ليه م جات معاكم؟
كوثر : سلمي قالت مصدعة ي حليها
ميناس : سلامتهااا طيب عايزة أمشي أقعد معاه شوية وبجي
كوثر : طيب وكلميها تعمل معاه الغدي م تنتطرنا
ميناس : حااضر ..... ميناس سألت سارة قالت ليها تمشي معاي سارة قالت ليها لالا أمشي إنتي ....
ميناس لبست توبها وطلعت ماشة علي بيت ناس كوثر ..... لما وصلت جرت السلك وفتحت الباب دخلت الغرفة القدامها م لقت زول قالت سلمي وين ياربي مشت المطبخ م لقت زول بعد شوية تسمع صوت همس ناس جاي من الغرفة التانية مشت وهي مستغربة سلمي معاه منو ياربي ...... مشت لحدي ما وصلت الغرفة ولما دخلت شافت سلمي وعادل . ... ميناس رجعت وراه وختت يدها ف فمهاا وهي راجعة وراه ضربت الطربيزة برجلهااا والطربيزة وقعت .. وهنا سلمي عاينت وراه مخلوعة ولقت ميناس بتعاين ليها سلمي سريع قامت بخوف .... وعادل .. مكانه م إتحرك ..... سلمي جات مسكت يد ميناس وقالت ليها
سلمي : ميناس ده عادل والله نحن بنحب بعض ومتفقين علي الزواج ....
ميناس بتعاين ليها وساكتة وسلمي لسة مواصلة ف الكلام
ميناس : بس كدة عيب وحرام ي سلمي حرااااام وأنا متأكدة إنتي عارفة كدة كويس حرام ينفرد بيك حتي لو كانت نيته سلمية
سلمي : عارفة ي ميناس والله عارفة بس تقولي شنو ..... أنا من حبي لعادل بقيت م قادرة أشوف قدامي
ميناس : بس الحب البخلينا نغلط ده م إسمو حب ي سلمي هو لو بحبك خلي يتقدم ليك بدل يجي يقابلك ف غياب أهلك
ومن هناك جاء عادل .....
عادل : ميناس بتمني الشفتي ده يفضل بينا نحن الثلاثة وأنا بحب سلمي جداً وعايز أتزوجهاا ولو م ظروفي كنا حنكون متزوجين حالياً
ميناس : ياتو ظروف دي صدقني الظروف عمرها م حتقيف ف وشك مدام إنتي بتكافح وجادي بعلاقتك بسلمي بس الواحد إذا عايز يتسلي ويقضي وقت بتحجج بالظروف وإنت جاي تقابلها ف غياب أهلها وبراكم طيب إفترض إنك شفت أختك ف نفس الموقف ده مع راجل غريب وفي بيت براهم ردة فعلك حتكون شنووو
عادل : ‏( بغضب ‏) أحترمي نفسك ي بت أختي محترمة ومربينها أحسن تربية م بسمح ليك تتجاوزي حدودك إنتي فاهمة
.....
طبعاً كلام عادل كان زي الجمر علي سلمي ومن غير م تشعر لقت دموعها نازلات ..... يعني عادل كان بقضي بيها وقت وهو شايفها بت م محترمة لأنو سمحت ليهو يجيها ف غياب أهلها يااااااااه يعني كل الوقت ده كان بتسلي بيهااا سلمي قعدت ف الأرض ..... وعادل لسة بتجادل مع ميناس
ميناس : شايف شايف إنك م رضيت تسمع كلام عن أختك يمس شرفهااا .... طيب والمسكينة دي يعني م بتهمك سمعتها وشرفهااا إفترض ف زول شافك وإنت جاي داخل البيت موقفها حيكون شنوو؟ وموقف أهلها شنووو وسمعتها حتكون كيف ؟ ....
أكيد م فكرت ف الكلام ده
لأنك ي أستاذ م بتحبهاا ولا في حياتك حبيتها لأنك إذا كنت بتحبها
م كنت حتسمح لنفسك تشوفها من وراه أهلها وم كنت سمحت لنفسك تمسك يدها بدون م يكون ف رابط شرعي بينكم ....
عادل : ي بت كفي م عايز أسمع منك حاجة تانية .... سلمي سكتي بت خالتك دي
ميناس : كفي ليهاا .... م عايز تسمع الحقيقة صح ..... ي كذاب ي غشاش وأحسن تطلع من هنا وإلا وقسماَ بالله حأمسح بيك البلاط
عادل بغضب مشي رفع تلفونه وعاين لي سلمي الكانت قاعدة ف الواطة والدموع عشرة عشرة ومسك الشارع وطلع .... ميناس جات قعدت جمب سلمي وحضنتها وهنا سلمي بقت تبكي بأعلي صوتهااا
سلمي : يعني أنا طلعت م محترمة ف نظره طلعت بت م محترمة ف نظر عادل وم متربية كمان اخخخخخخ يا الله ليه كدة ليه كدة أنا والله حبيتو من كل قلبي علشان كدة سمحت ليهو جيني بس هو الله يسامحه
ميناس : بس خلاث كفاية بكي ده واحد م بستاهلك والحمدلله جات علي كدة إعتربي مجرد سحابة سوداء وعدت
سلمي : م بقدر ي ميناس بحبوا والله بحبوا
ميناس : بس هو م بحبك إنتي براك سمعتي قال شنو لما قلت ليهو إفترض شفت أختك ف الموقف ده .... قال أختو محترمة ومربينها أحسن تربيه مفترض براك تفهمي بعد كلاموا ده
سلمي : طيب أعمل شنو أنا ي ميناس بس وريني أعمل شنوو
‏( أمنية عوض ‏)
ميناس : تقومي تغسلي وشك وتبطلي تبكي زي الهبلة ي بت ده راجل م بستاهلك الراجل الما خاف علي شرفك عمره م حيكون فيهو خير ليك وصدقيني بكرة تلقي سيد سيدو بس كل شئ بجي ف وقته
سلمي : ‏( بتبكي ‏) ?
?
ميناس : خلاث ي سلمي عليك الله كفاية
سلمي : طيب طيب حأقوم أغسل وشي
قامت سلمي وهي منهاره دخلت الحمام وغسلت وشها وهي ف الحمام م بطلت بكاء

طلعت سلمي من الحمام وعيونها شرار بس جات قعدت جمب ميناس في السرير وقالت ليها بعتذر منك طول عمري بعاملك كعب إبتسمت ميناس وقالت ليها نحن أخوات والأخوات دائماً بقيفوا مع بعض
سلمي : ميناس إنتي أرجعي البيت أنا حابة أقعد براي شويةة
ميناس : بتهزري أكيد ي بت أنا مستحيل أسيبك برااك وثم تاني إنتي حتمشي معاي البيت تساعديني نسيتي بكرة شيلتي ولا شنو؟
سلمي : م ناسية بس إنتي برااك شاايفة شكلي كيف وعيوني مورمات من البكاء وأكيد أمي حتسألني عيونك دي ماله كدة و وشك ده مالوا كدة
ميناس : لا م حتسألك وعيونك مافيها شئ وبطلي حجج خلينا نمشي يلا قومي
وجرتها من يدهاا سلمي قامت لبست توبها وطلعوا هم وميناس فاتوا البيت سلمي كانت حزينة لدرجة كلامها كان قليل جداَ قعدت ساعدتهم ف باقي الشغل وحاولي الساعة 7 بعد المغرب طلعوا مشوا سلمي وأمها وخلوا سارة تبيت مع ناس ميناس وهم حيجوا بكرة الصباح
واليوم مشي بسرعة وأصبح الصباح ...... جات كوثر وسلمي والجيران والبيت كان ملان ضيوف ناس داخلة وناس طالعة .. والساعة 5 جابوا الشيلة حقت العرس ماشاءالله شيلة تقول يا أنا لدرجة الكل علق فيها ......
وحددوا العرس بعد شهرر من تاريخ اليوم ...... وميناس الفرحة حقتهاا بعد الأخبار السعيدة دي قالت تتصل علي ليندا وتكلمها بس ليندا تلفونها مغلق .....
ونبيل م وقف إتصالات علي ميناس كل مرة يتصل عليهاا ف اليوم عشرمية مرة .....
جات خالدة داخلة غرفة ميناس لقتها بتحكي بالتلفون قالت ليها بعد تخلصي تعالي عايزاك ضروري ميناس قالت ليها حاضرر ......
بعد ميناس خلصت مكالمتهاا طلعت من الغرفة وهي بتبتسم وبتقول ف نفسهاا ياربي نبيل قال عايز يشوفني بكرة لشنو؟ بتفكر كدة لحدي مل جات قعدت في السرير
ميناس : اهاا ي أمي
خالدة : اها الحبس كيف تبدي من بكرة؟
ميناس بخجل ‏) بكرة القريبة دي؟
خالدة : قريبة وين ي بت نحن ما عندنا زمن تاني والأيام بتجري بسررعة
ميناس : طيب حأبداء بعد بكرة لأني بكرة طالعة مشوار
خالدة : مشوار وين كمان تاني طلعات ليك ماف خليك عارفة
ميناس : عارفة ي أمي بس أخر مشوار وتاني م حأطلع
خالدة : طيب خلاث خيررر
ميناس : تسلمي لي ي أمي ي حبيبتي
يلا أنا عايزة أنوم عايزة مني حاجة
خالدة : سلامتك ي بتي
دخلت ميناس غرفتهاا ورقدت ف سريرهاا وهي بتفكر ف موضوع نبيل لحدي ما نامت ..... ما تصحي إذا علي صوت أمها الصباح بتقومها للصلاة
قامت صلت وعبال جهزت الشاي والقهوة الساعة جات 9 دخلت الحمام بعد طلعت لقت كمية من المكالمات فائتة من نبيل طوالي رجعت ليهوو
ميناس : صباح الخيرر
نبيل : يسعد صباحك ي صباحي
ميناس : معليش كنت ف الحمام علشان كدة م رديت علي المكالمات
نبيل : ولا يهمك اهااا موضوعنا لسة قائم مش كدة
ميناس : أيوه لسة قائم وحالياً عايزة اجهز بس
نبيل : طيب حأقفل علشان أخليك تجهزي ما تنسي حتطبخي لينا الفطور إنتي
ميناس : هههههه حااااضر يلا أقفل علشان الحق اجهز حالي
نبيل : ماشي يلا سلاااام
قامت ميناس وغيرت ملابسها ولبست أسكيرت أسود وتشيرت إبيض وفوق عليهو جاكيت جنز وطرحة حمراء وعملت مكياج خفيف وطلعت عثل بس .... ودعت أمها ومشت .... بعد وصلت إتصلت عليهوو قالت ليهو أنا جمب الباب أفتح ..... وخلال دقيقة كان نبيل واقف جمب الباب فتح ليها ومن شدة جمالها بقي واقف يعاين ليهوو بتمعن
ميناس : يعني حأفضل واقفة ف الباب كدة كتير
نبيل : أكييييييد لا إتفضلي ي عثل البيت نور بصراحة
ميناس : هاهاهاها منور بأصحابه
نبيل : إنتي أصحابه
ميناس : المهم ماما هناء وين مشتاقة ليها كتيييير
نبيل : ماما هناء بس يعني نحن مافي لينا شوق
ميناس : إنت بالزات ماف ليك شووق
نبيل : قولي والله تعالي هنا ميناس
ميناس جرت منوو ودخلت غرفة هناء لقتها قاعدة منتظراه ميناس قعدت جمبها سلمت عليها وإتونست معاه بعد شوية جاء نبيل قال لميناس قومي أعملي لينا الفطور ..... قامت ميناس ومشت جهزت ليهم الفطور وحضرتوا بعد فطروا نبيل قال لميناس تعالي عايزك ساقهاا مشي بيهااا الطابقي الفوق
نبيل : رايك شنو ف البيت
ميناس : مبالغة طبعاَ ولا الغرف لونها وردي زي م أنا عايزه
نبيل : كنت خايف م يعجبك بس الحمدلله خوفي طلع ع الفاضي
ميناس : معقول حاجة عملتها إنت وم تعجبني أكيد لا
نبيل : حلوو يلا الفرش حيكون علي ذوقك طبعاً حأرسل ليك كتلوج بأفخم أنوع المفروشات تختاري منها البعجبك وترسليهم لي وأنا حأشتري فوراً تمام
ميناس : تمام .... بس بعد كدة لازم أرجع البيت أمي قالت لي م أتأخر
نبيل : طيب يلا علشان اوصلك
‏( أمنية عوض ‏)
ميناس : لالا إنت خليك مع ماما هناء أنا حأمشي السوق وبعدين علي البيت ...
نبيل : تمام بعد توصلي اديني خبرر اوووك
ميناس : اووك
مشت ميناس ودعت الخالة هناء و ودعت نبيل
وطلعت وهي ف الشارع تلفونها يتصل فتحتوا لقت ليندا المتصلة ردت عليها وليندا قالت ليها

ليندا : ميناس كيفك
ميناس : ليندا وينك إنتي ي بت وحات الله مشتاقين
ليندا : بالاكتر بس مريضة شوية ممكن تجيني عرفت إنو بكرة حابسنك
ميناس : اااااي كنت بتصل عليك كتير علشان اكلمك بس تلفونك طبيعي بديني مغلق
ليندا : معليش حبيبتي بطارية تلفوني كعبة اهاا حتجيني ولا لا؟
ميناس : والله م عارفة ي ليندا لأني كنت ماشة السوق وراجعة البيت بس م مشكلة بجيك إنتي اديني العنوان وخلال ساعة بكون عندك
ليندا بإبتسامة مخيفة ‏) تمام حبيبتي ف إنتظارك
قفلت ليندا وعاينت للغرفة وقالت ههه ده أخر يوم حتشوفي فيهو السعادة لأنو حياتك بعد اليوم ده حتبقي دماااار شااااامل هههههههههه رفعت التلفوون تاني وإتصلت علي أشررف
أشرف : الوو
ليندا : يلوي رقبتك وينك إنت
أشرف : ف البيت عايزة شنوو
ليندا : حكون عايزة شنو يعني سريع تعال لي البيت الفريسة جاية برجليهااا ههههههه
أشرف قام قعد بعد م كان راقد ‏) يعني قصدك الموضوع حيظبط اليوم
ليندا : اااااي يلا سرريع تعال وجيب معاك المنوم من الصيدلية اوعي تنسي
أشرف : تمام تمام مسافة السكة وبجي
ليندا : بس م تتأخر لأنو ميناس بعد شوية حتجي
أشرف : قلت ليك جاي خلاث
ليندا : ف الشقة الجديدة تمام
أشرف : تمام تمام
أشرف قفل من ليندا ومشي دخل الحمام بعد طلع غير ملابسه وهو طالع تشوفوا الاصغر منو اسمها اسيا
اسيا : أشرف ماشي وين
أشرف : يعني لازم اديك تقرير لما أكون عايز أطلع
اسيا : لا بس إنت عارف اليوم موعد مقابلة أمي ولازم نمشي المرة الفاتت م مشينا المقابلة
أشرف : طيب أنا م عندي قروش حاليا عايزين تمشوا بشنو
اسيا : بس إنت عارف المقابلة دي مهما أمي صحتها كل مرة ماشة تدهور كيف
أشرف : طيب بعد أرجع ولا حأحول ليك رصيد بعد شويةة فكي وأمشي ودي بيهو أمي المقابلة
اسيا : طيب تمام
طلع أشرف مستعجل ومشت اسيا لي امها ولقتها نايمة غطتها ودخلت المطبخ تعمل ليهم حاجة يأكلوها
‏( وفي الناحية التانية ‏)
أشرف وصل الشقة الجديدة الإجرتها ليندا علي أساس دي شقتها وصل جاب معاه شوية فواكهه دخلت ليندا خلطتهم ودخلتهم التلاجة ودخلت أشرف في غرفة جميلة ومزينة بأزهي الألوان ..... وهم قاعدين تلفون ليندا يضرب مشت رفعتوا لقت دي ميناس قالت لي أشرف إدخل الغرفة سرييع وهي مشت فتحت الباب لقت ميناس واقفة سلمت عليها بالحضن ودخلتها جوه الشقة
ميناس : مشتاقين ي بت وماليك قاعدة براك ف بيت كبير وعريض كدة
. ليندا : تقولي شنو ده زكري من خالتي المهم الأخبار شنوو ونبيل كيف عامل
ميناس : كلووووو تمام بس فقدتك كتير وما تنسي إنتي حتمشي معاي ترافقيني عارفاني م عندي صحبات غيررك
ليندا : هههههه حاضر دقيقة نجيب حاجة نشربها ثواني وبجي
ميناس قاعدة فتحت الشبكة جاتها رسالة من نبيل كان مرسل ليها الكاتلوج وقبل فتحت الرسالة جات ليندا وشايلة كابيتين عصير برتقال شالت واحد ومدت لميناس واحد ميناس شالت الكباية وبقت تشرب فيها وليندا كل مرة بتعاين ليها وميناس بتتونس معاه شوية شوية بقت م طبيعية تتكلم وتاني تسكت وليندا لسة بتعاين ليها .... وهنا ميناس خلاث مفعول الحبة سري ف جسمها فجاءة رمت الكباية من يدها ورقدت ف الكنبة ... ليندا سريع جرت للغرفة الفيها أشرف وقالت ليهو تعال سوقها وأنجز مهمتك وفعلاً أشرف طلع ولقاه نايمة مسكها من يدها وليندا مسكتها من يدها التانية ودخلوها الغرفة ... ليندا طلعت تلفون تاني وإتصلت علي نبيل غيرت صوتهاا .. وقالت ليهو إنت راجي ميناس بس ميناس مع حبيبها وشكلهم بقضوا شهر العثل ولو عايز تعرف مكانهم وين تعال ف الحتة الفلانية وطق قفلت الخط وطلعت الشريحة كسرتهاا وهنا نبيل م قادر يستوعب وفضل مسهي وإيدوا بترجف رجع للرقم تاني بس طلع ليهو مغلق وقال دي منو العبيطة البتحكي عن ميناس كدة أنا م حأسكت ليها لو لقيتها رجع إتصل علي ميناس بس ماف رد .... بقي مقلق تاني شال إتصل علي الخالة خالدة وسألها من ميناس قالت ليهو ميناس طلعت مشوار ومن قبيل م رجعت هنا نبيل بقي مقلق بطريقة م طبيعية وكان واثق من ميناس لأبعد حد
إتجاهل الموضوع للحظة بس تاني مكالمة البت المجهولة خلتوا يفكر تاني ف كلامها قام بسرعة ولبس ملابسه وشال مفاتيح العربية ودور سريع ومشي علي العنوان القالتوا ليهو البت .. والبت دي كانت ليندا ......
وفي الحظة الشقة ليندا شالت وأشرف جردوا ميناس من ملابسهاا ‏( حسبنا الله ونعم الوكيل ‏) وليندا طلعت التلفون وبدت تصور فيهم قالت لي أشرف عايزة المشهد يكون مقنع شديد ما يخلي مجال للشك ..... وفعلاً ليندا أخدت كم لقطة صورة لأشرف وميناس وبعد ضمنت الصور شالت كل حاجة بتخصها وطلعت من الشقة .....
وفي ناحية الخالة خالدة
وهي قاعدة كدة فجاءة قلبهااا يقبضهاا وتحس بغصة ف قلبها وخوف عجيب مسكت قلبها وللحظة تفكر في ميناس بخوف عجيب قالت بسم الله الرحمن الرحيم يارب أحفظ
لي عيالي كلهم وما توريني فيهم شر ...
نرجع لناس ميناس وأشرف
أشرف بعاين لميناس بطريقة عجيبة مرة يلمس شعرها ومرة يلمس خدها وهي م جايبة خبرر عدت ربع ساعة وهم ف الحالة دي أشرف م قادر يعمل
شئ كل م يقول عايز يقرب عليها حاجة تمنعه ...... وهنا ميناس بقت توعي شوية شوية بقت تشوف طشاش طشاش للحظة إستوعبت البحصل ودموعها بقت تنزل
‏( أمنية عوض ‏)
ميناس : إنت منو وعايز مني شنو
أشرف عاين ليهاا وقال ليهاا
أشرف : ياااخ إنتي بتشبهي الملاك جمالك عجيب
ميناس بتبكي ‏) الله يرضي عليك أسترني خليني أمشي أنا بكرة حبسي وعرسي قريب حرام عليكم حرام عليكم
بتحكي وهي بين واعية وم واعية مرة تغمض عيونها ومرة تفتح .
وفي اللحظة دي كان نبيل قرب يصل ..... وهو ماشة بسرعة خيالية والتفكير عايز يشل راسه
أشررف عايز يقرب علي ميناس وهي بتبكي بتقول ليهو لا الله يرضي عليك عايزة ترفع يدها بس م قادرة جسمها كلو مخدر ....
ولسة السيد أشرف بعاين ليها وهو مبهور بيها بس م قادر يقرب عليها
وشوية شوية الحبة بقت تفقد المفعول وميناس بقت تفتح
وفجاء يصل نبيل ويضرب باب الشقة بقوة وأشرف يسمع صوت الباب بضرب بقوة طلع وكان عارف الفي الباب منو جمع قوته ومشي فتح ويشوف نبيل قدامه ..... نبيل عاين للمنظر أشرف كدة وعينه تقع علي الغرفة الفاتحة جري نبيل بتجاه الغرفة
وشاف

نبيل جاء ماشي علي تجاه الغرفة وهو ما قادر يستوعب دخل ولقي ميناس ماسكه راسها ودموعها نازلة من شافتوا فرحت بس بعد لحظت لنظرات نبيل عرفت إنو نبيل فهم غلط وهي ف الحالة دي لازم يفهم غلط قامت مشت عليهو وهي بتقول ليهو نبيل أنا م عملت شئ والله م عملت شئ كان في راجل هنا أنا م بعرفوا والله جيت علشـــ وقبل تكمل كلامها يجيها كف من نبيل كف سبحان الله كف ثلاثي الأبعاد لما وقعت علي الأرض
نبيل : أخر حاجة كنت أتوقعها منك ي ميناس لييه ي ميناس لييه عملت ليك شنو أنا علشان تعملي معاي كدة ي شيخة حرام عليك يااخ ما فكرتي ف أمك وأهلك طيب خليك مني أنا لييه ي ميناس لييه ردي علي لييه عملتي كدة
ميناس قامت علي حيلها وهي بترجف من البكاء
ميناس : نبيل والله م عملت شئ صدقني أنا م عارفة حاجة وما فاهمة شئ والله م عملت شئ
‏( مسكت يدوا ‏)
نبيل : إياك تمدي يدك دي علي فاهمة غوري ي شيخة منك لله مشي طالع وهي جرت وراه
بتقول ليهو والله مظلومة أنا م عملت شئ لدرجة مسكت رجله بس نبيل رافض يسمع صوتها حتي وميناس لسة ماسكه رجله نبيل بقول ليها سيبي رجلي لأنو م حيحصل ليك طيب
‏( والساعة دي أشرف من خوفه دخل في الغرفة التانية وقفل عليهو الباب جبان ‏)
ميناس : م حأسيب رجلك إلا تسمعني وتعرف إني م عملت شئ
نبيل : ياااخ أسمع شنو بعد الشفته بعيني ي شيخة خافي ربك سبحان الله ياما تحت السواهي دواهي سيبي رجلي ي ميناس
ميناس : أبييت م بسيب صدقني م عملت شئ
لما زهج منها ودفرها برجله لما ميناس صرخت عاين ليها بإستحقار وطلع وميناس فضلت قاعدة في الواطة وتبكي نبيل طلع ركب عربيته وهو ما واعي بشئ ماشي بسرعة رهيبة .
ميناس لسه قاعدة وتبكي بأعلي صوتها ... أشرف بعد نبيل مشي هو طلع من الغرفة وجاء علي ميناس
عاين ليها وهي بتبكي حسه بتأنيب الضمير بقي واقف مربع إيده ميناس رفعت راسها وعاين ليهو وعيونها شرارة وفجاء عينها تقع علي ‏( كاسة القزاز ‏) شالتها وضربتها بيهو ف راسه لدرجة راسه بقي ينزف وقامت كدة شالت شنطتها ولبست طرحتها وجرت طلعت من الشقة وهي جارية تبكي لحدي ما وصلت جمب باب بيتهم وقفت شوية ومسحت دموعها فتحت الباب ودخلت تقابلها خالدة جمب الباب قالت ليها كنتي وين ي بت وماليك عيونك محمره كدة .... ميناس م قدرت تمسك حالها جرت علي حضن أمها وإنفجرت بالبكاء
خالدة : ف شنو ي بت ماليك بتبكي كدة بسم الله الرحمن الرحيم
ميناس : أمي نبيل سابني ي أمي
خالدة : إنتي عملتي شنو كدي أحكي وبطلي بكاء ما تقطعي قلبي ي بتي
ميناس :
ميناس لسه بتبكي وخالدة تسأال فيها بس نهائي م ردت عليها
‏( وفي الناحية التانية ‏)
نبيل جاء البيت وسريع طلع فوق الطابق حق ميناس دخل الغرفة ومسك الحاجات كلها كسرها ما خلي حاجة سليمة وبقول بكرهك ي ميناس بكرهك ولسه يكسر في النهاية قعد ف ركن وبدا يبكي ‏( بالجد أصعب إحساس إحساس الخيانة بالنسبة للراجل بس كمان كلنا بنعرف ميناس م خانته ولو كان سمح ليها تحكي وتفهمه الحاصل كان إحتمال كبير الأمور م تصل لهنا ‏)
هناء سمعت صوت الكركبة والدوشة سألت الممرضة من الحاصل شنو ف طابق ميناس فوق الممرضة قالت ليها الباش مهندس نبيل جاء معصب وطلع فوق وبدا يكسر أي حاجة قدامه هناء قالت ليها وديني ليهو سريع الممرضة حاولت تقنعها بأنو الطلعة للسلم خطرة عليها بس هناء كانت مصرة لحدي ما الممرضة إضطرت تطلعها قعدتها ف الكرسي المتحرك وطلعت بيها فوق والطلعة كانت صعبة بس هناء إصرارها خلي الممرضة طلعتها وأول ما دخلوا الغرفة لقوها مغلوبة فوق تحت وكل حاجة مكسورة حتي العفش الجديد مكسور ونبيل قاعد ف ركنه بالجهه التانية هناء قالت للممرضة وديني لولدي هناء الممرضة مشت بيها
أشرف دخل الحمام وغسل الجرح وطلع مشي علي أقرب كشك وحول الرصيد لأخته اسيا ومشي قعد في قهوه
هناء : نبيل الحاصل شنو هناء وليه الحاجات مكسره كدة في شنو
نبيل : كل شئ إنتهاء ي أمي كل شئ إنتهاء
هناء : هو شنو الإنتهاء كدي فهمني حاجة وحاجات ميناس مالك مكسرها كدة إنت متناقش معاه
نبيل : ‏( بصوت عالي ‏) م تجيبي سيرتها تاني هنا ميناس خلااث بقت من الماضي وماضي أسود
هناء : ‏( مستغربة طبعاً ‏) بس الحاصل شنو ليه بتقول كدة ي ولدي
نبيل : ماف حاجة ي أمي بس البيني وبين ميناس إنتهاء خلااث وتاني ماف حاجة بتربطني بيها
هناء : ده كلاام شنو ي نبيل البتقولوا ده إنت فاكر الحكاية لعب ولا شنو تخطب البت وبعد أسبووع تجي تقوول البينكم إنتهاء
نبيل : أيوه إنتهاء ي أمي وتاني م عايز أحكي ف الموضوع ده
هناء : كيف يعني إنتهاء الكلاام ده م داخل راسي ي ممرضة تعالي جيبي تلفووني من تحت خليني أتصل علي ميناس وأفهم منها
نبيل : لاا م تتصلي علي ميناس وعلاقتك بميناس من اليوم خلصت لا إنتي بتعرفيها لاا هي بتعرفنا
هناء بغضب مسكت يده وقالت ليهو ليه السبب شنو فهمني نبيل رفض يحكي وقال ليها بس كدة وتاني ما حابب أحكي ف الموضوع ده عايز يمشي هناء مسكتو من يده تاني وبتقت تحاول تفهم منو وهو بحاول يتهرب ما كان عايزها تعرف بس هناء فضلت مصره
علي موقفها ومصره إنها تعرف ونبيل لما ما لقي حل إضطر يحكي ليها وهو موجوع كل ما يحاول يفتح الموضوع تنزل دمعة منو وهناء محتارة ياتري الحاصل شنو خلااهم يصلوا لهنا
وبقت تسأل فيهو للمرة الآلف ونبيل بدون ما يشعر قال ليها ميناس خانتني ي أمي أنا شفتها مع حبيبها اليوم خانتني وطعنتي ف ضهري عرفتي لشنو أنا نهيت علاقتي معاه لأنها طلعت واحدة رخيصة وما بتستاهل تكون زوجة لي ولا بتستاهل تعيش عندك ك مرة ولدك أنا خلااث كرهتها .....
وفجاء قبل علي هناء لقاه مغمضة عيونها .. نبيل بخوف بقي يقول ليها أمي ماليك إنتي كويسة ي أمي قومي يا ممرضة يا زفت إنتي جات الممرضة جارية من هناك نبيل قال ليها شوفي أمي ماله ما بترد علي .... جات الممرضة فحصتها وقالت ليهو شكلها دخلت في غيبوبة لازم ننقلها المستشفي ...
نبيل شاال تلفونه وإتصل علي الإسعاف لما شاف الإسعاف اتأخر ساقها بعربيته وطيران علي المستشفي
وهو بقول وبكرر بكرهك ي ميناس ومستحيل اسامحك مستحيل

أحمد بنادي بأعلي صوته ميناااااس أطلعي ي حيوانة ... جات ميناس بترجف وما قادرة ترفع عينهاا .... وأحمد يجيهاا من هنااا ويمسكهاا من شعرهاا ويجرهاا يدخلهاا الغرفة وهي بتصرخ جات الخالة خالدة وهي بتكورك علي أحمد بتقول ليهو مالك مع أختك سيبها ي أحمد .... والساعة دي كان أحمد نازل ف ميناس ضرب يضرب فيها ضرب غضب وميناس بتقول ليهو أحمد حرام عليك والله م عملت شئ خليني حرام عليك ... وهو يضرب فيها ويشتمها ي حيوانة دي نهاية تربية امي فيك والله الليلة حأقتلك ما حأسيبك ..... ولسة الخالة خالدة تصرخ وتكورك ي أحمد خلي أختك يا أحمد الليلة اوووووب يا ناس احلقوني حيقتل بتي يا أحمد ..... جرت عاينت ليهو بالشباك لقتوا بضرب ميناس بالقاش لما جسمها جاب دم والخالة خالدة من شافت الدم هاجت فيهو وقالت ليهو لو ما خليتها ما عافية عليك وحأفضل غضبانة عليك طول عمري ..... حتي أحمد نزل يده منهاا وفتح الباب جات خالدة جارية ومسكت ميناس لقت جسمها كلو مجرح ضمتها وبقت تبكي ... من الغضب مشت لي أحمد بره ومن غير م تحكي حاجة ضربوا كف .... وقالت ليهوو
خالدة : في زول بضرب أخته بالطريقة دي يا حاقد ضارب بتي كدة مالك يا خسارة تربيتي فيك
أحمد : بتضربيني علشان الحيوانة دي إنتي عارفة بتك عملت شنو بتك دي جابت لينا العار مرمطت سمعتنا ف التراب
خالدة : هس هس م عايزة إسمع منك ولا كلمة وثم تاني جابت لينا العار كيف هه كلمني جابت لينا العار كيف
أحمد طلع التلفون وقال ليها شوفي نهاية تربية بتك الخالة خالدة شافت الصور من شافتها حيلها مات وقالت بتي مستحيل تعمل كدة مستحيل ...
أحمد : مستحيل شنو أنتي م شايفة قدامك وأنا مستحيل أخليها عايشة
مشي أحمد طلع السكين من المطبخ وقال الليلة حأقتلها مستحيل أخليها عايشة .... الخالة خالدة مسكتوا وقالت ليهو أقتلني بالأول بس بتي م بتهبشها ..... وهي بتصارع ف أحمد قالت لي ميناس قومي أمشي ناس خالتك ... قومي ي ميناس ..... وهنا ميناس قامت بس بقت زي الما واعية بحاجة قامت وطلعت وأحمد بقول ليها حتمشي مني وين والله ما أسيبك ......
ميناس جارية علي بيت ناس خالتها وهي بتبكي
عايزة تدخل كدة سمعت صوت ناس كتار غلبها تدخل فضلت واقفة ف الشارع مسافة بعد شوية إتذكرت نبيل قالت نبيل حبيبي أنا لازم امشي ليهو بس فجاء وقفت إتذكرت إنو م شايله معاه قروش تاني قعدت تبكي ....... شالت تلفونها فتحت الرصيد لقت عندها فيهو 28 جنية كان رسلها ليها نبيل طوالي جرت الدكان فكتها ومشت من دربها علي بيت ناس نبيل بعد وصلت دقت الباب مسااااافة بس ماف زول بفتح شالت تلفونها وأتصلت علي نبيل بباقي الرصيد الفي بس نبيل نهائي م برد عليها .... إتصلت عليهو قرابة الخمسة مكالمات برضوا م برد وهي واقفة جات جارتهم وقالت ليها الجماعة ديل مش موجودين .... فاتوا المستشفي لأنو هناء تعبت فجاء ميناس إتخلعت وسألتها ياتو مستشفي ... جارتهم قالت ليها المستشفي الكدة .... ميناس من دربها داك ركبت العربية ومشت
بعد وصلت المستشفي بقت تفتش عليهم ف العنابر بس بدون فايدة
‏( وفي الناحية التانية ‏)
اسيا اخت أشرف هي وأمها طلعوا علشان يمشوا المقابلة بعد .... وصلوا المستشفي ودخلوا الدكتور ... بعد وصف ليها العلاجات كتب ليها مقابلة بعد أسبوع ..... طلعوا مشوا البيت ..... وميناس لسة قاعدة ف المستشفي تفتش ف ناس نبيل وتتصل عليهو م برد عليها ..... فضلت قاعدة بره المستشفي والحزن مسيطر عليهاا ....
وفي الساعة دي كانو ناس نبيل في العنبر الخاص فوق بعد الدكتور طلع ..... نبيل سألوا عن حالة هناء .... الدكتور قال ليهو دخلت ف غيبوبة نتيجة صدمة كبيرة وم معروف تصحي منها متين .... بعد الدكتور مشي نبيل دخل علي هناء وقعد جمبها ف السرير وبقي يعاين ليها .... وكل م يتذكر ميناس يزعل أكتر
ويفكر فيها بكره وحقد
وأثناء م هو بفكر ف ميناس تلفونه يرن يرفع يلقي دي ليندا رفض يرد عليهاا بس تاني كررت الإتصال ف النهاية رد عليها
ليندا : مرحبا نبيل كيفك
نبيل : هلا ليندا
ليندا : الحكاية شنو بتصل عليك من قبيل وم كنت بترد
نبيل : كنت بعيد من التلفون متواخزيني
. ليندا : العفو بس كنت حابة اسألك من ميناس تلفونها مغلق ومشيت ليها البيت م لقيتها قلت إحتمال تكون معاك
نبيل بغضب ‏) أسمعي هنا ي ليندا م تجيبي لي سيرة ميناس تاني مفهوم وعلي العموم أنا م بعرف محلها وين
ليندا : ‏( عاملة فيها مستغربة ‏) نبيل الحكاية شنو مالك هجت كدة أنا سألتك من ميناس بس
نبيل : ي زولة م تسأليني ياااخ ماليك إنتي ولو سمحتي مشغول أنا حأقفل يلا سلام
وقفل الخط ف وشهااا وهنا ليندا إمبسطت وبقت تبتسم وتضحك

بعد ليندا قفلت من نبيل كانت مبسوطة خلاث نبيل بقي يكره ميناس بشدة يعني كدة تقدر تخلي يحبها بطريقتهااا .......
وميناس المسكينة لسة قاعدة ف المستشفي علي أمل تشوف نبيل وتحكي معاه بس للأسف ما قدرت تلاقي أو تحكي معاه طلعت من المستشفي وهي م عارفة محل تمشي فضلت ماشة ف الشوارع بس ......
( وفي الناحية التانية )
خالدة خلت أحمد دخل غرفته وقفل عليهو الباب وهي مرقت بهنا بيت أختها كوثر تشوف ميناس وتفهم منها الحصل بالضبط لأنو هي واثقة من تربيتها لميناس ... مشت بيت كوثر دخلت سلمت عليهم وقعدت تتلفت وتعاين .... كوثر بقت تحكي معاه بموضوع حبس ميناس وكيف كان الحبس معاه .... خالدة عاينت ليها بإستغراب وقالت ليها ...
خالدة : يعني ميناس م جاتكم هنا لأني قلت ليها أمشي بيت ناس خالتك أنا بجي بوراك
كوثر : بري يختي م جات ونحن زاتنا كنا مضيوفين جيرانا الرحلوا جدد ديل جو قيلوا معانا
خالدة : بخوف طيب مشت وين أنا قلت ليها ترجاني عندكم ..... والله البت دي ح تجلطتني كدي أنا ماشة البيت
كوثر : ‏( بإستغراب ‏) خير يختي ف حاجة ميناس ماله
خالدة : ‏( بحزن ‏) ماف حاجة يختي ودعتكم الله
طلعت خالدة وهي بتبكي وتتحسر وتحكي مع نفسها مشيتي وين ي ميناس ماليك علي ي بتي دايرة تجيبي اجلي حسبنا الله ونعم الوكيل .....
دخلت البيت لقت أحمد قاعد منتظرها وصاري وشه
أحمد : م لقيتيها صح م خلاث لقت صراحهاا وإنتي السبب ي أمي دلعك ليها خلاها ما تعمل حساب لزول قلت ليك زمان البت دي م تخليها تمشي وتجي علي كيفها اها براك شفتي النتيجة وأنا حالف موتها حيكون علي يدي دي وحتشوفي .... قال كلامه وطلع خلاها تبكي بحرقة .
( نرجع لي ميناس ‏)
ميناس لسه ماشة ف الشوارع تعبانة ومرهقة وجوعانة وكلو فيها لقت ليها ضل شجرة قعدت فيهو وكل م تتذكر مصيبتها ترجع تبكي بمرارة وحرقة .... وهي قاعدة ضل الشجر تسمع صوت آذن العصر حست كأنو ربنا بناديها تحكي ليهو همها وتناجي إحتمال ترتاح شوية لأنو هو الوحيد العارف بأنو هي بريئة ومظلومة
.... مشت السبيل الفي الشجر القاعدة فيها شربت موية وغسلت وشها وشالت موية بقارورة كانت واقعة جمب الشجرة إتوضت وصلت في محلها بعد صلت قعدت تحكي وتشكي لربنا والدموع بحررر بعد صلت حست براحة عجيبة قامت من محلها و واصلت طريقها وهي م معاه ولا قرش
عاينت لتلفونها وقالت تلفوني ده لو فكرت أبيعوا م بجيب لي شئ أعمل شنو ي ربي أمشي وين أنا فجاء إتزكرت سلمي طوالي اتصلت عليها بعد سلمي ردت ميناس قالت ليها
ميناس : سلمي كيفك معاك ميناس
سلمي : اااي عرفتك ميناس كيفك وماليك صوتك متغير كدة
ميناس بدت تبكي ‏) حياتي إنتهت ي سلمي انا ضعت خلاث كل حاجة ضاعت وأحلامي اتدمرت
سلمي : بسم الله الحاصل شنو ماليك بتبكي كدي واحدة واحدة فهميني
ميناس : م عارفة اقول ليك شنو ي سلمي انا خلاث إنتهيت ي سلمي خسرت كل حاجة حلوة ف حياتي
سلمي : طيب احكي ي ميناس خوفتيني والله خالتي كويسة
ميناس : أمي كويسة بس حأحكي ليك لأني م عندي حد غيرك حيسمعني تاني ......
سلمي : طيب أحكي سامعاك
وبدت ميناس تحكي لسلمي كل حاجة حكت ليها كل الحصل بالتفصيل الممل وبعد خلصت من الحكي سلمي قالت ليها إنتي كيف تسكتي عن الكلام ده وبعدين صحبتك ليندا دي وين هي سبب المصائب دي أصلك م تسكتي دي عايز تشوهه ليك سمعتك
ميناس : بس م أظن ليندا تكون السبب لأنو هي صحبتي ومستحيل تعمل معاي كدة
سلمي : مستحيل كيف الحكاية واضحة هي السبب ف مشكلتك دي والظاهر هي الكلمت نبيل يجي يشوفك كدة دي م عايزة ليها ..2 3
ميناس : بس ليندا ليه تعمل فيني كدة أنا عمري م غلطت معاه ف حاجة بالعكس كنت بحبها زي أختي وأكتر
سلمي : شوفي ي ميناس إنتي ترجعي البيت وتكلمي أمك بالحاصل كلووو وما تخافي من أحمد هو اسي مصدوم بس بعد يروق حيفكر بعقلانية وحيعرف دي جريمة ولبسوك ليها بالباطل
ميناس : أحمد حالف يقتلني ده م خلي حتة ف جسمي سليمة ضربني ضرب العدوي كأني م أختو من لحمه ودمه
سلمي : قلت ليك بكون من الصدمة بس ...... المهم إنتي تجي البيت ولازم تحكي مع نبيل وتشرحي ليهوو
ميناس : بحاول أنا لازم اشرح ليهو بأي طريقة بس عايزة منك طلب ممكن
سلمي : عيوني ليك أطلبي طوالي
ميناس : تسلمي لي بس عايزة لي قروش حتي حق الأكل م عندي وم عندي حق المواصلات
سلمي : حاااااضر اسي حأحول ليك تمام بس اديني دقيقة
ميناس : طيب تسلمي
وخلال دقيقة سلمي حولت لميناس 200 جنية ميناس شكرتهاا وسمعت نصيحتها بإنو لازم ترجع البيت وتحل الموضوع

ميناس مشت الدكان وفكت الرصيد وإشترت ليها كيك وقارورة بارد أكلت وقالت ماشة البيت ..... وهي ف طريقهاا للبيت حاولت برقم ليندا بس بدديها مغلق وكل مرة تحاول فيهو لحدي م وصلت نزلت من العربية وخايفة من أحمد فضلت ماشة بخطوات بطيئة لما وصلت جمب الباب عاينت بالفتحة حقت الباب وشافت أحمد بحكي مع أمها بكل غضب وبلومها علي الحصل وقال ليها جهزي كفن بتك لأني لو لقينها م حأرحمهاا وربي ..... هنا ميناس خافت ورجعت جرت وهي بتبكي ركبت العربية وغمضت عيونها بحرقة .... فضلت مغمضة عيونها لحدي ما نامت ف العربية ... وما تصحي إلا علي صوت الكمساري بقول ليها يا أنسة نحن وصلنا أخر محطة نازلة وين إنتي ؟؟
قامت ميناس وهي مخلوعة أدتو الحساب ونزلت من العربية وهي م فاهمة شئ فضلت ماشة ف الشوارع طلعت تلفونهاا والقروش ف يدها كانت عايزة تتصل علي نبيل وفي أثناء ما هي ماشة يجي شافع صغير من وراه ويخطف التلفون والقروش من يدها ويجري
وميناس جرت وراه وهي بتقول ليهو حرام عليك م عندي غيرهاا اقيف يا ولد حرام عليك بس الولد فضل جاري ودخل بزقاق وتاني اختفي بقت تفتش فيهو لحدي م تعبت وقعدت ف الأرض وتنوح وتبكي ...... كل الأبواب اتقفلت ف وشهاا حتي التلفون والقروش المعاه اتسرقوا تاني تجيب قروش من ووين ...... فضلت قاعدة ف مكانهاا وسرحانة ...... في النهاية قامت نفضت ملابسهاا وصلحت طرحتهاا .... وهي ماشة تشوف ليها مطعم والساعة كانت 8 ليل دخلت المطعم وهي بتلفت مشت سألت من صاحب المطعم لما جاء صاحب المطعم .... ميناس قالت ليهووو
ميناس : لو سمحت أنا عايزة شغل هنا يعني بعرف أطبخ
صاحب المطعم : والله ي بتي م قاعد اشغل بنات معاي وزي م شايفة المطعم كلو شباب وإنتي صغيرة زاتك علي الشغل ده
ميناس بحزن ‏) والله ي عمو محتاجة للشغل ده ضروري عليك الله خلاث حأغسل الصحوون بس والله محتاجة شغل
صاحب المطعم عاين ليها كدة وقال ليها طيب ساكنة قريب إنتي
ميناس عاينت ليهو وقالت ليهوو ااااااي اااااي ساكنة قريب هنا ‏( كانت مضطرة تكذب علشان يقبل يشغلها ‏)
صاحب المطعم : خلاث تمام حأشغلك لأنك شكلك محتاجة شغل بس تجيني الصباح حتشتغلي 3 ساعات ف اليوم وحأقبضك باليوم اليوم 50 جنية موافقة
ميناس كانت متوقعة مبلغ أكبر من كدة بس وافقت لأنو بالجد كانت محتاجة .... إتفقت معاه وطلعت بين مبسوطة و حزينة وهي ماشة .... بس م عارفة محل تمشي وين في أثناء مشيها تشوف عمارة كبيرة فيها 3 أبواب شكلها شقة عاينت للباب الفي النص ده باب السلم دخلت جوه قعدت تحت السلم .... كانت مساحة كبيرة قعدت تحت وفرشت طرحتها ونامت
معإنو بصعوبة حتي قدرت تنوم
‏( في الناحية التانية ‏)
خالدة م بطلت بكاء وكل مرة تتصل علي الحاج ممدوح تلفونه بديها مغلق لأنو الحتة القاعد فيها دي م فيها شبكة وترجع تتصل علي ميناس ف تلفونها برضوا بديها مغلق .... لأنو تلفون ميناس إتسرق ...
تاني يوم الصباح جات سلمي تسلم عليها وتسأل من ميناس جات لقت خالدة راقدة من سريرها م قامت والبيوت صاااااني وأحمد قاعد ف غرفته وقافل علي نفسه الباب دخلت شالت المكنسة وكنست الصالة ومسحتها وتربتها ودخلت المطبخ لمت العدة الوسخانة غسلتها وختت الشاي ف النار ... وده كلووو وخالدة كانت لسة نايمة
سلمي دخلت غرفة ميناس ولقتها جايطة زي م هي رتبتها ليها وطلعت قفلت الباب وراه .... وهي ماشة تتفاجاء بأحمد قدامهاا عاين ليها بإستغراب وقال ليها
أحمد : سلمي إنتي جيتي متين
سلمي : جيت من قبيل ولقيتكم نايمين م حبيت أصحيكم المهم تعال نشرب الشاي ف المطبخ
أحمد : لا م عايز أشربي إنتي وعليك الله أمي دي حاولي تعملي ليها أي حاجة تأكلها لانو من امس م أكلت شئ
سلمي : حااااضر بس انا عايزة أحكي معاك ممكن دقيقتين من وقتك
أحمد : أنا عارف عايزة تحكي عن شنو بس الموضوع ده بالنسبة لي منتهي وميناس بالنسبة لينا ماتت وياريت تفهمي الحكاية دي
سلمي : بس ي أحمد انت م فاهم شئ لازم تسمعني دقيقة ي أحمد .... سلمي بتنادي علي أحمد بس أحمد طلع من البيت كأنو م سامع حاجة خلاها واقفة محتارة .....
دخلت المطبخ وكبت ليها كباية شاي وبقت تحاول ف رقم ميناس بطلع ليها مغلق .... وهي تسمع صوت خالتها بتنادي علي ميناس ... قامت سلمي سريع من مكانها وجرت علي الغرفة
سلمي : خالتي ماليك
خالدة : سلمي إنتي جيتي متين
سلمي : جيت قبيل
خالدة : ميناس م منها خبرة ي بتي أنا قلبي مقطوع عليها ي بتي
سلمي : ميناس واعية ي خالتي وإن شاءالله حترجع وميناس تربيتك مستحيل توطي راسكم ...... وانا عملت ليك أحلي شاي يلا خلينا نمشي نشرب
‏( وفي جانب أخر ‏)
ميناس قامت ومشت المطعم صاحب المطعم وصف ليها المطبخ دخلت ولمت كل العدة وبقت تغسل فيهم .... كل مرة يجيبوا ليها صحاني تغسلهم فضل واقفة ساعات ف الغسالة حقت العدة م قعدت نهائي

ميناس خلصت شغلها وبقت قاعدة منتظرة صاحب المطعم يجي وبعد م جاء عرضت عليهو تشتغل فترة المساء دي والساعة لحدي الساعة 7 صاحب المطعم ف الأول رفض بس بعد تحانيس وترجي من ميناس حتي وافق لما وافق ميناس فرحت .... علي الأقل تلقي حتي تقعد فيها بالنهار بدل تلف ف الشوارع ...... صاحب المطعم قال ليها لسة م فطرتي صح ميناس قالت ليهو أيوه .... قال ليها أدخلي وأفطري من حساب المطعم ... كان راجل طيب شديد ميناس شكرته ومشت فطرت
‏( وفي الناحية التانية ‏)
نبيل ف حالة إكتئاب دائم والخالة هناء لسه م فاقت من الغيبوبة ... وهو قاعد جمب سرير أمه ليندا تتصل عليهوو شاف رقمها افاف كدة ورد عليها
نبيل ببرود ‏) الوو
ليندا : كيفك نبيل أخبارك شنو
نبيل : تمام الحمدلله كيف إنتي
ليندا : م تمام ي نبيل م تمام
نبيل : خيرر الحاصل شنو
ليندا : ‏( بدت تألف حكاية جديدة ‏) أمي ي نبيل أمي مريضة شديد اتصلوا علي قبل شوية من لندن وكلموني بأنو تعبانة شديد ومرقدة ف المستشفي
نبيل : ‏( بتعاطف ‏) ربنا يشفيها ياااخ ما تخافي حتبقي كويسة أنا كمان أمي مريضة دخلت ف غيبوبة ليها كم يوم ولحدي الآن م صحت
ليندا : الله بالجد ربنا يكتب ليها الشفاء ف ياتو مستشفي إنتو
نبيل : ف مستشفي .......
ليندا : خلاث حأجي عليكم دقيقة وحأكون معاكم
نبيل : لالا ماف داعي تتعبي حالك
ليندا : تعب شنو نحن اصحاب وبين الأصحاب ماف تعب ولا ما كدة
نبيل : أيوه كدة
ليندا : يلا جاية عليك
ليندا قفلت الخط وقالت أنا كنت عايزة مكانك وين والحمدلله عرفته وتاني م حأسيبك ...
دخلت لبست ملابسها وعملت مكياج وركبت عربيتها ومشت بعد وصلت المستشفي إتصلت عليهو جاءها بره سلم عليها وكان شكله متغير شديد مشي بيها غرفة أمها
نبيل : دي أمي ي ليندا نايمة وم واعية بالدنيا واللي فيها
ليندا : حتبقي كويسة م تخاف عليها خلينا نطلع بره علشان م نزعجهاا
نبيل : طيب يلا خلينا نطلع
وهم ماشين ليندا تلفونها يتصل وكان متصل عليها أشرف من شافت رقمه بقت تترجف وقالت ده عايز شنو كمان وبدون تردد قفلت الخط وقفلت التلفون
طلعوا بره المستشفي وليندا كانت بتحاول بأي طريقة تجرجر نبيل ف الكلام علشان يحكي ليها وبراها فتحت الموضوع
ليندا ختت يدها ف يده ‏) نبيل أنا عرفت كل حاجة عرفت العملتوا معاك ميناس
نبيل : ليندا ليندا ليندا لو سمحتي ورجاءاَ ما حابب أحكي ف الموضوع ده لو حابة أكون قاعد معاك رجاءاَ م تفتحي معاي الموضوع ده
ليندا : بس ي نبيل إنت لازم تواجه المشكلة دي علشان تقدر تتخطاه
نبيل : ليندا لو سمحتي
ليندا : طيب علي راحتك بس لو حبيت تحكي أنا سامعاك .....
‏( وفي جانب أخر ‏)
أشرف بقي وضعه م طبيعي طوالي سرحان وحاسس بالزنب من الحصل وكل مرة بتصل علي ليندا بس كانت بتقفل ف وشه جاء داخل البيت يلقي أخته اسيا ف وشه
أشرف : اها عايزة شنو
اسيا : عايزة أخوي يحس بينا شوية يحس إنو عنده عيلة مسؤول منها ي أشرف امي مريضة وإنت عارف كدة كويس ونحن حق الأكل م عندنا وحضرتك تطلع من الصباح وتاني م بنشوفك إلا بالصدفة
أشرف : ‏( بإستهتار ‏) اهاا بعد المحاضرة دي المطلوب شنو
اسيا : ‏( بغيظ ‏) م مطلوب حاجة ي أشرف بس لعلمك أنا حأطلع اشوف شغل خليك عارف نحن تاني مستحيل نتكل عليك فاهم
اسيا قالت كلامه ومشت خلتوا واقف وحتار ليندا الكانت بتصرفه بقت بترد حتي علي إتصالته
وهنا ميناس فضلت شغالة لحدي ما الساعة عملت 7 صاحب المطعم سلمها قروشها ومشت دخلت مكانها المعتاد تحت العمارة فضلت تفكر ف أمها وفي نبيل ياتري لسة بفكروا فيها ولا نسوها وشالوها من بالهم .... وبقت تفكر ف الزول الكان سبب ف دمار حياتهاا ‏( أشرف ‏) هو عمل كدة ليها معإنو هي أول مرة تشوفه .... وليندا ليه عملت فيها كدة اسئلة كتييييييرة كانت بتدور ف راس ميناس وما لاقيه ليها أجوبة والأجوبة كلها عند ليندا
في النهاية غمضت عيونها ونامت .....
قامت الصباح مشت المطعم وبقت شغالة ...
وفي بيتهم هناك خالدة حالتها صعبة بس سلمي بقت كل يوم معاه وما بتخليها براه نهائي وفي يوم وهم قاعدين باب الشارع دقه مشت سلمي فتحت الباب وكانو الجيران دخلو وسلموا وسألوا من ميناس وليه لسه م حبسوهاا للعرس معإنو كان مفترض تتحبس من كل يوم ..... خالدة م قدرت ترد عليهم بس سلمي جات ردت وقالت ميناس سافرت مع عمي ممدوح عند حبوبتها ضروري وبعد تجي حتقعد ف الحبس علي طول .... الجيران كانو م مقتنعين بس سكتوا قعدوا شوية وطلعوا ... بعد طلعوا خالدة قعدت تبكي
سلمي : ي خالتي عليك الله كفاية إنتي م شايفة حالتك بقت كيف
خالدة : أعمل شنو ي بتي قلبي مقطوع بتي الوحيد ما عارفة خبرها هل عايشة ولا ميتة جوعانة ولا شبعانة الحاصل عليها شنو م عارفة وعمك ممدوح تلفونه خارج التغطية من يوم سافرر بس شوري علي أعمل ش
نو وأحمد حالف يقتل أخته كل يوم بطلع يفتش عليها ويجي يحذرني لو لقاه م حيخليها ... ونبيل من يوم الحصل م جانا ولا حتي أتصل وأنا م قادرة أقول لأحمد يتصل عليهو .... نتصل عليهو بياتو عين ولا حنقول ليهو شنو
سلمي : بس أدعي لي
ميناس ي خالتي والله ميناس مستحيل تعمل كدة أنا عارفة المصائب دي كلها من وراه ليندا البنت دي من وشها تحسي بيها شيطانة
خالدة : أنا زاتي قلت كدة من يوم جاتنا م إرتحت ليها
سلمي : والشئ الما عارفه إنتي ي خالتي إنو ميناس كلمتني وقالت لي ليندا إتصلت علي وقالت لي هي مريضة لازم أجي اقعد معاه شوية
خالدة : اخخخخخ ي بتي ي ميناس عين وصابتك ي بتي يارب تحفظها لي بتي مظلومة يارب تحفظها لي
سلمي غلبها تشوف خالتها بالمنظر ده طلعت من الغرفة وبقت تبكي .... وهي بتبكي تشوف أحمد جاي سريع مسحت دموعها .... سلم عليها ومشي دخل غرفته كالعادة وقفل عليهو الباب
وليندا بقت تجي المستشفي كل يوم بحجة تطمأن علي الخالة هناء وبتحاول تقوي علاقتها بنبيل بأي طريقة تجي من الصباح وتمشي المساء فضلت علي الحالة دي لمدة أسبوع .....
مرة أسبوع من طلعت ميناس أسبوع كامل والوضع زي م هو وميناس بقت شغالة ف المطعم ولمت قروش كويسة علشان تشتري بيها تلفون وتطمأن بيهو علي أمها وكانت بتحرم نفسها من الأكل علشان توفر القروش وتشتري التلفون

الأيام بتعدي وماف جديد يزكر وسلمي كل يوم بتحاول ف رقم ميناس بتلقي مغلق .... قالت ف نفسها ميناس ليها قافلة تلفونها طيب علي الأقل تتصل تطمنا عليهاا ...
وأما ف ناحية نبيل كان بحاول م يفكر ف ميناس بس نهائي م قدر وكان بفضل يعاين لصورتها كل مرة وفي أثناء م هو قاعد يسمع صوت حنين بقول نبيل نبيل ....
نبيل قام بخلعة وعاين للسرير وقال
نبيل : أمي إنتي صحيتي الحمدلله ي رب
فعلاً هناء صحت من الغيبوبة وكانت لسه تعبانه شوية نبيل قبلها ف جبينها والدموع ف عينه وقال ليها الحمدلله إنك صحيتي يا أمي كنت مقلق عليك الحمدلله .. هناء مسحت دموعه بإيدها وقالت ليهو بصوت واطي الحمدلله بس عايزة أمشي البيت يا ولدي وديني البيت ... نبيل بإبتسامة قال ليها بعد الدكتور يكتب لينا الخروج بعدين حنمشي البيت تمام ... حالياً حأمشي للدكتور وأجي دقيقة بس .... نبيل سريع مشي بفرح للدكتور وقال ليهو أمي صحت الدكتور مشي معاه وعمل ليها الفحوصات وطلعت نضيفة وطوالي خرجوهاا .... بس قال ليهو لازم تهتم بصحتها أكتر .... نبيل ساقها وهم طالعين من المستشفي يقابل ليندا ف الباب
ليندا : نبيل ألف حمدلله علي سلامتك مامتك
نبيل : تسلمي ليندا
ليندا : كيفك خالتوا هناء
هناء ‏( بصوت واطي ‏) الحمدلله ي بتي تسلمي
نبيل : ليندا نحن خرجونا والحمدلله أمي إتعافت وتسلمي كتييير علي وقفتك معاي
ليندا : ولو نحن أصحاب وبعدين مافي داعي للرسميات والكلام ده
نبيل : تسلمي ي أصيلة .....
ليندا : ولو .... يلا حأمشي معاك لحدي البيت وأتطمأن علي خالتوا هناء
نبيل قال ليها تمام تشرفينا .... ومشت معاهم البيت .. وصلوا دخلوا هناء غرفتهااا ... وهناء كانت م مرتاحة لليندا خااااالص بس كانت ساكتة عايزة تشوف النهاية .. ونبيل مبسوط برجعت أمه
حتي نسي همومه شوية وأما ليندا تسرح وتمرح ف البيت تدخل هناا وتطلع من هناا ...
‏( وفي جانب ميناس ‏)
لسه مواصله ف شغلهاا بعد خلصت شغلها طلبت من صاحب المطعم ساعة تمشي بيها السوق وتجي وهو قال ليها طيب بس م تتأخري لأنو لسه دوامك م خلص .... قالت ليهو حاضر ومشت بفرح ركبت ومشت السوق وبقت تسإل من سعر التلفونات بس قروشها م كفت وما بتجيب ليها تلفون لفت كل السوق بس بدون فائدة رجعت حزينة دخلت تتم شغلها ولقت كمية الصحون ف إنتظارهاا ... وميناس ليها كم يوم متضايقة من واحد من الشباب الشغالين ف المعطم كانت نظراته م طبيعية نهائي بس ميناس صابرة .... لحدي مافي يوم أستغل غياب صاحب المطعم وميناس كانت قاعدة براه بتغسل عاين جاي وجاي وما شاف زول جاء وقف جمبها وقال ليها ... الجميل مالو حزين .. ميناس إتضايقت وقالت ليهو إحترم نفسك لو سمحت ..... بس هو م رد عليهاا وبقي مواصل معاكسات ميناس زهجت منو وعايزة تطلع مسكها من يدها وجراه ..... ميناس غضبت وقشتطوا ليك كف طاااااخ وقالت ليهو لو م إحترمت نفسك بعلمك الإحترام واحد قليل أدب تافه وطلعت خلتوا واقف ف مكانه زي الصنم
بعد جاء صاحب المطعم ... دخل جوه وطلع بقي يجوط ويهيج وقال ليهم تعالوا كلكم ... جوه دخلهم كلهم بما فيهم ميناس .... وقال ليهم أنا قصرت فيكم بحاجة؟ .. كلهم قالوا لا .. صاحب المطعم قاال ليهم طيب ليها تعملوا كدة .... أنا كنت خاتي قروش هنا ف الصندوق ده وكنت بخت فيهو علي طول بس اليوم القروش الختيتها م لقيتهاا .... الشالها يجيبها سريع وبوعده حأسامحه بس يرجعها .... كلهم بقوا يعاينوا لبعض وكلهم قالوا م شالوهاا واحد فيهم قال لازم نفتش ..... وده زاتوا الكان بعاكس ميناس قال لصحاب المطعم مافي حرامي بعترف علي نفسه علشان كدة لازم نفتش .... وفعلاً كلهم بقوا يفتشوا وما لقوا حاجة وأخر شئ فضل المطبخ دخلوا كلهم وقلبوا الحاجات كلهاا .... وحتي ميناس بقت تفتش معاهم وأثناء م هم بفتشوا جاء الشاب الكان بعاكس ميناس ... وقال ليهم ماف داعي تفتشوا لأني لقيت القروش المسروقة ..... كلهم إتلفتو عليهو وجاء صاحب المطعم شالها منو وقال ليهو لقيتها وين ومين الحرامي المعانا ....
الشاب قال ليهو لقيتها تحت الغسالة محل الأنسة الجديدة دي بتشتغل ....
ميناس إتخلعت وقالت أنا م عارفة الجابها محلي شنو
صاحب المطعم : شوفي ي بت الناس أنا شغلتك هنا لأنك قلتي لي محتاجة بس بعد تجيب ليها سرقة إنتي م حتأكلي معاي عيش تاني لو سمحتي شيلي باقي حسابك وأطلعي
ميناس : والله م سرقتهم أنا مستحيل أعمل كدة صدقني والله م سرقتهم ....
صاحب المطعم قال لبتاع الحسابات أديها باقي حسابها وخليها تمشي .... ميناس بتقول ليهو والله م عملت شئ .... بس هو رفض يسمعهاا لما شافت ماف أمل يسمعها ويصدقها مشت شالت باقي حسابها وطلعت وهي مظلومة وحزينة ومحبطة هي ماشة تحس بزول ماشي وراه إتلفتت عاينت لقتوا نفس الشاب البعاكسها .... قال ليها دفعتي تمن الكف الضربتيني ليهوو وأنا كنت ممكن أعمل فيك أكتر من كدة بس حنيت
علي حالتك المتأسفة ي محترمة ومشي خلاها وهي ف قلبها قالت ليهو ربنا ينتقم منك ف الدينا قبل الأخرة .... وكملت طريقها إلي حيث لا تدري

أووووف ي ليث يااخ مالك ياااخ ألف مرة قلت ليك الموضوع ده م وقته وإنت عارف ردة فعل أمي بخصوص الموضوع ده ....
البتحكي شابة جميلة إسمها أمنية دكتورة
‏( م أمنية أنا فاهميين دي واحدة تانية ‏)
المهم وخطيبها إسمه ليث برضوا دكتور وشغالين ف نفس العيادة وكانوا بتناقشوا وهم ف العربية ماشين علي العيادة
د . ليث : يعني ي أمنية لمتين يااخ م معقول خطوبة ماشة للسنة التالته
د . أمنية : ويعني شنو إنت براك عارف أمي قالت عرس ماف إلا بعد مي تزوج
د . ليث : ‏( بضيق ‏) تمام ي أمنية تمام
النقاش وقف بس كان ف نوع من الزعل ..... وهم ماشين ف الطريق أمنية تنتبه لحاجة وتقول لي ليث
د . أمنية : ليث عاين هناك الناس ماله متجمعة كدة الظاهر في حادث وقف العربية وقف ياااخ
د . ليث : بزهج وقف العربية
نزلت د . أمنية وجرت محل الناس متجمعة وقالت ليهم ف شنو الحاصل شنو . ... واحد قال ليها في بنت داخت هنا من قبيل واقعة هنا أمنية قالت ليهم معقوول واقعة من قبيل وماف زول عايز يوديها المستشفي كدي زحو لي شوية أنا دكتورة الناس زحت ليهاا وجات جمب البنت .....
‏( دي ميناس الكانت واقعة والناس متجمعة حوليها ‏) د . أمنية إتصلت علي ليث وقالت ليهو تعال سريع دي بنت مغمي عليها وشها شاحب وشكلوا ضغطها نازل شديد
د . ليث جاء بالعربية ورفعوها ود . أمنية كل مرة تقيس ليها نبضها وصلوا العيادة ودخلوها الغرفة ركبوا ليها دربات ومنتظرنها تصحي كل ما يخلص درب أمنية تركب ليها واحدة تانية جاء ليث داخل وسألها
د . ليث : لسه م صحت
د . أمنية : لسه .....
البنت منتهية عديل كدة جسمها ده مافيهو شئ شكلهاا م ماكله من أسبوع عديل
د . ليث : طيب وين أهلها م عندها رقم وطني أو أي إثبات
د . أمنية : بعد تصحي بعدين حنعرف كل حاجة المهم أنا ميتة من الجوع ممكن تطلب لينا حاجة ناكلهاا
د . ليث : جداً تحبي تأكلي شنو ي أنسة
د . أمنية : أطلب لينا بيتزا
د . ليث : طيب دقائق وبتكون عندك
طلع ليث يجيب البيتزا وفضلت أمنية .... دخل ليها كم مريض بعد طلعوا هي مشت غرفة ميناس جات قاست نبضها من جديد وشاف الدرب لقتوا خلص طلعتوا ليها .......
عايزة تطلع من الغرفة تسمع صوت ميناس اتلفتت عليها لقتها صحت مشت عليها
د . أمنية : حمدالله علي السلامة
ميناس : ‏( بإستغراب ‏) الله يسلمك أنا ووين
د . أمنية : إنتي ف عيادتي لقيناك واقعة ف الشارع مغمي عليك ضغطك نازل شديد وده اللي خليك تقعي ويغمي عليك وغير كدة دمك ده ناقص عديل إنتي م بتأكلي
ميناس نزلت راسها تحت وقالت ليها شكراً ليك كتير م قصرتي بس أنا م عندي تمن العلاجات دي
د . أمنية : هههههه ولا يهمك وثم تاني م جبت ليك سيرة القروش حتي .... المهم تبقي كويسة
ميناس : تسلمي كتير دكتورة ...
بعد شوية يجي داخل د . ليث
د . ليث : السلام عليكم مشت ليك ف المكتب م لقيتك
د . أمنية : جيت أشوف المريضة وهي زاتها صحت
د . ليث : حمدالله علي السلامة ي أنسة
ميناس : الله يسلمك تسلم
د . ليث : أمنية أنا ف المكتب هناك
د . أمنية : تمام جاية وراك
أمنية قالت لي ميناس شوية وبجيك .... بعد أمنية طلعت ميناس رقدت ف السرير وكانت بتفكر ف أمها وأبوها وأخوها ونبيل ودموعها جات نازلة من غير م تشعر دخلت يدها ف جيب الأسكيرت حقها لقت ليها حاجة قوية طلعتها لقتها القروش حقتها ... قالت ف نفسها يا الله أنا قلت للدكتورة م عندي قروش حق العلاجات .... وأسي لقيت القروش أنا ليه إتسرعت ياااخ أسي جات لقتهم تقول علي شنو أنا لازم أديها قروشها كدة م صاح .... عايزة تقوم من السرير علشان تمشي راسها يلفهاا تاني قعدت ف السرير .... بعد شوية الباب فتح وكانت د . أمنية
أمنية : اهاا ماليك قايمة إنتي لازم تفضلي ف السرير ده طول اليوم ع الأقل جسمك يرتاح شوية
ميناس : دكتورة أنا متآسفة قبيل قلت ليك م عندي قروش بس والله م كنت قايله قروشي لسه قاعدة وأسي هاك إتفضلي
ميناس مدت ليها القروش بس د . أمنية مسكت يدها وقالت ليها ده م وقته يلا أنا جبت ليك حاجة تأكلها ... د . أمنية ختت ليها الصينية قدامها وقالت ليها خلصيهاا علشان عندك حبوب لازم تأخديهم
ميناس : بس ي دكتورة ...
وقبل تكمل كلامها تقاطعها د . أمنية
أمنية : لا بس لا حاجة يلا خلصيهم سريع وأنا بعد نص ساعة حأرجعك ليك
قعدت ميناس تأكل معإنو كان م عندها نفس للأككل بس كانت مضطرة تأكل علشان تبقي كويسة ....
وبعد نص ساعة جات د . أمنية وجابت معاه الحبوب لقت ميناس خلصت أكل أدتها الحبة بلعتها
أمنية : بالمناسبة إسمك منو
ميناس : إسمي ميناس ميناس ممدوح
أمنية : إسمك راقي وأنا أمنية
ميناس : من ذوقك ... وحتي إنتي كمان إسمك حلوو
أمنية : ههه إنتي الأحلي ... بس م وريتيني ساكنة وين لأنو م لقينا معاك لا بطاقة لا حاجة
ميناس : فجأء سرحت دموعها نزلت قش
تها سريع ... وقالت لأمنية أنا حالياَ م عندي بيت
أمنية : كيف يعني
ميناس : سكتت م قدرت تححككي حتي لو حكت تقول ليها شنو الموضوع كان أكبر من ميناس ....
د . أمنية بعد شافتها إتحسست من الموضوع ده قالت ليها خلاث لو م
حابة تحككي م مشكلة ومرقت خلتها
د . ليث : عندك مريض جوه منتظرك
د . أمنية : تمام
دخلت د . للمريض و وصفت ليهو العلاجات . .. بعد دقائق جاء داخل د . ليث قعد ف الكرسي وشافها سرحااانة
د . ليث : أحم أحم
د . أمنية إتلفتت عليهو وقالت ليهو ف مرضي برا ولا حاجة
د . ليث : أيوه ف أنا
د . أمنية : ‏( بإبتسامة ‏) اهااا ومريض بشنو حضرتك بقي
د . ليث : مريض بالحب ي حبيبتي وبعلجوني دلوقتي ومش عارفين يداوني وحوصفلك أنا حالتي
د . أمنية : مستهبل
د . ليث : هههه عارف ... اهاا المريضة تبعك بقت كيف
د . أمنية : كويسة شوية بس حاسة بيها مهمومة وشايلة جوه قلبها وإنت عارف من سألتها عن بيتها دموعها نزلت وقالت لي م عندي بيت حالياَ
د . ليث : طيب م حاولتي تحكي معاه وتعرفي عنها أي شئ
د . أمنية : لا م حبيت أتدخل أكتر قلت أسيبها علي راحتهاا
د . ليث : تمام .... اها حتطلعي متين علي م أعتقد الدوام قرب يخلص الساعة ماشة علي 3 الضهر
د . أمنية : هو خلص عديل خلي قرب يخلص .... يلا خلينا نطلع
بس ميناس دي نعمل فيها شنو شكلها م عندها حتة تمشي عليها
د . ليث : طيب إنتي اسأليها إحتمال يكون عندها محل تمشي فيهو
د . أمنية : طيب إنت أرجاني برا ف العربية
د . ليث : تمام
طلع ليث وأمنية مشت عند ميناس لقتها واقفة جمب الباب وشكلها منتظراه
د . أمنية : ميناس ماليك واقفة هنا
ميناس : دكتورة ممكن طلب كنت منتظراك من قبيل
د . أمنية : وأنا كمان عايزة أحكي معاك تعالي نحكي جوه دخلوا الغرفة ميناس قعدت ود . أمنية قعدت جمبها وقالت ليها أححكي
ميناس : دكتورة أنا عايزة إشتغل معاك هنا ممكن
د . أمنية : طيب إنتي دارسة شنو؟
ميناس : أنا بدرس إدارة أعمال بس لسة م خلصت .... يعني ممكن تشغليني كتيبة معاك
د . أمنية : ‏( بإبتسامة جميلة ‏) طيب إعتبري حالك إشتغلتي من اليوم
ميناس : ‏( بفرح ‏) بالجد
د . أمنية : أكيد بس حالياَ دوامنا خلص حنفتح الساعة 7 مساء لساعة 11 ليل يعني أسي حنمشي البيت ونجي بعدين تستلمي شغلك إوووك
ميناس : تمام .. بس ممكن طلب تاني
د . أمنية : أكيد قولي
ميناس : ممكن تخليني أقعد هنا وبنضف ليك معاي المستشفي صراحة أنا م عندي مكان أمشي عليهوو
د . إمنية : بيتنا بيتك وتقعدي فيهو زي م تحبي
ميناس : لالا ي دكتورة خليني هنا م عايزة إسبب ليكم إزعاج
د . أمنية : عيب ي ميناس ده كلام شنو ماف أي إزعاج يلا قومي خلينا نمشي
قامت ميناس وهي فرحانة أخيراً لقت شغل حلو طلعوا الإتنين وكان د . ليث منتظرهم ف العربية لما شاف ميناس جاية مع د . أمنية م إستغرب نهائي لأنو عارف أمنية حنينة ومستحيل تخليها برا وهي م عندها محل تمشي عليهو ... د . ليث دور العربية ومشوا علي بيت ناس د . أمنية م بعيد شديد من العيادة حقتهم نص ساعة وصلتهم ... وكان البيت فخم جداً عمارة حلوة وجمبها حديقة ظريفة جداَ د . أمنية نزلت وقالت لي ميناس يلا أنزلي ميناس نزلت .... مشت وقفت جمب الحديقة .... د . أمنية قالت لي د . ليث م تتأخر زي أمس وتجيني الساعة 8 لازم الساعة 7 تلقانا ف العيادة .... د . ليث قال ليها حاضر ودور العربية ومشي

د . أمنية ومعاها ميناس دخلوا البيت وكان أول المرحب بيهم أخت د . أمنية الأكبر منها إسمها مي جميلة وظريفة شديد سلمت علي ميناس ود . أمنية شمت عند أمها سندس ف المطبخ لقتها بتساعد ف الشغالة
د . أمنية : ماما ‏( جات حضنتها ‏)
سندس : كيف كان يومك
د . أمنية : جميييييل اها طابخين لينا آيه اليوم
سندس : ملوخية عارفاك بتحبيها ومعاه لحم ضاني
د . أمنية : يا سلااااااااام ياااااخ بحبها موت
سندس : ههههههه عارفة علشان كدة قلت نعملها ..... اهاا خطيبك مالوا ما جاء معاك
د . أمنية : وصلنا ورجع حيجي بعدين
سندس : وصلكم؟ إنتي معاك زول
د . أمنية : يييييي نسيت م كلمتك معاي ضيفة برا تعالي سلمي عليها إسمها ميناس حتقعد معانا فترة
سندس : تشرف وتنور
د . أمنية ساقت أمها ومشت بيها عند ميناس وقدمتها ليها
د . أمنية : ميناس أمي سندس
ميناس : أهلين خالتوا ‏( جات سلمت عليها ‏) تشرفناا كتيرر
سندس : الشرف لي ي بتي إسمك ميناس مش كدة
ميناس : ااااااي
سندس : حبابك بين إخواتك ونورتينا كتير .... منوية أنا داخلة جوه بعد شوية حضروا الغداء
د . أمنية : حااااضر ونحن كمان حندخل نريح شويةة
سندس : تمام بس مي وين م شايفه هنا
د . أمنية : طلع قابلنا ونحن داخلين هي كانت طالعة
سندس : طيب يلا أخليكم تريحوا شويةة
مشت سندس ... و د . أمنية ساقت ميناس غرفنهاا فوق وطلعت ليها لبسة ‏( جلباب ‏) قالت ليها غير بيها ميناس شالتها بإبتسامة د . أمنية وصفت ليها الحمام ... ميناس دخلت إستحمت ولبست الجلباب وكان رهيييييب فيهااا جات فكت شعرها وعملتوا ضفيرتين زي ما كانت خاالدة بتعمل ليها .... وهنا د . أمنية طلعت من الحمام
جات قعدت ف السرير وشالت تلفونها وإتصلت علي ليث وبقت تحكي معاه .... ميناس بعد سرحت شعرها رقدت نامت بعمق .. م تصحي إلا علي صوت د . أمنية بتصحيها للغداء نزلوا إتغدو كلهم د . أمنية وأمها سندس وأختها مي .. وميناس .. بعد خلصوا أكل د . أمنية شالت صبارة قهوة وطلعت السطوح فوق هي وميناس ... وكان الجو حلووو مغمم ومطري ورائحة النسيم تداعب المكان ومنظر البيوت من فوق والناس ماشة وجاية كان منظر جميل .. د . أمنية بدت تحكي لميناس كيف إتعرفت علي د . ليث وقصة حبهم بدت كيف لحدي ما وصلت للخطوبة وميناس كانت بتستمع ليها وبتفكر ف نبيل لحدي ما الزمن سرقهم ... والساعة عملت 6 مساء د . ليث إتصل علي د . أمنية وقال ليها جاي عليكم خليكم جاهزين ... د . أمنية طلعت لميناس عباية سممممحة ومعاه جزمة إسبورت وهي كمان طلعت ليها عباية ومعاه جزمة إتجهزوا وطلعوا قمراااااات مرقوا بعد ودعوا سندس ... وقفوا جمب الحديقة ومن لحدي ما جاء د . ليث سلم عليهم وإتحركوا .. وصلوا العيادة فتحوها ونضوا د . أمنية سلمت ميناس دفتر التسجيل وبقت ميناس تسجل ف المرضي ...
‏( وفي الناحية التانية ‏)
في بيت ناس أشرف أمه حالتها بقت صعبة كل يوم ماشة تتدهور واسيا البتلقي ياداب يأكلهم وأشرف بقي كل يوم يمشي بيت ليندا بس يلقي مقفول ويتصل عليها يلقي تلفونها مغلق
وأما ليندا كانت كل يوم تتصل علي نبيل ومرات تمشي ليهم ف البيت بحجة تطمأن علي صحة هناء .... وهي كانت بتحاول بشتي الطرق تدخل قلب نبيل بس هي م عارفة إنو ميناس ساكنة في القلب ده ومتربعة بعرشهاا فيهو ونبيل مستحيل ينساه مهما حاول نبيل ينساها
في يوم جاتهم وقالت عايزة تطمأن علي هناء قعدت معاهم شوية ومشت نبيل وصلها لحدي الباب ورجع لقي هناء زعلانه ومبوزة
نبيل : الجميل زعلان مالوا
هناء : البحصل ده شنو ي نبيل؟
نبيل : شنو البحصل ما فاهم
هناء : البت دي ليه كل مرة جاية هنا
نبيل : كيف ليه جاية ... دي ليندا مجرد صديقة و وقفت معانا كتير وجياتها هنا بس علشان تطمأن عليك
هناء : أنا م مرتاحة للبنت دي كلمها م تجي كل مرة دي شنو الخفة دي ....
نبيل : حاضر ي أمي بكلمها تخفف جياتها اهاا كدة مبسوطة
هناء : خليك مني أنا ... إنت مبسوط
نبيل : ‏( دنقر راسه ‏) أيوه مبسوط الحمدلله
هناء : أرفع راسك وجاوبني بكل صراحة
نبيل : أكيد مبسوط إنتي جمبي وبصحة جيدة البخليني أكون م مبسوط شنو
هناء : يعني خلاث نسيت ميناس نسيت حبك ليها
نبيل : أمي أمي رجاءاً م حابي أحكي ف السيرة دي القصة دي إنتهت م زمان ميناس أختارت طريقها وبنفسها وإختارت إنو تبيعني وتتخلي عني وأنا مستحيل أفكر فيها تاني
هناء : بس ي ولدي إنت م سمعتها لازم تسمع منها
نبيل : أسمع شنو وأنا شفت كل حاجة بعيني تاني فايدة الكلام شنو بعد اللي شفته
هناء : م كل حاجة بنشفها دي الحقيقة ي نبيل ي ولدي ... إنت ناسي ميناس دي منو ... ميناس دي مثال للشرف والعفة والنقاء دي تربيتنا ي ولدي أنا شلتها بإيدي دي وشفتها وهي بتكبر قدامي مستحيل ميناس تعمل كدة مستعدة أحلف لبكرة مستحيل ميناس تعمل كدة
نبيل : بس هي عملت وأنا شفتها وتاني م تفتحي لي سيرة
ميناس لأني بتنرفز لما أسمع بإسمها ... وعن إذنك أنا طالع وحأتاخر شوية
هناء : بس ي نبيل أسمعني نبيل ي ولد
نبيل طلع من غير م يرد علي أمه ... بس هناء قالت ميناس مس
تحيل تعمل كدة أنا بعرفها كويس
وفي ناحية ميناس .. شغالة ف المستشفي وكانت مبسووطة بشغلهاا نهاية الدوام د . ليث أقترح عليهم يمشوا يتعشوا برا ومنو يغيروا جو شوية من جو المستشفيات والكلام ده ... د . أمنية وافقت وميناس كمان وافقت بس بعد تحانيس من د . أمنية وفعلا طلعوا إتعشوا ف أفخم مطعم وشربوا قهوة ف كافي راقي جداً
وبعدها وصلهم لحدي البيت طلعوا غرفتهم وهلكانين ومرهقين ونامن الإتنين بدون م يشعرو

بعد مرور 3 أسابيع
‏( في بيت ناس كوثر ‏)
كوثر : إنتي ي بت ي سلمي ناس خالتك ديل كأنو داسين علينا حاجة أنا قلبي حاسس ب كدة
سلمي : حاجة زي شنو ي أمي م فاهمة؟
كوثر : بخصوص ميناس مختفية ليها أسبوعين وداخلة علي الأسبوع التالت وحكاية سافرت مع ممدوح دي م داخلة لي راسي آبدددداً وأنا حاسة في شئ
سلمي عاينت لأمها مسافة وهي بتحكي ... وقالت ف نفسها خالتي موصياني ما أكلم زول بس أمي لازم تعرف علشان م تقول دسو منها موضوع خطير زي ده وتزعل من خالتي ساي مهما كان دي أختها برضوا .... وكوثر لسه مواصله ف الكلام .... قاطعتها سلمي وقالت ليها
سلمي : فعلاً ي أمي كلامك صح ناس خالتي خالدة حاصلة معاهم مصيبة ومصيبة كبيرة كمان
كوثر : ‏( بخلعة ‏) سجمي مصيبة شنو كمان
سلمي : مصيبة ما يعلم بيها إلا الله ي أمي
كوثر : ي بت أحكي وقعتي قلبي مصيبة شنو
سلمي : ميناس ي أمي ميناس طلعت من البيت قبل 3 أسابيع وأحمد حالف يقتلها لو لقاه
كوثر : سجمي ده كلام شنو وميناس عملت شنو علشان أحمد يقتلها وطلعت مشت وين راسي داير يطق أحكي سريع
وبدت سلمي تحكي كل الحصل بالتفصيل وسلمي كل مرة تولول وتتحسبن وبعد سلمي خلصت قالت لي أمها وأحمد كل يوم بطلع يفتش عليها وقال لازم يغسل عاره
كوثر : حسبنا الله ونعم الوكيل ده كلوو يحصل وأنا ما عندي خبر للدرجة دي بقيت م مهمة بالنسبة لخالتك خالدة
سلمي : ي أمي م كدة إنتي م شفتي حالة خالتي كيف دي بقت عضم بس من الهم والبكاء كل يوم علي ميناس
كوثر : قومي قومي أرح بيت خالتك مستحيل نخليها في الحالة دي براه يلا قومي
سلمي : اها قمت يلا
وفعلا طلعوا في البيت وخلوا سارة براه وهم مشوا بيت تاس خالدة دخلوا قعدو وكوثر بتعاين لخالدة وصاره وشها .... وخالدة عاينت لسلمي سلمي طوالي دنقرت راسها .... خالدة قالت لي سلمي قومي أعملي لينا شاي .... سلمي طوالي قامت وخالدة هنا عرفت إنو سلمي حكت لكوثر كل حاجة .... جات قعدت جمب كوثر ومسكت يدها
خالدة : عارفاك زعلانة مني كوني ما كلمتك بالحصل أعفي لي يا أختي بس الأمور خرجت عن السيطرة وأحمد كل يوم يهددني لو لقي ميناس حيقتلها وأنا بقي ما فيني عقل علشان أفكر همي كلو بقي مع بتي الما عارفة محلها وين بس دعواتي عليها مصبراني علي فراقها ..... سامحيني يا أختي
كوثر : ما تقولي كدة ي خالدة يختي أنا مقدرة وضعك وصدقيني ما زعلانة منك علي قدر ما زعلانة من أحمد كيف يقدر يفكر في أخته بالطريقة دي علشان مجرد صور يحاول يقتل أخته وإحتمال كبير تكون الصور دي مفبركة
خالدة : بس هو ما راضي يسمع أو يفهم حاجة غلبت معاه وممدوح تلفونه مغلق من يوم سافر أسي لو كان قاعد كان ده كلو ما حصل
كوثر : ما تخافي دي كلها كوابيس وتختفي بإذن الله المهم إهتمي بنفسك شوية والهم بذيدك مرض بس ليس إلا وخليك بتدعي لميناس دائما ربنا يحفظها ويغطيها وين ما تكون .... وأما التانية الما معروف أصلها من فصلها بنت الشوارع الحيوانة دي لو لقيتها والله أدخل إصابعي ديل في عيونها وأقددهم ليها الجزمة الحيوانة
.....
جات سلمي جابت الشاي
بعد شوية جاء داخل أحمد سلم عليهم وسلم علي سلمي ..... خالدة قالت لي سلمي قومي ي بتي حضري ليهو الغداء سلمي سريع قامت جرت المطبخ وبقت تحضر ليهو وكانت سعيدة وهي بتحضر لأحمد الغداء ... بعد حضرتوا مشت ودتو ليهو الديوان أحمد عاين ليها وبإبتسامة قال ليها تسلمي .... وهي ردت بإبتسامة مماثلة وقالت ليهو العفوو وطلعت مشت قعدت مع ناس أمها وقلبها يعمل دق دق دق وبقت تبتسم براه كوثر لاحظت ليها قالت ليها ماليك بتضحكي براك جنيتي سلمي ... قالت ليها إتذكرت موقف بس ما أكتر
‏( وفي الناحية التانية ‏)
في العيادة ميناس دخلت ل د . أمنية في مكتبها
ميناس : دكتورة ممكن طلب
د . أمنية : مينااااس مية مرة قلت ليك كلمة دكتورة دي شيليها برا ناديني أمنية بس إتفقنا
ميناس بإبتسامة ‏) إتفقنا
د . أمنية : جميييل .. اهاا أحكي طلبك
ميناس : عايزة منك طلب صغير .. عندي مشوار للمستشفي بس بعد إذنك ممكن أمشي وبعدين حأجي البيت علي طول يعني ما تنتظريني هنا
د . أمنية : خير عندك زول مريض ولا شنو
ميناس : اااااي ومرقد في مستشفي ........ حابة أزورو لو م عندك مانع
د . أمنية : أكيد م عندي مانع خدي راحتك وبعدين تعالي البيت حأكون ف إنتظارك
ميناس : ‏( بفرح ‏) شكراً ليك كتييييير يلا سلام
وطلع ميناس فرحانة ومشت علي المستشفي تشوف الخالة هناء بعد وصلت دخلت سألت منها قالوا خرجوها من بدري ميناس فرحت وقالت يعني خلاث ماما هناء بقت كويسة أنا لازم أمشي ليهم وفعلاً ركبت العربية ومشت علي بيت ناس نبيل وصلت رنت الجرس ... مرتين جات الممرضة القاعدة مع الخالة هناء فتحت ليها الباب ميناس سألتها من هناء قالت ليها إتفضلي قاعدة جوه
ميناس ماشة بخطوات بطيئة وبقت تعاين في البيت وإتذكرت اللحظة الدخلت فيها أول ي
وم البيت ده
وإتذكرت لما طبخت لي نبيل وهناء هي ماشة وبتتذكر لحدي ما وصلت غرفة هناء فضلت واقفة زي دقيقة كدة بعد شوية دقت ليها باب الغرفة
هناء قالت نبيل د
ه إنت ميناس بقت ترجف ولزت الباب فتحتوا بحركة بطيئة ... وعينها تقع مع عين الخالة هناء
هناء بزهول ‏) ميناسس تعالي دي إنتي تعالي
ميناس جات ماشة ببط وقفت جمبها والخالة هناء مسكت يدها وقعدتها جمبها ولمست ليها وشها
هناء : ياربي ده حلم ولا علم ما مصدقة ميناس قاعدة جمبي دي إنتي بالجد ميناس
ميناس م إتحملت وإنفجرت بالبكااء والخالة هناء قالت ليها كنتي وين ي بتي والحصل شنو بينك وبين نبيل .... نبيل شايل منك تقيييل وقلبه مليان حقد عليك بس نفسي أفهم الحصل شنو
ميناس : ‏( وهي بتبكي ‏) ماما والله أنا م عملت شئ نبيل فهم غلط
هناء : طيب أحكي إنتي الحاصل وأنا واثقة منك وعارفاك ما بتعملي حاجة غلط
ميناس : ياريت لو نبيل وأخوي أحمد كانو بثقوا فيني كدة بس ي خسارة
نبيل : الووو ايوه تمام أنا جيت البيت عايز أغير وبجي عليكم خلال ساعة بكون عندكم يلا مع السلامة
وقفل نبيل الخط ودخل البيت بسرعة دخل غرفته بس قال لازم يسلم علي أمه بالأول وفعلاَ طلع من غرفته ومشي علي غرفة هنااء واول ما دخل قال ست الكل أنا جيت .... وهنا كانت الصدمة يتفاجاء بميناس قاعدة جمب هناء وبتبكي وهي بتطبطب عليها
... وهنا ميناس قامت سريع بخوف وقفت علي حيلها ‏( بس إتخيلوا المنظر ده كان كيف ‏)
نبيل جاء عليها بغضب وقال ليها إنتي الجابك هنا شنو أطلعي برا ومسكها من يدها عايز يطلع بيها برا الغرفة بس هي مسكت في كراع السرير بقوة
ميناس : نبيل دقيقة بس أديني فرصة أشرح ليك دقيقة ي نبيل حرام عليك والله م عملت شئ
نبيل : ياااخ إنتي لمتين حتكذبي ياااخ أنا شفتك بعيني ديل في الشقة وــــــ بعد شوية سكت
ميناس فكت كراع السرير
وجات وقفت قصاده ورفعت عينها عاين ليهو لأنو طويل شديد وهي جمبه زي الشافعة
ميناس : و شنو يلا كمل مالك سكتة أحكي قول إنو أنا خاينة قول أنا خنتك يلا أحكي مالك ساكت قول أنا خنتك مع راجل تاني وإنك قبطتني متلبسة يلا أحكي قالتها بصوت ‏( عالي ‏)
نبيل بصوت عالي جداَ ‏) ااايوه وفعلاَ ده الحصل الحصل إنك بعتي حبنا وخنتيني وأنا شفتك وشفت حبيبك الكان معاك بس الجبان هرب مني وإنتي تاني جاية ليها مش شفتي حياتك يلا لو سمحتي من هنا
والخالة هناء قاعدة بس ما قادرة تحكي شئ مكتفية بالبكاء من البحصل قدامها لا قادرة تسكت نبيل لا قادرة تسكت ميناس
ميناس : ‏( مسحت دموعها ‏) أنا ما ماشة ي نبيل أنا جيت علشان خاطر ماما هناء جيت أحكي ليها الحاصل كلو وإنت إذا م عايز تصدق مشكلتك بس أنا مستحيل أمشي قبل أحكي لماما هناء
نبيل بغضب ‏) ميناس لو سمحتي من هنا .
ميناس : أبييت م ماشة قلت خلي ماما هناء تطردني بس إنت أنا م طالعة ليك فاهم ما طالعة
نبيل مع كمية الغضب الفيهو مسكها من يدها بقوة وجراها وميناس بتقول لي هناء ساعديني والله ي ماما مظلومة قولي ليهو يخليني بس أحكي ليك الحصل ماما قولي ليهو يفكني ..... هناء بقت تقول ليهو ي نبيل خليها نبيل أنا بتكلم معاك يا ولد ... بس نبيل رفض يسمع جراها لحدي ما وصل بيها الحوش ولسه جاريها من يدها فتح باب الشارع وطلعها برا بطريقة مزرية جداً وقال ليها علي قدر ما حبيتك علي قدر ما كرهتك وقفل الباب .... هنا ميناس إنهارت بالبكاء
ونبيل كان مفتكرها خانتو وحتي أخوها أحمد مفتكر كدة
‏( بس أنا وإنتو عارفين ميناس بريئة وما عندها ذنب والمذنبة الوحيدة ليندا

ميناس مسحت دموعها ومشت كملت طريقها وصلت بيت د . أمنية وقبل تدخل قعدت ف الحديقة تبكي بحرقة ولسه ما مصدقة نبيل يعمل معاه كدة وهي بتبكي ما حاسه ب الدنيا .... جات د . أمنية بالصدفة شافتها بتبكي بطريقة هستيرية جات عليها سريع وقعدت في الكنبة جمبها قالت ليها بخلعة
د . أمنية : ميناس ماليك الحاصل شنو ماليك بتبكي
ولسه ميناس بتبكي وتاني سألتها
د . أمنية : ميناس أنا بتكلم معاك ي بت ماليك الحاصل شنو
ميناس عاينت ليها حضنتها وبقت تبكي د . أمنية حضنتها عليها وبقت تطبطب عليها وبتقول ليها الحاصل شنو ي ميناس في زول زعلك ولا حاجة
ميناس : وجعي كبير ي أمنية كبير شديد
د . أمنية : طيب أحكي لي الحاصل شنو بالضبط أنا ما فاهمة شئ
ميناس : طيب حأحكي ليك أنا كنت مخطوبة وبحب خطيبي فوق ما تتصوري وهو كمان بحبني أو أنا كنت مفتكره إنو بحبني لحدي ما في يوم .. وبقت ميناس تحكي ليها كل الحكاية من طق طق لسلام عليكم
د . أمنية : سبحان الله معقولة هو في ناس كدة حسبنا الله ونعم الوكيل صحبتك دي ساكنة وين هي
ميناس : ساكنة ف الخرطوم ف .....
د . أمنية : طيب الحكاية واضحة ي ميناس هي جابتك بيتها علشان تلبسك التهمة وبالثابتة كمان بس نفسي أعرف هي ليه عملت كدة يعني الدافع شنو من ورا عمايلها . دي
ميناس : ده الشئ النفسي أعرفه بس عايزة أعرف هي ليه عملت فيني كدة السبب شنو وأنا عملت ليها . شنو كنت بعاملها زي أختي والله وكنت بحبها شديد
د . أمنية : أكيد عندها سبب ولازم نعرف السبب شنو وكان علي خطيبك ده سيبي أصلك ما تشتغلي بيهو كتير المهم حالياَ نعرف محل صحبتك وين وقاعدة وين بالضبط
ميناس : أنا كل ما أتصل عليها تلفونها بطلع لي مغلق
د . أمنية : أكيد حتقفله يعني تفتكري حتخلي ليك مفتوح
ميناس : طيب الحل شنو
د . أمنية : الحل الوحيد نعرف بيتها وين ونمشي ليها لازم تواجهيها
ميناس : بس بعرف الشقة الحابتني فيها
د . أمنية : طيب بكرة من الصباح حنسوق ليث معانا ونمشي ليها أصلاَ بكرة الجمعة عيادة ماف رايك شنو؟
ميناس : طيب بس لو د ليث سألنا ماشين وين حنقول شنو
د . أمنية : لازم ليث يعرف القصة كلها علشان يقدر يساعدنا نحن برانا ما حتقدر ليها صحبتك دي شكلها حتعبنا معاه
ميناس : طيب إنتي أحكي ليهو لأني ما بقدر
د . أمنية : دي خليها علي وأسي خلينا ندخل جوه نأكل حاجة وإنتي زاتك ما أكلتي شئ من طلعتي يلا خلينا ندخل
ميناس : يلا
طلعوا الغرفة فوق إتغدوا بعد الغداء د . أمنية جابت كبايتين نسكافيه مدت واحد لميناس وهي شالت واحد ... بعد شوية فصلت تلفونها من الشحن وإتصلت علي خطيبها د . ليث
د . ليث : منويتي
د . أمنية : كيف أمسيت
د . ليث : بخير الحمدلله
د . أمنية : عايزة أحكي معام ف موضوع ضروري والله
د . ليث : وأنا سامع إتفضلي أحكي
د . أمنية : الموضوع بخصوص ميناس
د . ليث : اهااا
د . أمنية : يلا حأحكي ليك
وبدت د . أمنية تحكي القصة لليث وهو بسمع ومستغرب ومتعجب في نفس اللحظة بعد أمنية خلصت كلامها قاطعها د . ليث
د . ليث : طيب هي بتعرف الزول الكان معاه ف الشقة
د . أمنية : قالت أول مرة تشوف شكلوا
د . ليث : سبحان الله للدرجة رحمة بقت ماف بنت تدمر حياة بنت زيها بس الدافع شنو
د . أمنية : أنا فكرت ف حاجة بس م متأكدة لو صح ولا غلط ... فكرت إنو الذافع الخلي ليندا تعمل كدة هو خطيب ميناس شكلها كانت بتحبه تقريبا لأنو ماف سبب غير كدة
د . ليث : إحتمال كبير يكون تفكيرك صح لأنو دي مشكلة البنات الواحدة تحب خطيب صحبتها أو راجل صحبتها وبتحاول تعمل أي حاجة علشان تفرقهم
د . أمنية : بالضبط ونحن بكرة حنمشي بيت ليندا الجابت فيهو ميناس عايزين نعرف مكانها وين وعايشة وين
د . ليث : يعني من المستحيل تكون قاعدة في نفس البيت أكيد بتكون رحلت منو
د . أمنية : بكرة حنعرف كل حاجة بس إنت تعال لينا بدري
د . ليث : إن شاءالله يلا تصبحي علي خيرر
د . أمنية : وإنت بخير
بعد أمنية قفلت ميناس سألتها .... وأمنية قالت ليها وافق يساعدنا وبكرة حيجي من بكرة ويمشي معانا .... ميناس قالت ليها تمام .... ورقدت نامت وهي مطمأنه شوية
‏( وفي الناحية التانية ‏)
نبيل بعد طرد ميناس هو كمان طلع بالعربية مشي قعد في مقهي وتفكيره كان مشوش شديد أمه بتتصل عليهو بس هو م برد عليها وليندا كمان إتصلت عليهو في البداية رفض مكالمتها بس لما بقت ترن كتير إضطر يرد عليها رد عليها وقالت ليهو صوتك مالوا متغير قال ليها مجرد تعب ماف حاجة ... قالت ليهو شكلك ما في البيت ..... نبيل قال ليها قاعد في مقهي ..... طوالي قالت ليهو ياتو مقهي أنا جاية عليك لأني برا البيت وهو بدون تردد ملاها العنوان ... وخلال نص ساعة كانت قاعدة جمبه
ليندا : نبيل إنت شكلك ما طبيعي الحاصل شنو
نبيل : ميناس جات البيت قبيل
ليندا : ‏( بخلعة ‏) شنووو
نبيل
: ماليك إتهجمتي كدة قلت ليك ميناس جات البيت قبيل وحكت مع أمي م عارف قالت ليها شنو بس أمي رافضة تحكي معاي بسببها
ليندا : وإنت عملت ليها شنو
نبيل : بقت تقول لي مظلومة وإنو هي بريئة بس أ
نا م صدقتها وقمت طردتها
ليندا : يعني إنت طردتها من البيت
نبيل : أيوه بعد العملتوا معاي بقيت ما طايقها وكل ما أشوفها أو أسمع بإسمها بتذكر العملتوا معاي

د. ليث جاء من الصباح وإتصل علي أمنية قال ليها أنا منتظركم برا يلا سريع أطلعوا وفعلاَ د . أمنية لبست وطلعت لميناس لبسة لبسوا وطلعوا
ركبوا العربية وميناس وصفت ليهم الطريق لحدي ما وصلوا
د . ليث : دي هي العمارة الجيتي فيها؟
ميناس : أيوه دي ياها زاتها سبب دماري
د . ليث : طيب إنتو خليكم هنا أنا حأمشي أسأل منها وأستفسر
د . أمنية : طيب أنا جاية معاك أنتظري
د . ليث : لا إنتي خليك مع ميناس لو في حاجة بتصل عليكم تجو تمام
ميناس و د . أمنية : تمام
نزل ليث ومشي بتجاه العمارة وكانت مطبلة من برا ومشي علي الجيران الساكنين جمب العمارة وسألهم من العمارة دي لو للإيجار والمرة ست البيت قالت ليهو العمارة مرات مرات بتجي البت المأجراها وحالياً ليها شهر ما جات ليث شكرها ومشي عند ناس ميناس دخل في العربية وقبل عليهم علشان يحكي ليهم وميناس كانت حتموت وتعرف الحصل وكذلك د . أمنية ....
د . ليث : العمارة زي ما شايفين مطبلة وليها فترة والمرة الساكنة جمبها قالت كانت بتجي البت المأجراها كل فترة بس حالياَ ليها زمن م جات
ميناس : ‏( بخلعة ‏) أكيد دي ليندا أنا متأكدة دي ليندا الله ينتقم منها
د . أمنية : واها حنعمل شنو أسي
د . ليث : مدام هي متعودة تجي هنا فأكيد حتجي في يوم من الأيام وأنا حأجي هنا علي طول ومصيرها تقع في يدنا بس ممكن توصفي لي شكلها علشان أعرفها أكتر
ميناس : هي نحيفة وطويلة ولونها مايل للسمراء الفاتحة وبتلبس بناطلين جنز
د . ليث : تمام يلا حأصولكم البيت وأنا عندي مشوار لازم أمشي
د . أمنية : اها حتجي هنا متين
د . ليث : كل يومين حأجي ومصيرها تقع
ودور د . ليث عربيته بعد وصلهم هو إتحرك .. ميناس كانت محبطة لأنو مشيتهم كانت بدون فايدة بس د . أمنية طمنتها وقالت ليها ليث بجيب ليك خبرها
‏( وفي الناحية التانية ‏)
هناء : نبيل ي نبيل ي ولد ي نبيل
جاء نبيل من غرفته وكان بحكي بالتلفوون
نبيل : نعم ي أمي
هناء : وديني بيت خالتك خالدة أسي دي
نبيل : ليه عايزة تمشي ليهم ي أمي وأكيد ميناس حتكون قاعدة هناك وأنا م طايق أشوف خلقتها
هناء : حتوديني ولا أمشي براي انا الليلة مصرة لازم أمشي ليهم كفاية مهزلة
نبيل : يعني ضروري تمشي ي أمي؟
هناء : حتوديني ولا أمشي براي
نبيل : ‏( بضيق ‏) طيب حأوديك بس ثواني أغير ملابسي وأجي
مشي نبيل دخل غرفته وغير ملابسه وتاني تلفونه يتصل لقي ليندا المتصل رد عليها وقال معليش م رجعت ليك أمي شغلتني بالكلام ليندا قالت ليهو ولا يهمك حكي معاه شوية وقفل منها مشي عند هناء سندها وركبها العربية ومشوا لما وصلوا قابلتهم سلمي جمب الباب هي كانت طالعة من شافتهم فرحت وفضلتهم
جوه ومشت سريع غرفة خالدة وقالت ليها جونا ضيوف ناس خالتي هناء ونبيل جو خالدة من سمعت الكلام ده لبست توبها سريع ومشت سلمت عليهم نبيل سلم عليها بكل إحترام وكان بتلفت علشان يشوف ميناس سلمي جابت ليهم موية وعملت ليهم شاي وخالدة ما قادرة تحكي كانت خجلانة منهم وهناء حست بيها وقررت تحكي هي
هناء : كيفك ي خالدة يختي
خالدة : الحمدلله يختي كيفك إنتي وكيف صحتك
هناء : الحمدلله
خالدة : ‏( وهي مدنقرة راسها ‏) والله ي هناء م عارفة أقول ليكم شنو والله البقولوا غلبني يختي
هناء : يا خالدة مافي داعي تقولي حاجة وأنا والله واثقة من نضافة ميناس وعفتها دي تربيتك إنتي ونحن جايين نصلح الإنكسر
نبيل عاين لأمه بإستغراب وهي شافتوا بس غضت نظر عنو و واصلت كلامها مع خالدة
خالدة : م فهمت عليك ي هناء تقصدي شنو
هناء : بتعرفي قصدي أسي المهم كدي نادي لي ميناس حابة أحكي معاه لأني م لقيت فرصة علشان أقعد وأحكي معاه
خالدة : ‏( والدموع في خدها ‏) ميناس ميناس تاني أشوفها وين ي هناء ميناس طلعت من البيت ليها شهر وأخوها حالف عليها يقتلها وهو السبب في طلعتها
هناء ونبيل عملوا كدة :
نبيل : كيف ي خالتي ده كلام شنو كيف يعني طلعت ليها شهر
خالدة : ده الحصل ي ولدي من يوم المشكلة وأحمد في زول رسل ليهو صور ميناس وأحمد جن ونزل فيها ضرب شوية كدة وكان قتلها قدرت أمسكوا منها وقلت ليها أمشي ناس خالتك كوثر وأنا بجي بوراك لما مشيت ليهم م لقيتها عندهم قالوا ما جات ليهم
هناء : بس كيف الكلام ده قبل يومين جات بيتنا وكانت مقهورة شديد وبتقول لي أنا مظلومة أنا م عملت شئ
وفجاء هناء قبلت علي نبيل وقالت ليهو
شفت ي نبيل إنت السبب كلو منك لو م طردتها كانت ميناس معانا أسي أتفوو عليك .
نبيل من الصدمة م قدر يحكي شئ فضل ساكت وهناء بتجوط فيهو وتشاكلوا
خالدة : ي ولدي ليه طردتها كان تخليها علي الأقل تديني خبر وأنا كنت بجي بسوقها تاني ألقاه وين ياربي
سلمي جات قعدت جمب خالتها وبقت تهدي فيها قالت ليها خلاث ي خالتي كفاك بكي إنتي ما بطلتي بكاء من يوم طلعت ميناس من البيت ....
وبدون سابق إنذار نبيل قام وطلع مش
ي ركب عربيته ومشي م معروف ماشي وين
سلمي جرت تلحقوا بس م لقتوا رجعت لي ناس خالتها
سلمي : مشيت ألحقوا لقيتوا مشي بسرعة
هناء : يا ناس الود ده حيجنني أسي مشي وين
خالدة : م تخافي عل
ي برجع .... بس عايزة اسألك ميناس م قالت ليك قاعدة وين ولا بتجي متين تاني
هناء : م لقيت فرصة أحكي معاه وده الشئ المخليني ندمانة
وهم بحكوا جاء أحمد داخل من شاف هناء إستغرب ما كان متوقع يشوفها في بيتهم سلم عليها ومشي دخل غرفته وسلمي لحقتوا كانت ناوية تحكي ليهو الحصل
الجزء 27
سلمي دخلت ورا أحمد وقالت ليهو
سلمي : أحمد ممكن نحكي شوية
أحمد : أكيد ي سلمي أتفضلي أحكي
سلمي : عرفت حاجة مهمة بخصوص ميناس إنت عارف أنو ميناس قبل يومين مشت بيت ناس نبيل بس حضرت السيد نبيل طردها
أحمد : شنو ميناس مشت بيت ناس نبيل الحيوانة دي م بتخجل من روحها بعد العملتوا ده عندها عين تمشي ليهم وتوريهم خلقتها
سلمي : أحمد ميناس لو غلطت م كانت مشت ليهم
أحمد : طيب والصور الشفتها دي والرا .... فجاء أحمد سكت م قدر يكمل وضرب الباب بإيده بقوة من الغضب جات سلمي وقفت جمبه وقالت ليهو أدي ميناس فرصة تدافع عن نفسها ي أحمد كدة ظلم وصدقني كل المشاكل دي سببها الإسمها ليندا دي
أحمد بإستغراب ‏) ليندا؟
سلمي : أيوه ليندا هي السبب ي أحمد هي الطلبت من ميناس تجيها في البيت لانو قالت ليها أنا عيانة وقاعدة براي تعالي أقعدي معاي وميناس من طيبة قلبها وعلي أساس هي صديقتها مشت ليها بكل حسن نية وليندا عملت ليها في العصير خلتها يغمي عليها ولما بقت توعي شوية شوية شافت الراجل ده قاعد جمبها بس ميناس شريفة ي أحمد وحتفضل طول عمرها شريفة وأنا متأكدة ليندا هي الصورتها في الوضع ده ورسلت ليك الصور وأتصلت علي نبيل وعلشان يجي ويشوف ميناس في الوضع ده ويفتكر إنو خانته
أحمد : براحة علي أنا م قادر أستوعب شئ كدي واحدة واحدة حكي لي الحصل كلو وإنتي عرفتي الكلام ده من وين
سلمي : طيب حأحكي ليك وفتح أضانك وأسمع كلامي ده كويس
وبقت سلمي تحكي لأحمد كل الحصل
‏( وفي الناحية التانية ‏)
أمييييي أميييييي لا ألحقني ي أشرف أشرررررررف
أميييييي وااااااااي ي أميييييي
أشرف جاء بسرعة من غرفته بعد سمع صراخ اسيا أخته
أشرف : في شنو ي اسيا أمي ماله .... ردي أنا بتكلم معاك ... أمي أمي إنتي سامعاني ي أمي أمي عليك الله أصحي ما تخوفينا عليك أصحي ياخ ي أمي ماليك ياخ
اسيا : أمي ماتت ي أشرف ماتت وسابتنا برانا واااااي يا الله إن لله وإن إليه راجعون
أشرف : اسكتي قبل أضربك كف عويرة إنتي ولا شنو أمي كويسة بس هي نايمة وأسي بتصحي مش ي أمي
اسيا تبكي وتلطم في نفسها وأشرف م مصدق بأنو أمه إتوفت وإنتقلت إلا رحمة مولاها
شوية كدة والبيت إتملي ناس سترو الجثة والناس بقت تعزي فيهم اسيا حالتها كانت صعبة شديد بعد وفاة أمها بقت هي في عالم تاني وأشرف قاعد في غرفته نهائي م بطلع منها كان حاسي بالذنب لأنو م قدر يتحمل مسؤولية أمه المريضة ما قدر يوفر ليها حق العلاج علشان تتعالج كانت اسيا بتمشي تخدم والبتجيبوا ما بكفي خق الأكل
اليوم الأول من العزاء كان صعب جداً بالنسبة لاسيا كانت متعلقة بأمها شديييد وفقدانها سبب ليها صدمة وفراغ كبير
جاء الليل وأشرف كان نايم فجاء يصحي بكابوس فظيع الكابوس ده ملاحقه من فترة قام مشي المطبخ شرب موية ورجع نام .....
تاني يوم الصباح لبس وطلع خلي اسيا براه في البيت مشي شقة ليندا الأصلية بس كانت الشقة مقفولة قال في نفسه ياربي تكون في الشقة التانية وقف مسافة وطلع تلفونه إتصل عليه بس كانن بترفض المكالمة في وشه
أشرف غضب وقال كويس ي ليندا بنتقابل أنا وإنتي وطوالي مشي
وفي ناحية ميناس ود . أمنية ود . ليث مافي جديد بس د . ليث كان مقرر يمشي تاني العمارة حقت ليندا وفعلاً بعد وصل د . أمنية وميناس البيت ودعهم ومشي العمارة وسأل تاني لو صاحبة العمارة جات بس قالوا ليهو العمارة دي مقفولة من شهر بس د . ليث ما فقد الأمل وقرر يرجع تاني . ...
وبقي يجي يمشي وبرضوا نفس الكلام البسمعه يومي عدي أسبوع ود . ليث بجي العمار علي أمل يلقي ليندا جات بس كان برجع بخفي حنين
********
في يوم ليندا جات لنبيل في المكتب بحجة مشتاقة ليهو
ليندا : ما أكون أزعجتك بجيتي هنا
نبيل : لا ماف إزعاج ولا حاجة تشربي شنو
ليندا : والله بكل صراحة أنا ميييتة من الجوع وعايزة أكل رايك شنو نطلع نتغدي برا
نبيل : طيب مافي مشكلة يلا علشان عندي شوية شغل لازم أرجع بسرعة
ليندا : طيب يلا
طلعوا علي أفخم مطعم ونبيل كان ما حابي يطلع بس كمان ما حابي يحرجها إتغدوا وطلعوا وفي أثناء ما هم طالعين من المطعم أشرف يشوفها بالصدفة يتخلع لما يلقاه مع نبيل ويتزكر ده ياهو خطيب ميناس وقبل يمشي يلحقهم هم ركبوا العربية ومشوا .... وهنا أشرف يجن ويفقد أعصابه

نبيل بعد نزل ليندا جاء راجع البيت ويتفاجاء بأحمد قاعد منتظره
نبيل : أهلين أحمد
أحمد : الأخبار ي نبيل
نبيل : والله الحمدلله ياخ تشربوا شنو قهوة شاي ولا حاجة باردة
أحمد : أنا م عايز أي حاجة بس جيت أحكي معاك بخصوص موضوع مهم جداً
نبيل : خير ي أحمد
أحمد : الموضوع بخص ميناس
نبيل من سمع إسم ميناس إتغيرت ملامحه
أحمد : عارف إنك م طايق تسمع إسم أختي ميناس وأنا كنت زيك برضوا بس بعد عرفت الحقيقة كل نظرتي تجاه ميناس إتغيرت
نبيل : حقيقة شنو بالضبط ممكن توضحي؟
أحمد : أكيد شوف ي سيدي
..... وبدا أحمد يسرد القصة لنبيل كلها ونبيل كان في منتهي التركيز بعد أحمد خلص حكي قال لي نبيل نحن ظلمنا ميناس كتير وصدقني من أمس م قادر أنوم من عذاب الضمير هي أختي مفترض كان أثق فيها وأعرف إنو أختي مستحيل تعمل كدة بس الشيطان لعب علي عقلي وخلاني أصدق الأوهام الفي راسي
نبيل م قادر يستوعب إكتفي بإنو يخت يدوا علي راسه ويلوم نفسه حكاية بعد ربع ساعة ولسه نبيل خاتي يدوا علي راسه ..... أحمد قام وقال ليهو أنا حأمشي لازم أفتش ميناس وأرجعها البيت والإسمها ليندا دي لو لقيتها أقسم موتها حيكون علي يدي . ... وقبل أحمد يطلع يمشي
كان في زول واقف وبتسمع عليهم
دي ليندا بس الجابها هنا شنو بعد نبيل وصلها سبحان الله يعني خلاث كدة ليندا عرفت كل حاجة وعرفت بأنو خطتها إتكشفت
وقبل يطلع أحمد هي جرت طلعت وكانت خايفة وقلبها بضرب بشدة جرت مشت شقتها وقفلت عليها الباب وهي ميتة رعب
وهنا أحمد طلع يفتش علي ميناس بينما نبيل كان لسه قاعد وعيونه دي بس شرار شدة م حمر قام بغضب ودفر الطربيزة الجمبه وشال مفتاح عربيته وطلع مشي بقي لافي في كل الشوارع وبقول وينك ي ميناس وينك إنتي أرجوك تعالي والله محتاج ليك ومن غير م يحس شال تلفونه وعمل رسالة لي ليندا كتب ليها فيها
‏( ما حأرحمك صدقيني وعزة جلال الله موتك علي يدي ‏) وعمل إرسال ... هناك ليندا وصلتها الرسالة بعد قرتها بقت مرعوبة زيادة
‏( في الناحية التانية ‏)
د . أمنية وميناس قاعدات في السطوح بحكوا وفي أثناء م هم بحكوا تلفون د . أمنية يتصل وكان د . ليث اللي متصل
د . أمنية : الوو
د . ليث : مساء الخير
د . أمنية : مساء النور اها الجديد شنو طمني
د . ليث : والله ماف جديد والزولة دي شكلها تاني م حتجي العمارة دي يااخ ده الأسبوع التاني أمشي بس ماف جديد ياهو كالعادة
د . أمنية : طيب والحل شنو؟
د . ليث : الحل إنو ميناس ترجع بيتهم ولازم تحكي الحصل كلوا لأخوها وخطيبها يعني لمتين حتفضل هربانة كدة والهروب ما حل للمشاكل الزي دي
د . أمنية : ترجع كيف إنت م عارف إنو أخوها حالف عليها يقتلها لو شافها
د . ليث : ي أمنية إنتي كمان خليك واقعية يعني مستحيل أخو يقدر يقتل أخته بكون قال الكلام ده وهو تحت الصدمة يعني ميناس ما تاخد كلامه جد
د . أمنية : خلاث أنا بحكي معاه ... يلا تصبح علي خيرر
د . ليث : يعني ماف حاجة عايزة تقوليها لي غير تصبح علي خيرر
د . أمنية : ‏( بخجل ‏) زي شنو مثلاً
د . ليث : أي حاجة
د . أمنية : لا ماف ويلا تصبح علي خيرر باي
د . ليث : أمنية دقيقة م خلصت كلامي لحظة
د . أمنية : قلت ليك باي يلا سلاااااام
قفلت الخط وقبلت علي ميناس عايزة تحكي ليها بس ميناس قاطعتها
ميناس : أنا سمعت كل حاجة
د . أمنية بإحراج ‏) أنا والله م عايزاك تمشي إذا خايفة من أخوك ما تاخدي كلام ليث جد
ميناس : بالعكس كلام ليث صح وأنا لازم أرجع بيتنا بعد كدة وإذا قالوا عايزين فحص طبي أنا مستعدة أعمل الفحص علشان أثبت ليهم براءتي وإني مستحيل أنزل للمستوي الحقير ده
د . أمنية : بس أخوك ي ميناس إنتي قلتي عايز يقتلك؟
ميناس : صدقيني م خايفة لو قتلني ولا لا المهم أثبت ليهم إني شريفة ولسة طاهرة ونقية زي ما جابتني أمي علي الدنيا دي ..... وغير كدة إشتقت لأمي كتير نفسي أشوفها وأنوم في حضنها زي زمان
د . أمنية : طيب ي ميناس نحن حنمشي معاك مستحيل نسيبك براك وأنا إتعود عليك بقيتي زي أختي معإنو عندي أخت بس م بتجمعنا غير صفرة الأكل نهائي م بتقعد معانا عايشة في عالمها لوحدها
ميناس : إنتي حاولي أدخلي فيها أحكي معاه وحاولي تغير منها للأحسن وصدقيني حتتجاوب معاك أكيد
د . أمنية : ياريت ...
ميناس : أكيد حيحصل بس إنتي حاولي ... يلا والله أنا نعست كان نفسي أقعد معاك أكتر
د . أمنية : ولا يهمك أنا حأقعد شوية إنتي أمشي يلا تصبحي علي خير
ميناس : وإنتي بخيررر
مشت ميناس دخلت نامت وأمنية فضلت قاعدة سرحانة بعد شوية شالت تلفونها وإتصلت علي ليث بعد كم جرس حتي رد عليها لما هي زهجت وكانت عايزه تقفل التلفون ... بقت تحكي معاه لمدة 3 ساعات لما شافت الساعة لقتها عاملة 2 صباحاَ قفلت منو ونزلت ماشة علي غرفتها وقبل تدخل غرفتها قالت اليوم حأمشي
أنوم مع مي وفعلاَ دخلت الغرفة لقت مي غاطة في نوم عمييييق رقدت جمبها وهي زاتها شوية كدة ونامت
قاموا من الصباح شربوا الشاي وميناس لمت حاجاتها ومشت ودعت سندس الكانت بتبكي علي مشيت ميناس قعدت معاهم فترة بس حبوها كأنو عايشة
معاهم من سنين ومشت ودعت مي حضنتها ومشت جات لاحقها د . أمنية .... كان ليث واقف ليهم برا بالعربية ركبوا ومشي وهم في الطريق ميناس قالت لازم تتصل علي بنت خالتها سلمي د . أمنية أدتها تلفونها إتصل منو بعد سلمي ردت تتفاجاء بصوت ميناس
سلمي بفرح ‏) ميناس
ميناس : كيفك سلمي
سلمي : بعد سمعت صوتك عال العال وين إنتي ي بت والله حالتنا صعبة بدونك
ميناس : وأنا كمان أشتقت لأمي شديد هي كيف عاملة
سلمي : م كويسة لأنك م موجودة إنتي م ناوية ترجعي ي ميناس
ميناس : أنا إتصلت عليك بخصوص الكلام ده وعايزة اسألك أخوي أحمد كيف وهو قاعد في البيت
سلمي : كويس ...... وهو حالياً قاعد بس طالع بعد شوية
ميناس : شوفي ي سلمي أنا جاية البيت بس خايفة أحمد يشوفني ويجن
سلمي : إنتي جاية البيت ي سلاااااااام
ميناس : أيوه جاية بس م عايزة أحمد يكون قاعد
سلمي : م تخافي أحمد زاتو طالع مسافة تجي إنتي هو بكون طلع والله مشتاقين ليك عديييييييل
ميناس : وأنا أكتر والله يلا حأقفل

سلمي بعد ميناس قفلت منها جرت غرفة أحمد وهي مبسوطة لقتوا قاعد ع اللاب
سلمي : أحمد عندي ليك خبر بمليار عديل
أحمد : أحكي لينا زمان م سمعنا أخبار سمحة
سلمي : ميناس جاية البيت ي أحمد إتصلت علي قبل شويةة وقالت حتجي
أحمد بفرح ‏) إنتي متأكدة ي سلمي ولا بتتوهمي ساي ياااخ خليك جادة إنتي متأكدة
سلمي : بتوهم كيف أنا بقول ليك جاية وحالياً ف الطريق بس قالت خايفة منك وأنا قلت ليها إنك طلعت من البيت يعني لما تجي عليك الله ما تأذيها ولا تظهر قدامها حتي تمام
أحمد : ليها حق تخاف مني العملتوا معاه م شوية المهم هي تجي وكان علي أنا م حأوريها وشي بس تجي
سلمي : الحمدلله وآخيراَ مشاكلنا ح تتحلي وننتهي من الكابوس ده
وهم بحكوا يسمعوا صوت عربية برا سلمي جرت بينما أحمد قفل عليهو باب غرفته سلمي فتحت الباب وشافت ميناس قدامها
سلمي : ميناس
جرت حضنتها عليها شديد والدموع جرت دخلوا جوه وسلمي بقت تنادي علي خالتها ي خالتي تعالي شوفي الجاء منو ... جات خالدة وكانت مستغربة الجاء منو لبست توبها ومرقت عاينت لقت ميناس قدامها
خالدة قالت ميناس إنتي جيتي تعالي لي جات ميناس حضنتها قرابة عشرة دقائق حاضنين بعض خالدة تبوسها في راسها ومرة في خدها ومرة في يدها كان منظر يدمع الحجر ......
أحمد م قدر يمسك نفسه طلع من الغرفة ومشي عليهم جاء مسك ميناس من كتفها ميناس من شافته خافت وبقت ترجف وهو حس بيها
أحمد : م عايزة تسلمي علي أخوك ي ميناس يعرف روحي ظلمتك ممكن تسامحي أخوك الغبي الجاهل الما قدر يثق في أخته
ميناس : لا م تقول كدة ي أخوي إنت م غلطت معاي ولو أي زول ف مكانك كان عمل كدة والله م زعلانة منك .... أنا المفروض أطلب السماح منكم
أحمد : كفاية بكاء إنتي بكيتي بما فيها الكفاية بعد كدة حتضحكي وما عايز أشوف دموع ف عينك
ميناس : حاضر ي أخوي تاني م حأبكي
وحضنتوو وهي بتبكي
ود . أمنية ود . ليث كانو متأثرين بالموقف الخالة خالدة إنتبهت ليهم ... وقالت ليهم إتفضلوا ي أولادي مالكم واقفين
سلمي دخلتهم غرفة الضيوف وضيفتهم .. جاء أحمد سلم عليهم لأنو كان مشغول بميناس فما إنتبه عليهم .... ميناس عرفتهم عليهم وقالت ليهم كنت طول الفترة دي قاعدة معاهم وإستقبلوني أحسن إستقبال وعاملوني كأني واحدة منهم وما قصروا معاي نهائي
جات خالدة وجابت العصير وقعدت مقابل د . أمنية
خالدة : والله م عارفة أشكركم كيف بس ربنا يجازيكم كل خير
د . أمنية : العفو ي خالة ميناس بقت زي أختي وأكتر
خالدة : ربنا ينولك الفي بالك ويديك قدر نيتك يارب
د . أمنية : تسلمي ي خالة
قامت ميناس دخلت غرفتها ولقتها مرتبة سألت سلمي الرتب الغرفة منو .... سلمي قالت ليهو رتبتها ليك أنا ....
وكان في اللحظة دي أحمد إتصل علي نبيل وقال ليهو ميناس رجعت نبيل كان م مصدق من الفرحة بعد مكالمة أحمد نبيل مشي كلم أمه وهي فرحت بالخبر وقالت لي نبيل وديني ليها سريع
وخلال ساعة كانو هناك هناء تشيل وتحضن في ميناس وتبكي معاه ونبيل كان واقف بعيد م قادر يواجه ميناس
وسط الفرحة الكانت في البيت وفرحة تانية م كانت متوقعة حاج ممدوح يجي داخل البيت من السفر ميناس من شافتوا جرت عليهو وحضنتو وهي غرقانة في دموعها حاج ممدوح كان مفتكر دموعها دموع شوق ... بس ميناس كانت محتاجة لحضن أبوها من زمان .... سلموا عليهو بحرارة وخالدة كانت خايفة بعد حاج ممدوح يعرف الحصل مع ميناس ردة فعله حتكون كيف؟
الحكاية دي كانت شاغله باله .....
ولسه نبيل م قادر يرفع عينه ف عينها
‏( في الناحية التانية ‏)
في بيت ناس أشرف
اسيا : أشرف تعال أكل ليك حاجة من أمس م مأكل شئ
أشرف : لا م عايز أكلي إنتي ونحن حنسافر بعد بكرة جهزي حالك
اسيا : نسافر نمشي وين نحن م عندنا أهل في أي مكان
أشرف : م ضروري يكون عندنا أهل علشان نسافر .... نحن حنستقر في ........ وإنتي حتكملي دراستك هناك
اسيا : وإنت لقيت قروش وين للسفر والحاجات دي؟
أشرف : إنتي بس أعملي القلتوا ليك خليك جاهزة للسفر .. يلا أنا طالع وبتأخر في الرجعة م تنتظريني
اسيا بقت تعاين ليهو ومستغربة فيهو بس قالت هو أدري
‏( نرجع لي ناس ميناس ‏)
هناء : والله ي جماعة عايزة أفتح معاكم موضوع الزواج ده أنا شايفة إنو لازم نبداء فيهو واهو تاني ماف حاجة بتمنعنا نكمل الزواج
ممدوح : فعلاَ كلامك صح ي أختي وأنا زاتي قلت كدة ‏( قبل علي خالدة ‏) اها ي خالدة رايك شنو في الكلام ده
خالدة : والله أنا زاتي شايفة كدة خلينا نفرح بيهم ونشوف أولادهم ينططوا قدامنا
ممدوح : اها خير أمشي نادي لي ميناس
خالدة : حاضر
مشت خالدة نادت ميناس من الغرفة لقتها بتتونس مع د . أمنية وسلمي وسارة .. قالت ليها تعالي أبوك عايزك
مشت ميناس مع أمها سلمت علي الخالة هناء وعلي أبوها حاج ممدوح وسلمت علي نبيل الكان م قادر يرفع عينه
ميناس : نعم
ي أبوي
ممدوح : شوفي ي بتي أنا خلاث جيت من السفر تاني ماف داعي نأجل عرسك قلنا نعمل العرس في الشهر الجاي ده اها رايك شنو
ميناس : بس أنا م موافقة علي العرس ده ي أبوي
ممدوح وهناء وخالدة و
نبيل كلهم عملوا كدة
إستغربوا من رد ميناس ممدوح قال ليها قلتي شنو
ميناس : قلت ليك م عايزة الزواج ده ي أبوي
ممدوح بداء يهيج ‏) ده كلام شنو ي بت إنتي فاكرة الحكاية لعي عيال
خالدة : كدي ي حاج دقيقة براحة علي البنت أكيد ميناس بتمزح صح ي بتي
ميناس : لا ي أمي أنا جادة في كلامي م عايزة الزواج ده
وطلعت جرت ممدوح بنادي عليها بس نهائي م ردت عليهو

ميناس جرت دخلت غرفتها والدموع ف عيونها خالدة عايزة تطلع تمشي وراه نبيل وقفها وقاال ليها أنا حأحكي معاه خالدة قالت ليهو طيب مشي ليها ف الغرفة لقي سلمي ود . أمنية قاعدين جمبها وهي بتبكي وبتتنهد .... نبيل قال ليهم ممكن لحظة حابي أحكي معاه شوية طلعوا خلوهو نبيل وقف علي مسافة مترين منها وقال ليها
نبيل : ميناس عارف لو حكيت وإعتذرت ليك ألف مرة ما حيرجع ليك كرامتك وإحترامك لنفسك وأنا م زعلان لو إنتي رفضتيني لأنو من حقك ترفضي واحد م وثق بالحتكون مرته وشريكة حياته وأم أولاده بس ختي مكانك محلي ي ميناس كنتي حتعملي شنو بس وريني
ميناس : ‏( مسحت دموعها ‏) كنت حأديك فرصة تدافع عن نفسك كنت حأصدقك لأني بثق فيك وبعرف إنك مستحيل تعمل كدة وتفكر في حد غيري ولأني بعرفك كوويس وبعرف أخلاقك وتربيتك وإنك مستحيل تنزل للمستوي الواطي ده بس للأسف إنت صدقت الشافتوا عينك وإتهمتني زور لمجرد إنك شفتي بالوضع ده ومفترض كان تعرف إني م كنت واعية كفاية كنت مخدرة عارف يعني شنو مخدرة يعني لو حصلت لي أي حاجة م كنت حأوعي بيها بس الحمدلله ربنا ستر وصحيت قبل تحصل لي حاجة أنا بحمد ربي إنو حماني وما حصلت لي حاجة
نبيل : أسف والله أسف ومستعد أصلح غلطتي
ميناس : هه عمر الإنكسر م بتصلح تاني
نبيل : بس أنا بقدر أصلحه أديني فرصة واحدة بس إنتي صدقيني ندمان علي كل لحظة م صدقتك فيها
ميناس : نبيل ممكن تسيبني في حالي م عايزة أحكي ف أي حاجة
نبيل : أنا م حأسيبك إلا تقولي لي إنك سامحتيني ومستعدة ترجعي لي وتاني مستحيل أزعلك أو أسمح لأي حد يزعلك
ميناس :
نبيل : عارف إنك بتحبيني وأنا والله بعشقك ي ميناس بس عايز أعرف ردك
د . ليث : اهاا ي أمنية نمشي
د . أمنية : لا قبل نمشي لازم أعرف ميناس عملت شنو وهل وافقت علي الزواج ولا لسة مصرة علي موقفها
د . ليث : اهاا لو وافقت
د . أمنية : يبقي ده أحلي خبرر
د . ليث : اها ونحن ي أمنية ياااخ نحن مخطوبين من سنين وكل ما أفاتحك ف الموضوع تتهربي لي يا تطلعي لي بحجة أختك مي
د . أمنية : أووووف ي ليث ده م وقته يااخ نحن ف شنو وإنت ف شنوو
د . ليث : شكلي أزعجتك بعتذر أنا حأقعد في العربية برا
مشي ليث وهو زعلان من أمنية ومن ردودها المحرجة
‏( نرجع لي ناس ميناس ‏)
نبيل : ميناس أنا منتظر ردك لو إنتي م قادرة تحكي ممكن تهزي راسك لو موافقة نرجع ..... هاا موافقة؟
ميناس فضلت ساكتة نهائي م ردت علي نبيل
نبيل : ميناس لو سمحتي ردي علي موافقة
ميناس : هزت راسها علامة موافقة
نبيل : ‏( بفرح ‏) ياااخ أنا م قادر أصدق روحي وبوعدك مستحيل أخليك تبكي مهما حصل .... وأنا حأشمي أقصد حامشي أكلمهم تمام
مشي نبيل وهو بلخبط في الكلام زي الأهبل .. ميناس إبتسمت إبتسامة صغيرة .... قعدت في السرير بين خجلانة وفرحانة بعد شوية تسمع صوت زغاريد جاي من برا من الخجل غطت وشها بإيدها جات سلمي حضنتها شديد وقالت ليها ألف مبروك حبيبتي وباستها في خدها وجات د . أمنية حضنتها ...
هناء كانت م مصدقة روحها خلاث ميناس حتبقي مرت ولدها الوحيد وحتجي تملي عليها البيت بعد ناس نبيل مشوا
ود . أمنية ود . ليث مشوا الخالة خالدة جهزت لميناس حاجات الحبس وقعدتها في نفس اليوم ف الحبس وإتحبست ميناس ...
حوالي الساعة 11 مساء نبيل إتصل عليها بتلفون أمها لأنو هي م عندها تلفون حكي معاه فترة طويلة لدرجة ميناس نامت وخلت الخط فاتح ... وهو هناك يقول إلووو وينك ميناس إنتي نمتي في النهاية قنع وقفل الخط ..
تاني يوم الصباح سلمي جات من بدري وجهزت لميناس حاجاتها لزوم حبسها وكدة وعملت الشاي والقهوة مشت قدمت لي ممدوح كبايته ولي الخالة خالدة كبايتها ومشت غرفة أحمد دقت ليهو الباب بعد فتح ليها مدت ليهو كباية الشاي ومعاه إبتسامة عريضة ... عايزة تمشي كدة أحمد قال ليها شكراَ وإبتسم ليها .. قالت ليهو عفواً ومشت
قعدت مع ميناس تتونس معاه
سلمي : م بتتخيلي مبسوطة قدر شنو أنا
ميناس : وأنا كمان م كنت متوقع الإمور تتصلح كنت مفتكرة حياتي إتدمرت وتاني م حتتصلح بس الحمدلله ربنا ظهر الحق وما بتهمني حاجة تانية الحمدلله يارب
سلمي : الحمدلله . .. يلا حأمشي البيت وبجيك تمام
ميناس : وسارة دي خليها تجي كمان من أمس تاني م شفتها
سلمي : حااااضر يلا جااااااو
أحمد شافها طالعة قال لازم يحكي معاه طوالي مرقت وراه وسلمي م شايفه
سلمي ماشة علي بيتهم فجاء يظهر ليها زول قدامها سلمي عاينت لقتوا ده عادل حبيبها السابق
عادل : سلمي لحظة ممكن نحكي شوية
سلمي : إنت الجابك هنا شنو زحي من طريقي
عادل : سلمي أرجوك والله لي أسبوع كل يوم علشان ألمحك بس عليك الله أديني فرصة وأنا جاي أتقدم ليك
وفجاء يظهر أحمد يشوف سلمي واقفة مع واحد جاء ماشي عليهم بكل غضب
سلمي شافتوا جاي عليهم بقت ترجف من الخوف
سلمي : لو سمحت أمشي من هنا أنا م عايزة مشاكل هداك ولد خالتي جاي علينا الليلة حتعمل لي مشكلة لو سمحت أمشي
عادل : ده ولد خالتك طيب خلي يجي أنا م خايف علي الأقل يعرف بعلاقتنا مع بعض
أحمد قرب عليهم وسلمي خلاااث ساحت جا
ء وقف قدامهم وقال
أحمد : سلمي مين الشاب ده
سلمي : ‏( بخوف ‏) ده ده ويقاطعها عادل
عادل : أنا جاي وعايز سلمي علي سنة الله ورسوله
أحمد من سمع الكلام ده بان عليهو الإنزعاج وكشر وشه
أحمد : نحن م عندنا بنات بطلبوهم ف الشارع بناتنا أميرات وبطلبوهم من قصورهم وقع ليك كلامي
عادل : طيب أنا بجي وبجيب أهلي بعدين
أحمد : ههه لالا ماف داعي لأنو سلمي محجوزة أصلاَ
سلمي نططت عيونها كدة إستغربت من كلام أحمد
عادل : محجوزة؟
أحمد : أيوه محجوزة لولد خالتها اللي هو أنا وإن شاءالله حأعزمك العرس تبعنا أنا وسلمي ...... يلا ي سلمي قدامي
سلمي ضربات قلبها زادت وحست قلبها حيطلع من مكانه من الفرحة بقت تعاين لإحمد وبتبسم وعادل بقي م عارف يقول شنو أحمد مسك سلمي من يدها ومشي بيها وهم في الطريق لسه أحمد ماسك يدها
سلمي : أحمد
أحمد : نعم
سلمي : إنت تقصد شنو بكلامك القلتوا قبل شوية
أحمد : بقصد كل كلمة قلتها يعني فاكراني بهزر مثلاً
سلمي : يعني إنت جادي
أحمد : أكيد جادي الحاجات دي فيها لعب كمان
سلمي : اااااااا
أحمد : إنت ماليك شغالة أسئلة من قبيل م عايزاني يعني
سلمي : لا م كدة
أحمد : اهاا شنو؟
سلمي : ناس أمي وخالتي يعني إنت م كلمت زول
أحمد : إنتي بس موافقة ولا لا يعني بتحبيني؟
سلمي : ‏( بخجل ‏) أكيد موافقة
أحمد : طيب الباقي خليهو علي ... ويلا أدخلي البيت أنا طالع مشوار بعدين بجي ولازم أشوف ف بيتنا لأني إتعودت عليك تمام
سلمي : ‏( بخجل ‏) تمام بس م حتدخل تسلمي علي أبوي وخالتك
أحمد : أكيد حأدخل بس لما أجيب أبوي وأجي أطلبك ..... يلا ي شينة إدخلي جوه م أقبل وألقاك لسه واقفة . . يلا سلاام
مشي أحمد وسلمي واقفة بتعاين ليهو م كانت مصدقة روحها من الفرحة دخلت البيت وهي جارية شافتها أمها ... وقالت لي سارة أختك دي ماله جنت ولا شنو ....
‏( وفي الناحية التانية ‏)
نبيل بفتش علي ليندا في كل مكان وحددت عنوانها من خلال رقم تلفونها وبعد جهداً جهيد قدر يعرف عنوان شقتها ومشي ليها وهو عيونه طاقات شرار رن جرس الباب ماف زول فتح وكرر تاني رن الجرس برضوا ماف زول فتح وقال أكيد م حتفتح لو شافتني بالعين السحرية .. مشي علي الشارع لقي أطفال صغار بلعبوا مشي جاب واحد منهم وقال ليهو رن لي جرس الباب ده وفعلاَ الطفل رن الجرس كم مرة وليندا جاية علي الباب وهي خايفة عاينت بالعين السحرية وشافت الطفل الصغير قالت ياربي عايز شنو ... طوالي فتحت الباب .. ولقت نبيل في وشها ....
وقال ليها مفاجأة
الجزء 31
نبيل : مفاجأءه
ليندا بخوف ‏) ننبيل ده إنت
نبيل : يعني مفتكرة م حأعرف مكانك إنتي ناسية أنا مهندس برجمة يعني بقدر أجيبك ومن رقمك بس ...
نبيل عاين للشافع لقي لسه واقف ومحتار فيهم ... نبيل قال ليهو إتفضل ي بطل إشتري بيها حلوة طلع ليهو 20 جنية الشافع شال القروش وجري ... نبيل دخل وقفل باب الشقة عليهو
ليندا : نبيل إنت عايز شنو بالضبط
نبيل : حكون عايز شنو يعني عايز أدفعك تمن العملتوا في ميناس بس نفسي أفهم ليه عملتي فيها كدة ليه ي ليندا ياااخ دي كانت بتحبك زي أختها . تقومي تغدري بيها كدة أخسسسس
ليندا : أنا م عملت شئ ميناس هي اللي عملت كل حاجة كان عندها حبيب وكانت بتقابله هنا في الشقة دي وإنت براك شفتوا بعينك لما لقيتها معاه يعني م محتاجة أوضح ليك
نبيل : ‏( بغضب ‏) أحسن تلمي لسانك القذر ده قبل أقطعوا ليك ميناس أشرف منك ومن مليون واحدة زيك إنتي فاهمة
ليندا : لا م فاهمة هي قدرت تضحك عليك وتغشك وإنت طلعت غبي وصدقتها معإنك شفتها بعينك مع حبيبها
نبيل : ي شيخة كفاية كذب يااخ لمتين حتفضلي تكذبي لعلمك ميناس رجعت البيت وحكت لينا كل حاجة وأنا مصدقها لأني عارف ميناس م بتكذب والحكاية دي كلها إنتي خططتي ليها وأنا أسي ممكن إدخل سجن وعمرك م حتطلعي منو بس م عايز ألوث إيدي بواحدة زيك مستواها دني للدرجة دي
ليندا إتغاظت من كلام نبيل ودموعها نزلت وقالت ليهو ميناس خانتك وإنت زي الأهبل صدقتها وحتجي تخونك تاني وتالت ورابع لأنك واحد غبي ... نبيل جاء من هناك بكل غضب وقشطهاا كف ثلاثي الأبعاد
وقال ليها لو جبتي سيرة ميناس في لسانك النتن ده ما تلومي إلا نفسك فاهمة ومشي خلاها واقعة في الواطة وبتبكي نبيل بعد طلع منها مشي ركب عربيته وإتصل علي ميناس وحكي ليها بكل حاجة ميناس قالت ليهو م كان تمشي ليها أنا حقي بخلصوا منها ربنا بس إنت أكبر من إنك تمشي لواحدة زي دي ..... المهم نبيل أقنعها بإنو م قدر يسكت ليها ... في النهاية ميناس إقتنعت ... قفل منها وقال ليها برجع ليك بعدين
نرجع لي ليندا الكانت لسه قاعدة في الواطة وبتبكي ... وهي قاعدة كدة جرس الباب رن تاني إفتكرتوا نبيل قامت سريع ومشت فتحت تتفاجاء بأشرف واقفل قدامها
ليندا : أشرف
أشرف : أيوه أشرف ي جزمة أشرف الضحي بحالوا عشانك وإنتي في النهاية رميتي زي الكلب ي كلبة
ليندا : أشرف لو سمحت م تتجاوز حدودك فاهم ‏( رفعت ليهو إصبعها ‏)
أشرف مسك إصبعها ولواها ليها بقوة لدرجة ليندا صرخت وبتقول ليهو فك إصبعي ي حيوان
أشرف : أشرف الزمان مات وشبع موت يعني القدامك أشرف جديد وتاني كلمتك م حتمشي عليهو مفهوم الكلام ده
ليندا : بقول ليك سيب إيدي ي حيوان ي رمة
أشرف : حأسيب إيدك بس بعد تكملي لي باقي حسابي العندك مفتكراني نسيت ولا علشان بقيتي م بتردي علي تلفونات خلااث حأنسي لا ي شاطرة أنا حقي مستحيل أخلي ليك
ليندا : هه حق شنو هو مش بعد كنت تعمل الإتفقنا عليهو ههههه غايتو ميناس قدرت تهرب منك كنت مفتكراك قدر المهمة دي بس الظاهر طلعت غلطانة
أشرف ضغط علي أصبعها بقوة وبقول ليك لأنها إنسانة بريئة ربنا حماها منك ومن شرك وأنا عندي أخت زيها يعني مستحيل أزيها أنا عملتها قاصد ي حلوة فهمتي
ليندا : ‏( وهي عايزة تنفجر من الغيظ ‏)
ي حيوان وقامت عايزة تضربه بس هو دفرها بقوة آتزحلقت قعت وضربت راسها بالبلاط والدم جاء طالع من تحت راسها أشرف شاف المنظر خاف رجع ورا وهو بقول ليها ليندا ليندا فجاء ليندا غمضت عيونها
أشرف عايز يهرب بس يشوف شنطة ليندا في في الأريكة الشيطان غره مشي فتح الشنطة وطلع كل القروش الفيها ومعاها خاتم دهب شال الحاجات وجري بس تاني رجع وفتح باب الشقة علشان يجي زول وينقذها وهو جاري من الخوف م شايف قدامه مشي البيت وقال لي اسيا نحن بكرة مسافرين جهزي حالك اسيا إستغربت قدرت م حاولت تستفسر منو سبب السفرة المفاجيئة دي شنو بس أشرف حلف م يكلمها قال ليها المهم نسافر بس وطلع ليها الخاتم قال ليها جبتوا ليك هدية اسيا صدقت وفرحت بيهو كتير ...
في الناحية التانية
تاني يوم الصباح نبيل قام علي صوت رسالة من ميناس فتح الرسالة ولقي كاتبه ليهو فيها
‏( س أُقبلُ يدك واقول أنتَ لِذة الصباح و رهجُ الحُلم ، أنتَ أمواجُ قدرِي و قصُور أحلامِي ، انتَ عُنوان الصبآح يَ حبيبي بحبـك ‏) نبيل إبتسم إبتسامة عريضة وهو زاتوا رسل ليها رسالة وكتب فيها ‏( آٍميرتي سااعزف لحنك اينما كنت وأترنم على نغمه .. وارقص كما شئت فـٍ عالمي له طقوس لّا يفهمه الا انت .. صباح الخير ي كل الخير ‏)
وعمل ليها إرسال ومشي دخل الحمام ....
ميناس إستلمت الرسالة وفتحها وهي بتقراء الفيها بكل سعادة جات خالدة لقتها تبتسم براه ...
قالت ليها خلي تتبسمي زي المجنونة قومي ناس خالتك كوثر جو أمشي ليهم .... قامت ميناس وختت التلفون في الشاحن ومشت لناس خالتها ..... سلمت عليهم
وقعدت معاهم بينما سلمي دخلت المطبخ تعمل الشاي وهي في المطبخ جاء أحمد داخل من شافتووا خجلت ودنقرت راسها هو فهمها وقال ليها بقيتي تخجلي مني كمان كوي
س المهم عايز كباية قهوة من إيديك الحلووين ديل سريع لأني صاحي مصدع ... سلمي قالت ليهو حاضر إبتسم ليها ومشي ...
هناء صحت من النوم وقالت للممرضة جيبي لي تلفوني داك مشت الممرضة وجابت ليها التلفون شالتوا وإتصلت علي ميناس وقعدت تتونس معاه ..... الساعة دي نبيل طلع من الحمام عايز يدخل غرفته بس باب الشارع يضرب نزل البشكير من راسه ومشي فتح ... يتفاجاء بالشرطة قدامه
الضابط : إنت نبيل الفلاني؟
نبيل : ‏( بإستغراب ‏) أيوه أنا إتفضل
الضابط : معانا أمر قبض بإسمك لو سمحت إتفضل معانا
نبيل : أمر قبض طيب ليه ممكن أعرف
الضابط : حتعرف في قسم الشرطة كل حاجة لو سمحت إتفضل
نبيل : ‏( وهو مستغرب ‏) طيب لحظة أغير ملابسي بس
الضابط : إتفضل
الجزء 32
نبيل مشي غرفته وغير ملابسه طلع عند هناء ف غرفته وقاال ليها أنا طالع مشوار وبجي وعلي كدة مشي عند الضابط وطلع معاهم في البوكس مشوا بيهو القسم دخل وهو محتار ....
الضابط : طبعاً مستغرب سبب جيتك هنا شنو
نبيل : أكيد طبعاَ نفسي أعرف جايبيني هنا لشنو
الضابط : ي أستاذ إنت متهم بجريمة قتل
نبيل : شششنو ججريمة قتل ججريمة قتل كيف يعني
الضابط : يعني م متذكر قتلت منو؟
نبيل : أتزكر كيف يعني ي حضرة الضابط أنا م فاهم شى ممكن توضح لي أكتر
الضابط : ي أستاذ إنت متهم بقتل الانسة ليندا في شقتها وعندنا شهود يؤكده بإنك كنت عندها يوم الحصلت فيهو الجريمة وغير كدة لقينا شنتطها مفتوحة وشكلها مسروقة منها حاجات علي الأقبل قروش
نبيل : ‏( وهو عايز يجن ‏) للليندا ماتت طيب كيف أنا سبتها عايشة ماتت كيف
الضابط : والله السؤال ده المفترض اسألك ليهو أنا قتلتها ليه والسبب شنو
نبيل : ي حضرة الضابط أنا م قتلتها وأكيد ف سؤء تفاهم
الضابط : الكلام قولوا ف التحقيق وحالياً الجثة وديناها المشرحة ولما يجي تقرير سبب الوفاة بعدها حنعرف كل حاجة
نبيل : طيب ممكن أعمل إتصال بس إتصال
الضابط : ممنوع إلا بعد إنتهاء التحقيق .... ي عسكري تعال دخلوا التحقيق سريع
نبيل : لحظة بس لو سمحت دقيقة بس حأعمل إتصال سريع ....
الضابط رفض يسمح لي نبيل يعمل إتصال بس نبيل فضل يحاول معاه لحدي ما الضابط وافق ونبيل إتصل علي أحمد
نبيل : أحمد أنا واقع ف ورطة كبيرة
أحمد : ورطة شنو ي زول قول بسم الله الحاصل شنو
نبيل : ليندا ماتت والشرطة إتهمتني بقتلها
أحمد : شنو ليندا ماتت وإتهموك بقتلها ماتت متين كدي حبة حبة أشرح لي وليندا إنت لقيتها وين
نبيل : م عارف ماتت متين لأني أمس سبتها كويسة مشيت ليها بيتها لأني م قدرت أسكت بعد عرفت العملتوا ف ميناس بس والله م قتلتها أكيد إنت مصدقني صح
أحمد : أكيد مصدقك ودي كمان عايزة ليها 3/2 بس إنت م كنت تمشي
نبيل : م قدرت ي أحمد المهم شوف لي محامي وميناس حاول م تكلمها عارفها حتخاف بدون سبب أكيد ف سؤء تفاهم وحأطلع منها
أحمد : أكيد م حأكلم ميناس وأنا جاي عليك وحأجيب معاي محامي
أحمد قفل من نبيل وقبل ورا يشوف ميناس واقفة والدموع ف عينها شكلها سمعت كل حاجة
ميناس : أحمد الكلام السمعته ده صاح
أحمد : ‏( أخد نفس عميييييق ‏) أيوه صح وحالياً نبيل ف التحقيق وطلب مني أشوف ليهو محامي
ميناس : شنووو وااي ياربي أنا جاية معاك ي أحمد جاية معاك
أحمد : طيب بتبكي ماليك إنتي أسي أبوي وأمي بسمعوك وتبقي مشكلة وبعدين أكيد ف سؤء تفاهم ونبيل حيطلع اليوم قبل بكرة
ميناس : طيب دقيقة جاية معاك
مشت ميناس لبست عبايتها وعايزة تطلع مع أحمد تشوفها خالدة ... وبي نهره قالت ليها ماشة وين ي بت إنتي ناسيه إنك محبوسة وقالت لي أحمد سايق أختك وين من بكرة الصباح أحمد عاين لي ميناس ثواني وقال ليها لازم نكلمها خالدة قالت ليهو تكلمني بشنو ي ولد في شنو
أحمد : أمي نبيل قضبت الشرطة ومتهمنوا بمقتل ليندا
خالدة : ‏( ختت يدها ف صدرها ‏) سجمي ده كلام شنو لا حول ولا قوة إلا بالله كيف الكلام ده حصل
......
جات ميناس وقفت جمبها
ميناس : أمي نبيل محتاج محامي لازم نمشي ليهو ي أمي دي جريمة قتل ي أمي وبدت تبكي
خالدة : بس نبيل لقاه وين البنت دي ربنا يرحمها لا حول ولا قوة إلا بالله كدي النكلم أبوكم
ومشت خالدة صحت حاج ممدوح من النوم وكلمتوا بالخبر الخبر كان صادم بالنسبة ليهو خالدة إضطرت تحكي ليهو كل الحاصل هو وكان يوم أسود بالنسبة ليهم ف مفضل ليهو إلا يضربهم من الزعل والحالة الكان فيها لدرجة بقي م بحكي مع خالدة وأحمد .... لبس ومشي معاهم القسم ..... والساعة ديك كان نبيل طلع من التحقيق
نبيل : والله صدقوني أنا م قتلتها بس مشيت ليها ووقفتها عند حدها ومرقت منها وسبتها كويسة
ممدوح : م تخاف ي ولدي مدام إنت م عملت شئ الحبة ما بتجيك
جات ميناس بعد م كانت واقفة بعيد مع أمها
ميناس : الحصل شنو ف التحقيق
نبيل : م عارف ي ميناس الشئ العارفه إنو أنا م عندي دخل بالجريمة دي ..
وهم بحكوا جاء أحمد ومعاه المحامي دخل للضابط وقال ليهو أنا المحامي حاضر مع المتهم
........ والتحقيقات لسه جارية لحدي الساعة بقت 11
‏( وفي الناحية التانية ‏)
أشرف بزهج ‏) شايفة بسببك أسي القطر فاتنا تاني إلا ننتظر حق الساعة 6 مبسوطة كدة
اسيا : وين المشكلة لو إنتظرنا ونحن ورانا شنو وثم تاني إنت مالك هايج فيني كدة
أشرف : كيف م أهيج وإنتي السبب في تأخيرنا عن موعد القطار اسي الساعة دي كنا في القطر لو م أخرتينا
اسيا : خلااث عرفت
أشرف : م تصري لي وشك ده تعالي نقعد هنا لما نشوف لينا حل اووووف .
مشوا قعدوا في مطعم يفطروا مسافة يشوفوا ليهم حل وأشرف كان مفتكر ليندا إتجرحت
بس يعني م كان مفتكرها ماتت علشان كدة م كان مهتم لأمرها كتير قال في نفسه أكيد لما تصحي حتفقد قروشها وخاتمها بس تستاهل ...
وهنا لسه التحقيقات جارية والشرطة جات بأخبار جديد من ضمن الحاجات اللقوها في شقة ليندا ورقة زواجها العرفي من أشر
ف .. والشئ دان نبيل رسالة التهديد الرسلها لليندا دي كانت دليل كافي للشرطة بس المحامي تبع نبيل كان شاطر وقال للازم يتم التحقيق في القضية دي بكل دقة ولازم يعرفوا زوج القتيلة الخفي ده والشرطة اليوم كلو شغالة تحقيقات وسألوا الجيران الجمبهم إذا ف رجال بتجي في شقة القتيلة والجيران قالوا شافوا نبيل مرة واحدة بس .... في واحد من الجيران قال ليهم في راجل تاني برضوا كان بجيها علي طول ويوم الحادث برضوا جاء والساعة كثفت والضابط كثف البحث عن الراجل الكان بجيها وقال علي الأقبل ده زوجها الخفي
جاء المحامي لناس نبيل وقال ليهم عرفنا معلومات جديدة بخصوص القضية بإنو القتيلة كانت متزوجة عرفي من واحد إسمه أشرف
طبعاً كلهم إتفاجاءو بالأخص ميناس قالت معقول ليندا كانت متزوجة
ميناس : بس ليندا م كلمتني بإنو كانت متزوجة
المحامي : هي متزوجة عرفي فشئ طبيعي م تكلمك المهم لازم نعرف عنوان زوجها ساكن وين لأنو ف جيران قالوا شافوا راجل جاء دخل الشقة بعد نبيل طلع وعلي الأقبل ده القتلها ....
نبيل : طيب زوجها ده نعرف مكانه من وين
المحامي : دي خليها علي وعلي الشرطة
وفعلاَ الشرطة بقت تبحث عن بيت أشرف لحدي ما لقوا البيت وإتحركت مجموعة من رجال الشرطة وداهموا البيت بس البيت كان فاضي والجيران الجمبهم قالوا ليهم الجماعة ديل شكلهم سافروا لأنو طلعوا من الصباح
المحامي إتصل علي نبيل وكلمه بالأخبار المحبطة دي بس نبيل م فقد الأمل وقال ليهم مدام مسافرين أكيد بكونوا ف الميناء وعلي كلام نبيل آتحرك المحامي ومعاه الشرطة وبقوا يفتشوا في الميناء م خلوا مكان م فتشوا وأخر حاجة فقدوا الأمل وعايزين يمشوا بس أشرف واسيا يطلعوا من المعطم واسيا تقول لي أشرف . ي أشرف دقيقة عايزة إشتري قارورة موية ... بس من كلمة أشرف المحامي إتلفت عليهم وعاين لأشرف طوالي عرفوا من وصف الجيران قال للضابط هداك المتهم التاني زوج القتيلة الشرطة إتحركت عليهو .....
وأشرف من شافهم خاف وقال أكيد حاصل شئ الضابط قال ليهو إنت أشرف ....
أشرف رد عليهو أيوه بنوع من الخوف كدة طوالي رفعوا في البوكس حتي بدون م يقولوا ليهو حاجة جات اسيا وشافت أخوها الشرطة رفعتوا في البوكس جرت عليهم وقالت ليهم الحاصل شنو .. أشرف سكت م رد عليها الضابط قال ليها أنتي منو قالت ليهو أخت أشرف ... الضابط قال ليها أركبي معانا وإنتي بتعرفي . ساقوها معاهم ومشوا القسم .... بعد وصلوا دخلوهم وميناس من تشوف أشرف طوالي عرفته وبقت تصرخ
ميناس : أحمد ده ياهو زاتو الزول الكان في الشقة حقت ليندا ده الزول الكان عايز يعتدي علي
نبيل من شافوا هجم عليهو اخخ ي حيوان ي حقير وضربوا بوكس قوي
لما نزف إلا العساكر مسكوا وأشرف يتراجف واسيا تبكي بتقول ليهو مالك مع أخوي سيبوا ف حاله أشرف دخلوا جوه من نبيل وأحمد وإلا كانو قتلوا .... .
بعد شوية جات الشرطة حقتت معاه والضابط قالوا ليهو إنت زوج القتيلة ليندا طبعاَ أشرف إتخلع من قالوا ليهو القتيلة ومن غير م يحس قال ليهم يعني هي ماتت؟ هنا الضابط آتفاجاء وقال ليهو يعني إنت بتعرف إنو القتيلة حتموت
أشرف : لا أنا أنا قصدي يعني
أشرف بقي يخلبط في الكلام والضابط عرفوا إنو داسي حاجة مهمة وم حيعترف بالساهل علشان كدة لازم يضغط عليهو وفعلاَ إشتغلوا معاه وخلوا يعترف تحت الضغط وإعترف ليهم بإنو م قاصد يقتلها بس دفرها لأنو كانت عايزة تهجم عليهو وإعترف إنو سرق القروش لأنو كان محتاج ليها ....
وبعد الإعتراف ده ثبتت عليهو التهمة وجاء تقرير المشرحة وسبب الوفاة ضربة في الجمجمة وحصل نزيف شديد وده سبب موتها .... أشرف قاعـ وهو سرحان ياتري أخته حيحصل ليها شنو حتمشي وين وهم م عندهم أهل ولا قرايب ...
نبيل طلع براءة ....
وأشرف خلااث ماشين بيهو المحكمة وقبل يطلعوا ف البوكس .... قال لي نبيل أنا م أزيت خطيبتك ليندا طلبت مني بس أنا م أزيتها لأنو عندي أختي قدرها علشان كدة م عملت فيها شئ وبتمني منكم تسامحوني ... ومشي .... واسيا جارية ورا العربية وبتبكي مشت ميناس رفعتها وقالت ليها م تخافي هو م قتلها قاصد يعني الحكم حيكون خفيف ما تخافي ....
جاء حاج ممدوح وساقهم مشوا بيهم البيت ونبيل مشي البيت لأنو بتتصل عليهو من أصبحت وهو م كان عايز يرد عليها علشان م يقلق بيها بعد وصل مشي قعد جمبها وحكي ليها كل حاجة ..... في الأول زعلت منو بس تاني سامحته ....
وحتي حاج ممدوح سامح أحمد وخالدة ..... ونبيل لأنو زول طيب نزل محامي يدافع عن أشرف علشان يخففوا ليهو الحكم وفعلاَ حكموا كم سنة بعد مجهود المحامي ...
والأيام ماشة بسرعة ومواعيد العرس قربت وأخير سندس أم د . أمنية . وافقت علي عرسهم بعد م كانت مص
رة مي تتزوج حتي هم يتزوجه بس الحمدلله وافقت .. وحدده العرس تبعهم ...
وهناء أحمد كلم ممدوح وخالدة بإنو عايز سلمي وخالدة كانت مبسوطة بالكلام ده وكلمت كوثر و وافقت هي وراجلها وسلمي بقت تخجل من أحمد كل م تجي م بتوري خلقتها
وخلااث يوم زواج ميناس ونبيل جاء
‏( في الكوافير ‏)
سلمي : ميناس بسم الله ماشاءالله تاخدي العقل
ميناس : تسلمي حب
يبتي ده من ذوقك
سلمي : ولو ... ميناس شوفي شوفي شكلها عربية نبيل الجات دي
ميناس : ياها زاتها بس أنا م قادرة أشوف بوضوح دقيقة النقوم أمشي أشوفها
سلمي : ي بت أقعدي هنا ماشة وين عايزة تفضحينا الناس تقول عليك عروس شفقانة
ميناس : رمة دي
وهم بحكوا عربية العريس جات ‏( نبيل ‏)
دخل علشان يسوقها والعيون كلها كانت عليهو كان يجننننننن ويهبل عديل مسكها من يدها وقال ليها ألف مبروك ي أنا ومعاها غمزة صغيرة ...
ميناس خجلت وقالت ليهو الله يبارك فيك ... وأحمد جاء لسلمي وقال ليها عقبال لينا سلمي بخجل قالت ليهو أميييين .... وقبل يطلعوا ف العربية جا عربية جميلة وقفت ..... وكانت عربية د . ليث ود . أمنية سلموا علي ميناس ونبيل ومشوا معاهم ...
بعد وصلوا الصالة زفوهم بزفة راقية جداً
وكان العرس ف منتهي الفخامة والرقئ
وتاني يوم عملوا ليهم حفلة الجرتق وكانت روعة والعرسان حجزوا ليهم علي لندن يقضوا فيهو شهر العرس ... وهم ماشين علي عربيتهم علشان يلحقوا موعد الطيارة ... ودعوا أهلهم كلهم و ودعونا كمان وميناس ونبيل بقولوا ليكم بااااااااااااااااي
وسلمي وأحمد ود . ليث د . أمنية وكلهم أبطال روايتنا بقولوا ليكم باااااااي
وأنا كمان بقول ليكم باااااااااااااااي
الجزء 33
ميناس ي بت ي مينااس
ميناس سمعت امها بتناديهاا سريع طلعت من غرفتها وجات جارية
ميناس بنت جميلة وتمتلك جمال خرافي وده مخلي كل البنات بغيروا منهاا بنات الحي وبنات أهله وحتي صديقاتها الفي الجامعة بغيروا من جماله وفوق كل ده طيبه وقلبها أبيض بس عندها حبة هبالة وراسها خفيف يعني أي حاجة تقولها ليها صدق أو كذب هتصدق علي طول عمرها 20 سنة .... و عندها أخو واحد وأكبر منها عمره 25 سنة إسمه أحمد طويل وجزاب يعني بعجب أي بنت وأمها إسمها خالده مرة طيبة وبتحب ميناس وأحمد حب ما عادي أبوهم راجل كبير في السن بس ماشاءالله الزول البشوفه بقول عمره 30 سنة يعني محافظ علي صحته شديد
نرجع لناس ميناس
ميناس : نعم ي أمي
خالده : أنا بناديك لي ساعة يعني م سامعه
ميناس : معليش ي أمي كنت بحضر للجامعة لأنو الإجازة خلصت وبكرة نازلين
خالده : خلاث لو إنتهيتي خلينا نمشي عندك ناس خالتك راجلها جاء من السفر خلينا نمشي نقعد معاهم شوية
ميناس : حاضر ي أمي أمشي ألبس عبايتي واجي
مشت ميناس لبست عبايتها الشيك ديك وعملت شوية فير ومرطب وردي عجييييب ولبست طرحتها وقال لي امها خلاث يلا نمش
امها لبست توب حلو وجميل وأمها زاتها حلوة شديد وميناس شايلة من ملامح أمهال كتير خاصتاَ العيون والجسم وصلوا بيت ناس خالة ميناس اللي هي أخت خالده الأكبر منهاا أسمها كوثر وعندها بنتين عبيطات خلاث
واحده إسمها سلمي والتانيه سارة جنهم قطايع ومطاعنات نهائي م بحبوا يشوفوا غيرهم مبسوطين من ميناس وأمها جو بدو يعلقوا
سلمي : ي بت ي سارة مش توب خالتي ده حق العيد القبل الفات؟؟
سارة : اااااي ياهو زاتو كل مرة لافحه لابسه عجب
ولوت خشمهاا تقطع ونستهم ميناس جات سلمت عليهم وقعدت معاهم إتونست معاهم وهم نهائي م عاجباهم الونسة بعد سلموا عليهم ميناس وأمها رجعوا البيت ميناس طوالي دخلت غرفتها ونامت تصحي الصباح علي صوت أمها بتصحيهاا للشاي قامت شربت ولبست وطلعت علي جامعتهاا أول زول قابلتوا صحبتها ليندا . سلمت عليها بالأحضان ودخلوا المحاضرة
...... نتعرف علي ليندا دي عامله فيها صحبة ميناس زولة م عندها شغلة ب زول يعني الفي راسها بتعملوا وماشة علي كيفها ما عندها زول يقول ليها ده حرام وده حلال أهلها بره وهي ساكنة في داخليه
وعندها شقة ملك

